Fenakain ummeedhee badhalakaa dhimaa ah! | Mihaaru\nމިދިޔަ މަހުގެ ތެރޭގައި އައްޑޫގެ ބޮޑު ބަޔަކުން ކަރަންޓު ގޮސް ރަށް އަނދިރިކަމުގައި: ފެނަކައިން ބުނަނީ މައްސަލަ ހައްލު ކުރުމަށް ބަދަލުތަކެއް ގެންނަން ޖެހޭ ކަމަށް\n30 ސެޕްޓެމްބަރ 2019 - 08:415comments\nކަރަންޓާ މެދު ރައްޔިތުން ކުރާ ޝަކުވާތަކަށް ނިމުމެއް ނެތެވެ. އަބަދުވެސް ކޮންމެވެސް ރަށެއްގެ އިންޖީނަށް މައްސަލަ ދިމާވެގެން އަނދިރިކަމުގައި ރޭތައް ހޭދަކުރާ ވާހަކަ އެވެ. ނޫނީ ކަރަންޓު ކެނޑޭވަރުން ގޭގައި ހުންނަ އިލެކްޓްރިކް ސާމާނު ހަލާކުވާކަމުގެ ޝަކުވާ އެވެ. މެދުނުކެނޑި 24 ގަޑިއިރު ކަރަންޓު ލިބޭނެ ކަމުގެ ޔަގީންކަން މިދިޔަ ސަރުކާރުން ދިން ނަމަވެސް، އެ ހުވަފެން ވެސް ވީ ބިލާހަކަށެވެ. މި ސަރުކާރު އައި ފަހުން ވެސް މައްސަލައަށް އެދެވޭ ހައްލެއް އައިސްފައެއް ނުވެ އެވެ.\nއެކަމަކު ފެނަކަ ކޯޕަރޭޝަނުން މިހާރު ބުނަނީ އެތަނުގެ މިސްރާބު ބަދަލުކޮށްލާފައިވާ ކަމަށެވެ. އެ ކުންފުނީގެ މެނޭޖިން ޑިރެކްޓަރު އަހުމަދު ސައީދު މުހައްމަދު ވިދާޅުވި ގޮތުގައި އާ މަސައްކަތްތަކަކާ އެކު އެތަނުން އަމާޒު ހިފާފައި ހުރީ އެ ކުންފުނިން ސިޔާސީ ކުލަ ކަނޑުވާލައި، ދެމެހެއްޓެނިވި ގޮތުގައި ކަރަންޓު ދިނުމަށް ކަމަށެވެ.\n"އިރާދަކުރެއްވިއްޔާ ކުރިއަށް އޮތް ތަނުގައި އެ ބަދަލުތައް ފެންނާނެ،" ސައީދު ވިދާޅުވި އެވެ.\nފެނަކައިން އައްޑުއަށް ގެންގޮސްފައިވާ ޖަނެރޭޓަރެއް: ކުރިއަށް އޮތް ހަ މަސް ތެރޭގައި ބަދަލުތަކެއް ފެންނާނެ ކަމަށް އެތަނުން ބުނި\nއަބަދު ކަރަންޓު ކެނޑެނީ، އަސްލު މައްސަލައަކީ ކޮބާ؟\nރާއްޖޭގެެ ހުރިހާ ރަށެއްގައިހެން، އަބަދުވެސް ކަރަންޓުގެ މައްސަލަ ދިމާވެ އެވެ. ކަރަންޓު ނެތި، އަނދިރި ކަމުގައި އެތައް ގަޑިއިރެއް ހޭދަ ކުރަން ޖެހޭއިރު، އިރުކޮޅުކޮޅަކާ ކަރަންޓު ގޮސް، އިލެކްޓްރިކް ސާމާނުތައް ހަލާކުވެ އެވެ. މައްސަލަ ހައްލުވަނީ ސަރުކާރުން ކޮންމެވެސް ގޮތަކުން ޖަނަރޭޓަރެއް ފޯރުކޮށްދީގެންނެވެ. އެކަމަކު އާއްމުކޮށް އެ މައްސަލަ ހައްލު ނުވެ، ކިތަންމެ ފަހަރަކު ރައްޔިތުން މުޒާހަރާކޮށްފައި ވެސް ވެ އެވެ.\nސައީދު ވިދާޅުވި ގޮތުގައި ރަށްރަށުގެ ކަރަންޓުގެ ހާލަތު އެހާ ގޯސްވެފައިވަނީ ދެމެހެއްޓެނިވި ގޮތެއްގައި، ކުރިއަށް ވިސްނައިގެން ހިދުމަތް ދީފައި ނެތުމުންނެވެ.\nއޭނާ ވިދާޅުވީ ރަށެއްގައި އިންޖީނެއް ބެހެއްޓުމަކުން ނުފެދޭ ކަމަށާއި އެ އިންޖީނާ އެކު ރަށުގެ ކަރަންޓު ނެޓުވޯކު ވެސް ރަނގަޅުވާން ޖެހޭ ކަމަށެވެ. އެކަމަކު ގިނަ ރަށްރަށުގައި އެ ނެޓުވޯކުތަކަށް 20 ނުވަތަ 25 އަހަރު ވެފައިވާއިރު، އެ އަޕްގްރޭޑްކުރަން ވެސް މަސައްކަތް ނުކުރެވޭ ކަމަށް ވިދާޅުވި އެވެ.\n"އިންޖީނާ އެކު ނެޓްވޯކު ވެސް ރަނގަޅުކޮށްގެން މައްސަލަ ހައްލުވާނީ. އެކަމަށް އިހުމާލުވެފައި އޮތުމުގެ ނަތީޖާ ގިނަ ރަށްރަށުގައި މި ފެންނަނީ،" ސައީދު ވިދާޅުވި އެވެ.\nއޭނާ ވިދާޅުވީ 20-25 އަހަރު ކުރިން ނެޓްވޯކު އަޅައި އިންޖީނު ބަހައްޓާފައި ވަނީ ކުރިއަށް މާ ބޮޑު ޕްލޭނެއް ކޮށްގެން ނޫން ކަމަށާއި ކުއްލިއަކަށް ރަށަށް އަންނަ އުމްރާނީ ތަރައްގީގެ ސަބަބުން ބޭނުން ކުރާ ކަރަންޓުގެ މިންވަރު އިތުރުވާ ކަމަށެވެ. އެގޮތުން ބޮޑެތި ގެސްޓު ހައުސް ފަދަ ތަންތަން އަޅާއިރު، ރަށުގައި ހުންނަ އިންޖީނާއި ނެޓްވޯކުން އެވަރަށް ކަރަންޓު ނުހިފަހައްޓާ ކަމަށް ސައީދު ވިދާޅުވި އެވެ.\nތިމަރަފުށިން ކަރަންޓު ކަރަންޓު ދާތީ އެ ރަށުގެ ބަޔަކު އިހުތިޖާޖު ކުރުމުގެ ގޮތުން މަގުމަތީގައި\nއޭނާ ވިދާޅުވި ގޮތުގައި ކަރަންޓު ދިނުމަށް އެހެން ޖެނެރޭޓަރެއް ގެންދިޔަ ނަމަވެސް ދުވަސްވީ ނެޓްވޯކެއް އޮތުމުގެ ސަބަބުން މައްސަލަތައް ދިމާވާނެ އެވެ.\n"އޭގެ ސަބަބުން ޓެކްނިކަލީ އެބަ އިންޖީނުތައް ބަލިވޭ. ދާއިމީ ގޮތަށް މިކަން ރޭވިގެން އަހަރުތަކަށް ހިސާބު ހެދިގެން މިކަން ކުރެވިފައި ނެތުމުގެ ނަތީޖާ މިއީ،" ސައީދު ވިދާޅުވި އެވެ.\nރަށްރަށް ކަރަންޓުން ގުޅުވާލުން، އެންމެ ބޮޑު މަޝްރޫއު\nފެނަކައިގެ ހިދުމަތް 154 ރަށެއްގައި ދޭއިރު، ކަރަންޓުގެ މައްސަލަ ދިމާނުވާ ރަށެއް ނެތެވެ. އެކަމަކު އެ ކުންފުނިން ބުނީ މައްސަލަ ހައްލުކުރުމަށް ގިނަ މަސައްކަތްތަކެއް ކުރަމުން އަންނަ ކަމަށާއި އޭގެ ނަތީޖާ މިހާރު ވެސް ފެންނަ ކަމަށެވެ. އެގޮތުން މި ސަރުކާރުން ވެރިކަމާ ހަވާލުވި އިރު ދިމާވާ މައްސަލަތަކާއި މިހާރު ދިމާވާ ކަރަންޓުގެ މައްސަލަތައް މަދުވެފައި ތަފާތު ވާނެ ކަމަށް ވެސް އެތަނުން ބުންޏެވެ.\nރަށްރަށުގައި ދޭ ކަރަންޓު ހިދުމަތުގެ ފެންވަރު މަތިކުރުމަށް ފެނަކައިން ބޮޑު މަޝްރޫއެއް ފަށާފައިވާއިރު އޭގެ ދަށުން ގިނަ ރަށްރަށުގައި އާ ޖަނެރޭޓަރުތައް ބަހައްޓާނެ އެވެ. އެގޮތުން ވޭތުވެ ދިޔަ އަށް މަސް ދުވަހުގެ ތެރޭގައި 53 އާ ޖެންސެޓް/ޖެނެރޭޓަރު ރަށްރަށަށް ފޮނުވާފައިވާއިރު ކުރިއަށް އޮތް ހައެއްކަ މަސް ދުވަހުގެ ތެރޭގައި، މިހާރު ދިމާވާ ކަރަންޓުގެ މައްސަލައަށް ހައްލެއް އަންނާނެ ކަމަށް ފެނަކައިން ބުންޏެވެ.\nމި ސަރުކާރު ހަވާލުވުމަށް ފަހު، އެ ކުންފުނިން ކުރިއަށް ގެންދާ އެންމެ ބޮޑު މަސައްކަތަކީ ކަރަންޓުން ރަށްތައް ގުޅާލުން ނުވަތަ ކަރަންޓު ދިނުމުގައި އެއް ނެޓްވޯކެއް އެޅުމެވެ. އެގޮތުން އެކަމަށް ބޭނުންވާ ވަސީލަތްތައް ގާއިމްކުރަމުން އަންނައިރު މިހާތަނަށް އެކަން ނުކުރެވިފައިވަނީ 11 ރަށުގައި ކަމަށް އެ ކުންފުނިން ބުންޏެވެ.\nމި ގޮތަށް ނެޓްވޯކު ގުޅާލުމުން، ކަރަންޓު ދޭނީ އެއް ޖަނަރޭޓަރުތަކަކުންނެވެ. އަދި ގުޅާލާ ހުރިހާ ރަށެއްގައި ވެސް ޓްރާންސްފޯމަރުތައް ބަހައްޓައި، ވަކި ރަށެއްގައި މައި މަރުކަޒެއް ގާއިމު ކުރާނެ އެވެ.\nއަމިއްލަ ގެއިން ކަރަންޓު އުފެއްދުމާއި ސްމާޓް މީޓަރުތައް\nނައިބު ރައީސް ފައިސަލް ނަސީމް އައްޑޫގެ ޕަވާ ހައުސް އަށް ވަޑައިގެން، ފެނަކަ ކޯޕަރޭޝަންގެ އެމްޑީ ސައީދާ އެކު، އައްޑޫގެ ޕަވާ ހައުސްގެ ހާލަތު ބައްލަވަނީ.\nސޯލާ ޕެނަލްތައް ބަހައްޓައިގެން، ކޮންމެ ގެއަކުން ވެސް އެގެއަކަށް ބޭނުންވާ ވަރަށް ކަރަންޓު އުފެއްދުމަކީ، ފެނަކައިން މިހާރު ޓެސްޓު ކުރަމުން އަންނަ ބޮޑު މަޝްރޫއެކެވެ.\nސައީދު ވިދާޅުވީ ގޭގޭގެ ފުރާޅު މަތީގައި ސޯލާ ޕެނަލް ހަރުކޮށްގެން، ކޮންމެ ގެއަކުން ވެސް އެ ގެއަކަށް ބޭނުންވާ ވަރަށް ކަރަންޓު އުފެއްދިދާނެ ކަމަށެވެ. މިއީ އަވަށްޓެރި ސްރީ ލަންކާ އާއި ޔޫރަޕުގައި ވެސް ވަރަށް ކާމިޔާބު މޮޑެލްއެކެވެ. ސައީދު ވިދާޅުވި ގޮތުގައި ރާއްޖޭގައި މިހާރު ވެސް 12 ވަރަކަށް ގޭގޭގައި މިގޮތަށް ކަރަންޓު ދެ އެވެ.\nއޭނާ ވިދާޅުވީ ކޮންމެ ގެއަކުން ވެސް އެ ގެއަކަށް ވާވަރަށް ކަރަންޓު އުފެއްދުމަށް ފަހު ބާކީވާ ބައި، ނެޝަނަލް ގްރިޑަށް ވިއްކޭނެ ކަމަށެވެ.\n"މި މޮޑެލް އަޅުގަނޑުމެން މިހާރު މި އަންނަނީ ޓެސްޓް ކުރަމުން. ދެން އުފެދޭ ސުވާލަކީ މިކަމަށް އިންވެސްޓް ކުރާނީ ކޮން ބައެއްތޯއޭ، އެކަމާ މިހާރު އަޅުގަނޑުމެން މަޝްވަރާ ކުރަމުން މި އަންނަނީ،" ސައީދު ވިދާޅުވި އެވެ.\nފެނަކައިން ބުނީ ހިދުމަތް ދޭ 70 ޕަސެންޓް ރަށްރަށުގައި ސޯލާ ޕެނަލް ހަރުކުރާނެ ކަމަށާއި މިހާރު ވެސް ޕެނަލް ހަރުކޮށްފައި ހުރި ރަށްރަށުގައި 30 ޕަސެންޓަށް އެއިން ކަރަންޓު އުފައްދައިދޭ ކަމަށެވެ. އެ ޕެނަލްތަކުގެ ޒަރީއާއިން ކުދި ރަށްރަށުގައި، ޕީކްލޯޑުގައި 100 ޕަސެންޓަށް ކަރަންޓު ދެވޭއިރު ބޮޑެތި ރަށްރަށުގައި 70 ޕަސެންޓަށް ކަރަންޓު ދެވޭނެ ކަމަށް އެތަނުން ބުންޏެވެ.\nސައީދު ވިދާޅުވި ގޮތުގައި މިއީ ހަރުދަނާ ގޮތެއްގައި ކުރެއްވިއްޖެ ނަމަ ވަރަށް ފައިދާ ހުރި މަޝްރޫއަކަށް ވާނެ އެވެ.\nދެން ފެނަކައިން ފަށަން އޮތް މަޝްރޫއަކީ، ކަރަންޓު ބޭނުންކުރެވޭ މިންވަރު ފެންނަ "ސްމާޓް މީޓަރު" ރަށްރަށުގައި ހަރުކުރުމެވެ.\nސައީދު މީޑިއާތަކާ ބައްދަލުކުރައްވާ ވާހަކަ ދައްކަވަނީ - މިހާރު ފޮޓޯ\nކަރަންޓު ބޭނުންކުރާ މިންވަރު މީޓަރުން ފެންނަން ހުންނާތީ ކަރަންޓު ކޮންޓްރޯލް ކުރުމުގެ ބާރު ގޭގޭގެ މީހުންނަށް ލިބޭނެ ކަމަށް އެ ކުންފުނިން ބުންޏެވެ. ޓެސްޓު ކުރުމުގެ ގޮތުން، މި ފަދަ މީޓަރު ބ. ގޮއިދު އާއި ތ. ބުރުނީގެ ބައެއް ގޭގޭގައި މިހާރު ވަނީ ހަރުކޮށްފަ އެވެ.\n"މިސާލަކަށް ގޭގެ ކަރަންޓަށް ކަނޑައެޅި 1،500 ރުފިޔާގެ ލިމިޓް ހަމަވެއްޖެއްޔާ ބޭނުން ކުރާ މިންވަރު މަދުކޮށްލެވޭނެ. ބޭނުން ކުރާ ޔޫޒޭޖް ފެންނަން ހުންނަ ނަމަ ބޭނުން ލެވެލްއެއްގައި ކަރަންޓު ހިފެހެއްޓޭނެ،" ސައީދު ވިދާޅުވި އެވެ. އޭނާ ވިދާޅުވީ މި މީޓަރު ހަރުކުރުމުން ގޭގެ އަށް ރީޑިން ނަގަން ދާން ނުޖެހޭނެ ކަމަށާއި އެ ގެއަކަށް ޚަރަދުވާ ކަރަންޓުގެ މިންވަރު ސިސްޓަމުން ފެންނަން ހުންނާނެ ކަމަށެވެ. ސްމާޓް މީޓަރާ އެކު "ޕްރީޕެއިޑް" މީޓަރު ވެސް ތައާރަފް ކުރަން ފެނަކައިން ވަނީ ނިންމާފަ އެވެ. އެއީ ކަރަންޓު ބޭނުންވާ މިންވަރަށް ފައިސާ ދައްކައިގެން "ޓޮޕްއަޕް" ކުރެވޭ ގޮތަށް ހަރުކުރާ މީޓަރެކެވެ. ފެނަކައިން ބުނިގޮތުގައި އަންނަ ނޮވެމްބަރު މަހުގެ ތެރޭގައި އެ މީޓަރު ތައާރަފްކުރުމަށް، ފަންނީ މީހުންގެ ލަފާ އަންނަނީ ހޯދަމުންނެވެ. ސައީދު ވިދާޅުވީ ފެންވަރު ރަނގަޅު ހިދުމަތެއް ދިނުމަށް ފެނަކައިގައި ގާބިލްކަން އެބަ ހުރި ކަމަށެވެ. އެކަމަށް ބޭނުންވަނީ ކުންފުނިން ސިޔާސީ ކުލަ ކަނޑުވާލައި، އިހުލާސްތެރިކަމާ އެކު މަސައްކަތް ކުރުން ކަމަށް އޭނާ ވިދާޅުވި އެވެ. އަދި ކުރިއަށް އޮތް ތަނުގައި އެ ތަފާތު އެތަނުން ފެންނާނެ ކަމުގެ ޔަގީންކަން ދެއްވި އެވެ.\nއިތުރު ލިޔުންތައް ކަރަންޓު އަވިން ހަކަތަ އުފެއްދުމުގެ މަޝްރޫއު ފެނަކަ ކޯޕަރޭޝަން އަހުމަދު ސައީދު މުހައްމަދު، އެމްޑީ (ފެނަކަ)


SunOnline: Miaharu gaumee fenvaruge3volley mubaaraatheh, Gaumee league vaadhaverivaane: VAM\nމިއަހަރު ޤައުމީ ފެންވަރުގެ ތިން ވޮލީ މުބާރާތެއް، ޤައުމީ ލީގު ވާދަވެރިވާނެ: ވީއޭއެމް\nއަހްމަދު އިޒްމީމް 15 May 2022, 23:47\nވޮލީބޯޅަ އެސޯސިއޭޝަން އޮފް މޯލްޑިވްސްގެ ރައީސް--- ސަން ފޮޓޯ/ މުހައްމަދު ހައްޔާން\nވޮލިބޯޅަ އެސޯސިއޭޝަން އޮފް މޯލްޑިވްސް (ވީއޭއެމް) އިން މިއަހަރު ޤައުމީ ތިން ވޮލީ މުބާރާތެއް ބާއްވަން ހަމަޖެހިފައިވާކަމަށް އެ އެސޯސިއޭޝަންއިން ބުނެފިއެވެ.\nހެންވޭރު ބޯޅަ ގޭގައި މިރޭ ބޭއްވި ނޫސްވެރިންގެ ބައްދަލުވުމެއްގައި ވީއޭއެމްގެ ރައީސް މުޙައްމަދު ރަނޭޝް ވިދާޅުވީ މިއަހަރު ބާއްވާ ތިން މުބާރާތް ވެސް ބައްޓަން ކޮށްފައިވާނީ ސީޒަނެއްގައި ކުޅެވޭ ތިން މުބާރާތުގެ ގޮތުގައިކަމަށެވެ.\nއެހެންކަމުން އެއް މުބާރާތުން ނެރޭ ނަތީޖާ އަނެއް މުބާރާތަށް ކޮލިފައިވުމަށް މުހިންމު ދައުރެއް އަދާކުރާނެކަމަށް އޭނާ ވިދާޅުވިއެވެ.\nއެކަމުގެ ސަބަބުން މުބާރާތުގެ ފޯރި އިތުރުވެ މުބާރާތް އިތުރަށް ވަރުގަދަވެ ހަރުދަނާ ވާނެކަމަށް ވެސް ރަނޭޝް ވިދާޅުވިއެވެ.\n"އެއް މުބާރާތް އަނެއް މުބާރާތަކީ އަޅުގަނޑުމެން މިފަހަރު ބައްޓަން ކޮށްފައި އޮތް ގޮތުން ގުޅުންތަކެއް ހުންނަ މުބާރާތްތަކަކަށް ވާނެ،" ރަނޭޝް ވިދާޅުވިއެވެ.\nއޭނާ ވިދާޅުވީ މިއަހަރުގެ ސީޒަނުގައި ބޭއްވުމަށް ހަމަޖެހިފައިވަނީ އެސޯސިއޭޝަން ކަޕާއި، ޤައުމީ ލީގުގެ އިތުރުން ޤައުމީ މުބާރާތްކަމަށެވެ.\nމީގެއިތުރުން މިއަހަރުގެ ޤައުމީ ލީގަކީ ފާއިތުވި އަހަރުތަކާ ޚިލާފަށް ޓީމުތަކުގެ ވާދަވެރިކަން ފެންނާނެ މުބާރާތެއްކަމަށް ރަނޭޝް ވިދާޅުވިއެވެ. ވީއޭއެމްގެ ޓެކްނިކަލް ޓީމުން މިއަހަރުގެ ލީގު ފޯމެޓަށް ގެނެސްފައިވާ ބަދަލުތަކުގެ ސަބަބުން ކުޅުންތެރިންގެ ކުރިއެރުމަށް ފަހި ފުރުސަތުތަކެއް ލިބޭނެކަމަށް ވެސް އޭނާ ވިދާޅުވިއެވެ.\nވޮލީބޯޅަ އެސޯސިއޭޝަން އޮފް މޯލްޑިވްސްއިން މިރޭ ބޭއްވި ނޫސްވެރިންގެ ބައްދަލުވުމުގެ ތެރެއިން --- ސަން ފޮޓޯ/ މުހައްމަދު ހައްޔާން\nއޭނާ ވިދާޅުވީ ލީގު ވަރުގަދަކުރުމަށް ކުރަންހުރި ކަންކަން ކުރުމަށްފަހު މިއަހަރުގެ ލީގު ފެށޭއިރު ލީގުގެ ފިރިހެން ޑިވިޝަންގައި އެއް ފެންވަރުގެ ހަ ޓީމު ބައިވެރިވާނެކަމަށެވެ. އަދި އަންހެން ޑިވިޝަންގައި 10 ޓީމު ބައިވެރިވާނެކަމަށް ވެސް އޭނާ ވިދާޅުވިއެވެ.\n"މީގަ ވާދަވެރިކަމެއް އެބައުޅޭ. ކުރީގަ މި އުޅެނީ އެންމެ މޮޅު ދެ ޓީމެއް. ނަމަވެސް މިއަހަރުގެ ފޯމެޓަށް ގެނައި ބަދަލާއެއްކޮށް ވަރަށް ވަރުގަދަ ހަ ޓީމެއް ފެނިގެންދާނެ،" ރަނޭޝް ވިދާޅުވިއެވެ.\nމިއަހަރުގެ ފޯމެޓަށް ގެނައި ބަދަލުތަކުގެ ތެރޭގައި މީގެކުރިން ކޮންމެ ޓީމެއްގައި ބިދޭސީ އެއްކުޅުންތެރިއަކު ނުވަތަ ދެކުޅުންތެރިއަކު ހިމެނެއެވެ. ނަމަވެސް މިއަހަރު ޓީމަށް އިތުރުކުރާނީ އެ ކުޅުންތެރިން ކުޅޭ މަޤާމުތައްކަމަށް ވެސް އޭނާ ވިދާޅުވިއެވެ.\n"މިގަ ވާގޮތަކީ އަޅުގަނޑުމެންނަށް ބައެއް ޓީމުތަކުން ސެޓަރެއް ގެނެސްގެން އެ ސެޓަރުގެ ޕޮޒިޝަނަށް މީހަކުލާން ދަތިތަކެއް އެބައުޅޭ. ޝޮޓް ޖަހާނެ ކުޅުންތެރިއަކު މުހިންމުވޭ އެބަ ޓީމުތަކަށް،" ރަނޭޝް ވިދާޅުވިއެވެ.\nކުޅުންތެރިން ޓީމަށް ގެނައުމަށާއި ކުޅުންތެރިން ޓީމުތަކަށް ދޭ ދިނުން ވެސް މިއަހަރު ވަރަށް ބޮޑަށް ރެގިއުލޭޓް ކުރެވިފައިވާކަމަށް އޭނާ ވިދާޅުވިއެވެ.\nޓީމުތަކަށް ބިދޭސީ ކުޅުންތެރިން ގެނެވޭނީ ދިވެހި ޤައުމީ ޓިމުގެ ކުޅުންތެރިންނަށް އެކަމުގެ މަންފާ ލިބޭނެ ގޮތަަށް ކަމަށް ވެސް ރަނޭޝް ވިދާޅުވިއެވެ.


ސްޕީކާސް ސަމިޓު ކާމިޔާބު ވާނެ: ރައްޔިތުން މަޖްލިސްގެ ރައީސް\n0 September 1st, 2019 - 9:13 PM\nމިހާރު ރާއްޖޭގަ ކުރިއަށްދާ ހަތަރުވަނަ ސައުތް އޭޝިއަން ސްޕީކާސް ސަމިޓު ކާމިޔާބު ވާނެ ރައްޔިތުންގެ މަޖްލިސް ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު ވިދާޅުވީ، ސަމިޓު ނިމޭއިރު "ހެޔޮ ވެރިކަމެއް ކުރާނެ އޮނިގަނޑެއް" ގާއިމްވާނެކަށެވެ. އަދި ސައުތް އޭޝިއާގެ ގައުމުތައް އެކުގައި ގުޅިގެން އަދި ވަކިންވެް އދ ގެ ސަސްޓެއިނަބަލް ޑިވެލޮޕްމަންޓުގެ ލަނޑުދަނޑިތައް ހާސިލްކުރާނެ ގޮތް ސަމިޓު ނިމޭއިރު ދަސްވާނެކަމަށެވެ.\n"މިސާލަކަށް ބަޖެޓް އެކުލަވާލާއިރުވެސް މަޖިލީހަށް ބަޖެޓް ހުށައަޅާއިރު އެ ލަނޑުދަނޑިތައް ހާސިލްވާނެގޮތަށް ހުށަހެޅުމަށް ބާރުއެޅޭނެ. އެޖެންޑާ 19 ގެ އަމާޒުތަކަކީވެސް އެ ލަނޑުދަނޑިތައް ހާސިލްކުރުން. އަދި ރައީސް އިބްރާހީމް މުޙައްމަދު ޞަލިޙްގެ ސަރުކާރުގެ ވަޢުދުތަކަކީވެސް ހަމަ އެ އަމާޒުވުން." ރައީސް ނަޝީދު ވިދާޅުވިއެވެ.\nމި ސަމިޓު މިއަދު މެންދުރު ނާސްްތާއަށް ދިއުމުގެ ސަމިޓުގެ ބައްދަލުވުން ވަރަށް ހޫނު ވެސް ވިއެވެ. އެއީ ޕާކިސްތާނުން އިންޑިއާ ކަޝްމީރުގެ ވާހަކަ ދެއްކުމުން އިންޑިއާއިން ވަނީ ނިޒާމީ ނުކުތާއެއް ނަގައި އިންޑިއާގެ ދާހިލީ ކަންކަމުގެ ވާހަކަ ދައްކާކަމަށް ބުނުމުންނެވެ.\nޕާކިސްތާނުން ވަނީ އިންޑިއާއިން ކަޝްމީރުގެ ރައްޔިތުންގެ އިންސާނީ ހައްގުތަކަށް އަރައިގަންނަކަމަށާއި، އިންސާނީ ހައްގުނެތި ތަރައްގީވާނެގޮތެއް ނޭގޭ ކަމަށް ބުނެފައެވެ.\nރައްދުގައި އިންޑިއާއިން ބުނެފައިވަނީ، ޕާކިސްތާނުން އިންޑިއާއިން ވަކިވާން އެތައް ލާއިންސާނީ އަމަލެއް ހިންގިކަމަށެވެ. އަދި އިންސާނީ ހަގުތަކަށް ރައިގަންނަނީ ޕާކިސްތާނުންކަމަށެވެ.\nމައްސަލަ ހޫނުވުމުން ރައީސް ނަޝީދު ވަނީ ދެ ގައުމުގެ މަޖްލިސް ރައީސް އަދި ނައިބު ރައީސްގެ ޒުވާބު ހުއްޓުވުމަށް މަސައްކަތް ކުރައްވާފައެވެ.


Samantha Akkineni ves Raajjey gai chuhty heydha kuranee\nސަމަންތާ ރާއްޖޭގައި ނަގާފައިވާ ބައެއް ފޮޓޯތައް--\n30 ނޮވެންބަރ 2020 - 09:13:38\nތެލޫގޫ އަދި ތަމަޅަ ފިލްމު އިންޑަސްޓްރީގައި ވިދަމުން އަންނަ ސަމަންތާ އަކިނޭނީ، ފިރިމީހާ، ނަގާ ޗައިތަންޔާއާއެކު ރާއްޖޭގައި ޗުއްޓީ ހޭދަކުރަމުން އެބަދެ އެވެ.\nރާއްޖޭގައި ހޭދަކުރަމުންދާ ޗުއްޓީގެ ފޮޓޯތައް ސަމަންތާ ވަނީ އޭނާގެ އިންސްޓަގްރާމު މެދުވެރިކޮށް ސަޕޯޓަރުންނަށް ހިއްސާކޮށްފަ އެވެ. އެގޮތުން ރިސޯޓުގެ ފެހި ގަސްތަކުގެ ތެރޭގަޔާއި ގޮނޑުދޮށުގެ އިތުރުން ޕޫލު ދޮށުގައި ހުރެ ނަގާފައިވާ ރީތި ފޮޓޯތައް އޭނާ ވަނީ ސަޕޯޓަރުންނަށް ދައްކާލާފަ އެވެ.\nއުމުރުން 33 އަހަރުގެ ސަމަންތާ ރާއްޖެ އައީ ސީދާ ކޮން ދުވަހެއްގައި ކަން ނޭނގޭއިރު އޭނާ ޗުއްޓީ ހޭދަކުރަމުން އަންނަނީ ކޮން ރިސޯޓެއްގައިކަމެއް ވެސް ސާފެއް ނުވެ އެވެ.\nފިލްމީ ދާއިރާއިން ގިނަ ކާމިޔާބީތަކެއް ހޯދާފައިވާ ސަމަންތާ ވަނީ ފިލްމުފެއާ އެވޯޑު ވެސް ހޯދާފަ އެވެ. އަދި 40 އަށް ވުރެ ގިނަ ފިލްމުގައި މަސައްކަތްކޮށްފައިވާ ސަމަންތާ ކުޅެފައިވާ ބައެއް ފިލްމުތަކަށް ބަލާއިރު އޭނާ ވަނީ "ޔޫ ޓާން" އާއި "ތޭރީ" އަދި "މަޖިލީ" އާއި "އަންޖާން" ފަދަ ކާމިޔާބު ފިލްމުތަކުން ފެނިގެންގޮސްފަ އެވެ.\nދެހާސް ސަތާރަ ވަނަ އަހަރު ސަމަންތާ ކައިވެނިކުރިއިރު އެމީހުންގެ ކައިވެންޏަށް އަދި ދަރިއަކު ނުލިބެ އެވެ. ފިރިމީހާއާއެކު ސަމަންތާ ރާއްޖޭގައި ޗުއްޓީ ހޭދަކުރަމުން އަންނައިރު މިހާރު ވެސް ވިވޭކް އޮބްރޯއީ އަންނަނީ އޭނާގެ އާއިލާއާއެކު ރާއްޖޭގައި ޗުއްޓީ ހޭދަކުރަމުންނެވެ. އޭގެ އިތުރުން ވެސް ގިނަ ތަރިންތަކެއް ރާއްޖޭގައި ޗުއްޓީ ހޭދަކޮށްފައިވެ އެވެ.


Miaharu Ves Ehen Gaumuthakuge Meehunnah Hajj Vaan Furusatheh Nulibeyne - Vaguthu\nމިއަހަރު ވެސް ސައުދީ އަރަބިއްޔާ ފިޔަވައި އެހެން ގައުމުތަކުގައި ދިރިއުޅޭ މީހުންނަށް ހައްޖުގެ އަޅުކަން އަދާކުރަން ފުރުސަތު ނުލިބޭނެ ކަމަށް ސައުދީ އަރަބިއްޔާ އިން ބުނެފިއެވެ. ނަމަވެސް ސައުދީ އަރަބިއްޔާގައި ދިރިއުޅޭ އެކި ގައުމުތަކުގެ މީހުންނަށް ހައްޖުގެ އަޅުކަން އަދާކުރުމުގެ ފުރުސަތު މިދިޔަ އަހަރެކޭ އެއްގޮތައް މިއަހަރު ވެސް ދޭނެއެވެ.\nމީގެ ކުރިން ކޮންމެ އަހަރަކު ވެސް ދެމިލިއަނަނެއްހާ މީހުން ހައްޖުގެ އަޅުކަން އަދާކުރެއެވެ. ނަމަވެސް މިއަހަރު ހައްޖުގެ އަޅުކަން އަދާކުރުމުގެ ފުރުސަތު ދިނުމަށް ހަމަޖެހިފައި ވަނީ 60000 މީހުންނަށެވެ.\nއަންނަ މަހުގެ މެދުތެރޭގައި ހައްޖު ދުވަސް އަންނާނެއެވެ.\nމިއަދު ސައުދީ އަރަބިއްޔާގެ ހެލްތު މިނިސްޓްރީންނާއި ހައްޖާއި ގުޅޭ ކަންކަން ބަލަހައްޓާ މިނިސްޓްރީން ބުނީ ކޮވިޑް-19 ހާލަތު އަދިވެސް ރަނގަޅުވަމުން ނާންނާތީ މިއަހަރު ވެސް އެހެން ގައުމުތަކުގެ މީހުން ސައުދީ އަރަބިއްޔާއަށް ދަތުރުކޮށް ހައްޖުގެ އަޅުކަން އަދާކުރުމުގެ ފުރުސަތު ނުދޭން ނިންމާފައިވާ ކަމަށެވެ.\nސައުދީ އަރަބިއްޔާގައި ދިރިއުޅޭ މީހުންނަށް ހައްޖުގެ އަޅުކަން އަދާކުރަން ފުރުސަތު ދޭއިރު އެފުރުސަތު ވެސް ދޭނީ ކޮވިޑުން ދިފާއުވުމަށް ވެކްސިން ފުރިހަމަ ކޮށްފައިވާ ފަރާތްތަކަށް އެކަންޏެވެ. އަދި ހައްޖު ވުމުގެ ފުރުސަތު ދޭނީ އުމުރުން 18 އަހަރާއި 65 އަހަރާއި ދެމެދުގެ މީހުންނަށް އެކަންޏެވެ.\n"މިނިންމުން ނިންމާފައި ވަނީ އިންސާނާގެ ސިއްހަތަކީ އެންމެ ބޮޑު ސަމާލުކަން ދޭންޖެހޭ ކަންތައް ކަމަށްވުމުން އިންސާނުންގެ ސިއްހަތުގެ ރައްކާތެރިކަން ކަށަވަރު ކުރުމަށް މިވަގުތު މީނުން އިތުރު ގޮތެއް ނެތުމުން." ހައްޖާއި ގުޅޭ ކަންކަން ނިންމާ ސައުދީގެ މިނިސްޓްރީން ވިދާޅުވިއެވެ.\nހައްޖު މިނިސްޓްރީން ވަނީ މިނިންމުމާއި ގުޅިގެން މުސްލިމް ގައުމުތަކާއި އަދި މުސްލިމުންގެ މެދުގައި ކަންބޮޑުވުންތަކެއް ހުންނާނެކަން ގަބޫލު ކުރާކަމަށް ބުނެފައެވެ.\nހައްޖުގެ އަޅުކަން އަދާކުރުމުގެ ފުރުސަތު ސައުދީ އަރަބިއްޔާގައި ދިރިއުޅޭ އެކިގައުމުތަކުގެ މީހުންގެ ނިސްބަތުން ބަހާލުމަށް ވަނީ ނިންމާފައެވެ. އެގައުމުގެ ރައްޔިތުންގެ ތެރެއިން 15000 އާއްމު ރައްޔިތުންނަށް ހައްޖުގެ އަޅުކަން އަދާކުރަން ފުރުސަތު ދޭނެއެވެ. ދެން ފުރުސަތު ދޭނީ އެގައުމުގައި ދިރިއުޅޭ އެހެން ގައުމުތަކުގެ މީހުންނަށެވެ. މީގެތެރޭގައި އިންޑިއާގެ 5000 މީހުން ހިމެނޭނެ ކަމަށް އިންޑިއާ ސަރުކާރުގެ ބައެއް އޮފިޝަލުން ސައުދީ އަރަބިއްޔާގެ ސަރުކާރާއި ހަވާލާދީ ބުނެފައި ވެއެވެ.\nއެހެން ގައުމުތަކުގެ މީހުން ސައުދީ އަށް ދަތުރުކޮށް ހައްޖުގެ އަޅުކަން އަދާކުރަން ފުރުސަތު ނުދޭން ސައުދީ އަރަބިއްޔާ އިން ނިންމި ނިންމުމަށް ގަލްފް ކޯޕަރޭޝަން ކައުންސިލުންނާއި ބައެއް އިސްލާމީ ގައުމުތަކުން ވަނީ މަރުހަބާ ކިޔާފައެވެ. ސައުދީ އަރަބިއްޔާގެ ނިންމުން ގަބޫލުކުރާކަން މިހާތަނަށް އިއުލާންކުރި ގައުމުތަކުގެ ތެރޭގައި ޔޫއޭއީ އާއި ކުވޭތު ފަދަ ގައުމުތައް ހިމެނެއެވެ.\nޖޫން 13, 2021 06:18\nކޮބާ މިތާ މިއުޅޭ މާދާިންވެރިކަމަށް ހެދިގެންއުޅޭ މީހުންތައް!\nޖޫން 13, 2021 08:47\nށިޔާސީ މަންފާ އައް އުޅޭ ބައެއް!!\nޖޫން 13, 2021 08:53\nގިނަ މީހުންނަކީ ސިޔާސީ މަންފާއައް އަޑު އުފުލާ ބައެއް.


Vettunu boatun salaamaivee "enme5minute ge sababun" | Mihaaru\nފްލައިޓް މިސްވި އަފްޒަލް. ފޮޓޯ:ގަލްފްނިއުސް\nވެއްޓުނު ބޯޓުން ސަލާމަތްވީ "އެންމެ5މިނިޓުގެ ސަބަބުން"\n09 އޯގަސްޓް 2020 - 13:184comments\nދުބާއީ (އޮގަސްޓް 9) - ދުބާއީން އިންޑިއާގެ ކޮޒިކޯޑުގެ އެއާޕޯޓަށް ހުކުރު ދުވަހު ދަތުރުކުރަން ހަމަޖެހިފައިވާ ބޯޓުން އަފްޒަލް ކޭޕީ އަށް ދަތުރު ނުކުރެވުނީ ދުބާއީގައި ގިނަ ދުވަހު ހުރުމުގެ ސަބަބުން ދައްކަން ޖެހުނު ޖޫރިމަނާއެއްގެ ސަބަބުން ކަމަށް އޭނާ ބުނެފި އެވެ.\nއެ ޖޫރިމަނާ ދެއްކުމާއި ބޯޓު ފުރުމާ ދެމެދު އޭނާ އަށް ގެއްލުނީ އެންމެ ފަސް މިނިޓެވެ. އެކަމަކު އެ ޖޫރިމަނާ ދައްކަން ނެގި ވަގުތަކީ ލިބުނު އުފަލެއް ކަމަށް އަފްޒަލް މިހާރު ބުނެ އެވެ.\nމިދިޔަ ހުކުރު ދުވަހު 1:35 ގައި އަފްޒަލް ހުރީ ދުބާއީ އިންޓަނޭޝަނަލް އެއާޕޯޓުގަ އެވެ. ފްލައިޓް މިސްވުމުން އެކަމުގެ ހިތާމައިގަ އެވެ. ބޯޓު ފުރީ 1:30 ގަ އެވެ. ލަސްވި ފަސް މިނިޓަކީ ޖޫރިމަނާ ދައްކަން ނެގި ވަގުތެވެ.\nއަބޫދާބީގައި ދިރިއުޅޭ އަފްޒަލް ބުނީ ވޯކް ވިސާ ހަމަވުމުން، ޖުލައި 10 ގައި އޭނާ ދުބާއީން ފުރަން ޖެހޭ ކަމަށެވެ.\n"ކޮވިޑް-19 ގެ ސަބަބުން އަހަންނަށް އެނބުރި ގައުމެއް ދެވޭނެ ގޮތެއް ވެސް ނެތިފައި ހުރީ. އަހަރެން ދެން ނިންމީ ވިސާގެ މުއްދަތު އިތުރުކޮށް ޑިސެމްބަރުގެ ނިޔަލަށް ޔޫއޭއީގައި މަޑުކުރަން. ނަމަވެސް ރިޕާޓްރިއޭޝަން ފްލައިޓްތައް ބާއްވަން ފެށުމުން ގައުމަށް ދާން އަހަރެން ވެސް ހުށަހެޅިން،" އަފްޒަލް ބުންޏެވެ.\nއެތައް ދުވަހެއްގެ އިންތިޒާރަށް ފަހު އޮގަސްޓް7ގައި ދަތުރު ކުރަން އޭނާ އަށް ޓިކެޓް ލިބުނެވެ.\n"އަހަރަކަށް ވުރެ ގިނަ ދުވަހަށް ފަހު އެނބުރި އިންޑިއާ އަށް ދެވޭތީ އަހަރެން ހުރީ ވަރަށް އުފަލުން. އަހަރެންގެ އާއިލާ އިން ނިންމާފައި ވަނީ ކަރަންޓީނުގެ މުއްދަތު ނިމުމުން އަހަރެން ކައިވެނި ކުރާނެ ތާރީޚު ވެސް ހަމަޖައްސަން،" އަފްޒަލް ކިޔައިދިނެވެ.\nއޮގަސްޓް6ގައި ޝާރްޖާ އަށް ގޮސް ޖެހިގެން އައި ދުވަހުގެ 8:30 އަށް ދުބާއީ އެއާޕޯޓަށް ދާން އޭނާ ނިންމި އެވެ. ލޭގެ ޓެސްޓް ހަދައި ބޯޑިން ޕާސް ވެސް އޭނާ އަށް ލިބުނެވެ. ސީޓް ނަމްބަރަކީ 18ސީ އެވެ.\n"އަހަރެން ހުރީ އިމިގްރޭޝަން ކައުންޓަރުގައި. އަހަރެންގެ ކުރީގައި ހުރި މީހާ ބޯޑިން އަށް ފޮނުވި އިރު، އަހަރެން ހިފެހެއްޓީ. އޮފިޝަލުން ބުނީ އޯވަސްޓޭވުމުގެ ސަބަބުން 1،000 ދިރުހަމް ދަންޖެހޭ ކަމަށް. ފުރޭނީ އެ ފައިސާ ކްލިއާކޮށްގެން ކަމަށް އަހަރެންނަށް އެންގި،" އަފްޒަލް ބުންޏެވެ.\nޖޫރިމަނާ ދެއްކޭ ވަރަށް އަފްޒަލް އަތުގައި ފައިސާއެއް ނެތެވެ. އޭނާގެ އަތުގައި އޮތީ 500 ދިރުހަމް އެވެ. ހެނދުނު 10 އިން މެންދުރު 12 އަށް ޕާސްޕޯޓް ކޮންޓްރޯލްގައި ހުރެގެން ޖޫރިމަނާގެ ކަންތައް ހައްލު ކުރެވޭތޯ އޭނާ މަސައްކަތް ކުރި އެވެ.\n"އެންމެ ފަހުން އެ މީހުން އެއްބަސްވި ޖޫރިމަނާ ނުދައްކާ ފުރިދާނެ ކަމަށް. އެކަމަކު އެނބުރި އަންނަ އިރު އެ މައްސަލަ ދިމާވާނެ ކަމަށް ބުނި. އެކަމަކު އެ ގޮތަށް އަހަރެންނަކަށް އެއްބަހެއް ނުވެވުނު. އެހެން ވަޒީފާއެއް ލިބިފައިވާތީ ދެ މަސްތެރޭ އެނބުރި އަންނަން އަހަރެން ބޭނުންވޭ،" އަފްޒަލް ބުންޏެވެ.\nއަފްޒަލްގެ ރައްޓެއްސަކަށް ގުޅީ 1:15 ގަ އެވެ. އޭނާގެ ރަހުމަތްތެރިޔާ ވަނީ ކުޑަ އިރުކޮޅެއްގެ ތެރޭގައި އެއާޕޯޓަށް ފައިސާ ފޮނުވައިދޭނެ ކަމަށް ބުނެފަ އެވެ. އެކަމަކު އަފްޒަލްގެ ރަހުމަތެރިއާ އަށް ފައިސާ ހިފައިގެން އެއާޕޯޓަށް ދެވުނީ 1:30 ގަ އެވެ. ޖޫރިމަނާ ދައްކާ ނިމުނީ 1:35 ގަ އެވެ. އެކަމަކު އޭރު ލަސްވެއްޖެ އެވެ.\nއެއާޕޯޓް އޮފިޝަލުން ބުނީ ބޯޓު ނައްޓާލަނީ ކަމަށެވެ. އެހެން ފްލައިޓަކުން ޓިކެޓް ބުކް ކުރުމަށް އޮފިޝަލުން ބުންޏެވެ.\nދުބާއީގައި ދިރިއުޅޭ އަފްޒަލްގެ ތިމާގެ މީހެއްގެ ގެއަށް ގޮސް މެންދުރު ކައިގެން އޭނާ އޮށޯތީ ނިދާށެވެ. އިރުއޮއްސުނު ފަހުން އޭނާ އަށް ހޭލެވުނީ ފޯނު ރިންގުވާ އަޑަށެވެ. އެއީ އަފްޒަލްގެ ރަހުމަތްތެރިޔާގެ ކޯލެކެވެ. އޭނާ ގުޅާފައި ބުނީ އަފްޒަލް އަށް މިސްވި ބޯޓު ކޮޒިކޯޑުގައި ޖައްސަނިކޮށް ރަންވޭ މަތިން ކަހާލައިގެން ގޮސް ވެއްޓިފައިވާ ކަމަށެވެ. އެ ހާދިސާގައި ވަނީ 18 މީހުން މަރުވެފަ އެވެ.\nއިތުރު ލިޔުންތައް ދުބާއީ އެއާ އިންޑިއާ މަތިންދާ ބޯޓު ވެއްޓުން


Gadha adakaa eku bodu hulhugandeh, Salaamaivaan libunuee hindhu kolheh | Mihaaru\nގެތަކުގައި ރޯވެ އަނދަމުން ދަނީ: މި ހާދިސާގައި 400 އަށް ވުރެ ގިނަ މީހުން ހާލުގައި ޖެހުނު. --ފޮޓޯ: ހުސެއިން ވަހީދު/މިހާރު\nގަދަ އަޑަކާ އެކު ބޮޑު ހުޅުގަނޑެއް، ސަލާމަތްވާން ލިބުނީ ހިނދުކޮޅެއް\n21 ސެޕްޓެމްބަރ 2019 - 11:546comments\nމަޣުރިބު ނަމާދުން ފައިބައިގެން އެނދުމަތީގައި ގުރުއާން ކިޔަވަން އިންދައި އިވުނީ ބާރުގަދަ ގޮވުންތަކެއްގެ އަޑެވެ. ލިބުނު ސިހުމާ އެކު ސިކުނޑި ސުމަކަށް ދިޔައީ "މަންމާ އަލިފާނޭ" ކިޔައި ދަރިފުޅު ގޮވާލުމުންނެވެ. ކުޑަދޮރުން ބޯ ދިއްކޮށްލި އިރު ދުމާ އެކު އެކު ކުރިމަތިން ފެނުނީ ބޮޑު ހުޅެކެވެ. މުޅި ސަރަހައްދަށް ފެތުރެނީ އެވެ.\nތޮއްޖެހުން ބޮޑު، އަބަދަށްފެހި މަގުގައި ހުރި ކެމިކަލް ގުދަނެއްގައި ރޯވެ އަލިފާން ފެތުރެނީ އެވެ. ކުރިމަތިން ފެނުނު ހުޅުގަނޑުން ސަލާމަތްވާން ލިބުނީ އޭނާ ބުނިގޮތުގައި މަދު ސިކުންތުކޮޅެކެވެ. ހުކުރުދުވަހަށް ވާތީ ހުރިހާ ދަރިން ވެސް ތިބީ ގޭގަ އެވެ. ކެމިކަލް ގުދަންތަކެއް ހުންނަ އެ ގޯޅީގެ ހާލަތާއި އަލިފާނުގެ ހާދިސާއެއް ހިނގައިފި ނަމަ ކަންވާނެ ގޮތް އެ ސަރަަހައްދުގައި ދިރިއުޅޭ މީހުންނަށް މާކުރިން ވެސް އޮތީ ހިތަށް ގެނެވިފަ އެވެ.\n"ހުޅާ އެކު އޭރު ވެސް ގޮވުންތަކެއްގެ އަޑު އިވޭ. ތެޅެމުންފޮޅެމުން ދަރިންކޮޅާ އެކު ދުވެފައި ގެއިން ނުކެމެވުނީ ހަމަ ކިރިޔާ. އޭރު އެހެން ފްލޯތަކުން ވެސް މީހުން ދުވެފައި ނުކުންނަނީ." އަލިފާން ރޯވި ސަރަހައްދުގައި ދިރިއުޅޭ އަންހެނަކު ކަލާފާނު ސްކޫލުގައި ހުރެ ރޭ ކިޔައިދިނެވެ.\nއަލިފާން ރޯވެ ފެތުރެނީ: މި ހާދިސާގައި ހަތަރު ގުދަނާއި ހަތް ގެއެއް ވަނީ އަނދާ ހުލިވެފައި. --ފޮޓޯ/މިހާރު\nސަލާމަތްކަން ހޯދުމުގެ ހޭވެރިކަން ގިނަ ބަޔަކަށް ވީ ބާރުގަދަ ގޮވުންތަކުގެ އަޑުންނެވެ. އެއާ އެކު ބައެއް މީހުން ގެތަކުގެ ކުޑަދޮރުތަކުން ފުންމާލައިގެން ވެސް ސަލާމަތްވި އެވެ.\n"އެހާ ބާރު އަޑުފަށްގަނޑެއް އިވުނީމަ ބަލައިލެވުނީ. އެހެން ނޫން ނަމަ ވާނުވާ ނޭނގި ތިބެވުނީސް ކަންނޭނގެ ގޭތެރޭގައި. ދުންތަކުގެ ތެރެއިން ލާފައި ނުކުމެވުނީ ހަމަ ނަސީބު،" އެހެން މީހަކު ކިޔައިދިނެވެ.\nހާސްކަމާއި ބިރުވެރިކަމުގައި ރޮމުން ގިނަ ބަޔަކު ގެތަކުން ނުކުތް ނަމަވެސް ތާށިވެފައި ވެސް ބައެއް މީހުން ތިއްބެވެ. އެ މީހުން ގެތަކުން ނެރެދިނީ އެމްއެންޑީއެފްގެ ފަޔަ އެންޑް ރެސްކިއު ޓީމުންނެވެ. ބައެއް މީހުން އޭޑީކޭ އަށް ގެންގޮސް ފަރުވާދީފައިވެ އެވެ.\nއިމާރާތްތަކުގައި ރޯވެފައި: އަލިފާން ކޮންޓްރޯލް ނުވެ ގިނައިރުތަކަކަށް ފެތުރުނު.---ފޮޓޯ: ހުސައިން ވަހީދު/މިހާރު\nރޯވި ހ. ތިލަފުށީގޭ ގުދަނުގެ ކުރިމަތީގައި ހުންނަ ހ. ރަދުވާނިއާގޭގައި ތިބި މީހުން ވެސް އަލިފާނާ އެކު ގޭގައި ބަންދުވި އެވެ. އެގޮތް މިގޮތުން މީހުން ސަލާމަތްވެގެން ނުކުތްއިރު ގޭތެރޭގައި ތާށިވި ތ. ބުރުނީ، ފެންފިޔާޒުގޭ، އައިމިނަތު ޝައުނާ، 46، ވަނީ ފިހިގެން މަރުވެފަ އެވެ. އެ ގޭގައި އަލިފާން ރޯވެ އޭނާ "ފިހެނީ" ކަމަށް އާއިލާގެ މީހަކަށް ގުޅާފައި ބުންޏެވެ. މަރުވެފައި އޮއްވައި ފެނުނީ އޭގެ ތިން ގަޑިއެއްހާ އިރު ފަހުންނެވެ.\nހަމަ އެގޭގައި ދިރިއުޅޭ، ރައްޔިތުންގެ މަޖިލީހުގެ އިސްދޫ ދާއިރާގެ ކުރީގެ މެމްބަރު އަހްމަދު ރަޝީދު (ގާރީ)ގެ އާއިލާ ވެސް އަލިފާނުގެ ތެރޭގައި ތާށިވި އެވެ. އެ އާއިލާ ސަލާމަތްކުރީ ރޯވެފައި ހުއްޓައި އެ ގޭގެ ތެރެއަށް ސިފައިން ވަދެ އެވެ.\nއެ ގޭގައި މީހުން ތާށިވީ، ސިފައިން ބުނިގޮތުގައި، މީހުން ނުކުންނަ ދޮރު، އަލިފާނުގެ އަސަރުކޮށް ތާށިވެގެންނެވެ.\n"ފުރަތަމަ ބުރުގައި ތިން މީހަކު ނެރެގެން ހޮސްޕިޓަލަށް ގެންދެވުނު. ފަހުން ދެ މީހަކު ނެރެގެން ހޮސްޕިޓަަލަށް ފޮނުވުނު. އާއިލާއެއްގެ ފަރާތުން މީހަކު މަދުވާ ކަމަށް ބުނާތީ އެކި ފަހަރު މަތިން އެ ބިލްޑިންގް ބަލާ ފާސްކޮށްގެން މިހާރު [ރޭ] އަޅުގަނޑުމެންނަށް އައިޑެންޓިފައި ކުރެވިއްޖެ މީހެއް ކަމަށް ބެލެވޭ ހަށިގަނޑެއް،" އެމްއެންޑީއެފް އޮފިޝަލް ވިދާޅުވި އެވެ.\nމަންޒަރު ދުށް ބައެއް މީހުން ބުނިގޮތުގައި، ބާރުގަދަ ގޮވުންތަކާ އެކު ހުޅުގަނޑު ދިޔައީ ފަޅައިގެންނެވެ. އެތައް މޭލެއް ދުރުގައި ތިބި މީހުންނަށް އެ އަލިފާންގަޑު ފެނުނެވެ. ޖެހިގެން ހުރި ގެތަކަށް ފެތުރޭކަށް މާ ގިނައިރުތަކެއް ނުނަގަ އެވެ.\n"މަޖީދީ މަގު އޭޓީއެމް ކައިރީގައި ހުއްޓައި އަޑު އިވުނީ، ބަލާލިއިރު ބޮޑު ހުޅެއް. އޭރު އަދި އެމްއެންޑީއެފް ވެސް ނާދޭ. ވަރަށް ބާރަށް ފެތުރެމުން ދިޔައީ. ގައިން ހީބިހި ނަގައިގެން ދިޔައީ،" އެކަކު ބުންޏެވެ.\nއެހާ ބާރު ސްޕީޑުގައި ހުޅު ފެތުރުނީ އެމްއެންޑީއެފުން ބުނިގޮތުގައި ކެމިކަލްތަކުގައި ރޯވުމުންނެވެ. އެ ސަރަހައްދުގައި ހުރި ހުރިހާ ގެތަކުން މީހުން ހުސްކުރަން ޖެހުނީ އަލިފާން ކަނިތައް ބުރައިގެން ދިއުމުގެ އިތުރުން މުޅި ސަރަހައްދުގައި ދުމާއެކު ކެމިކަލް ވަސް ހިފާފައި ހުރުމުންނެވެ.\nމިއީ މާލޭގައި މިހާތަނަށް ހިނގި އަލިފާނުގެ އެންމެ ބޮޑު ހާދިސާ އެވެ. އަލިފާން ކޮންޓްރޯލް ނުވެ، ފަހަރަކު ގެއެއް އަނދައި ހުލިވީ އެވެ. އެމްއެންޑީއެފުން ބުނިގޮތުގައި ހަތަރު ގުދަނާއި ހަތް ގެއެއްގައި ރޯވި އެވެ. އަލިފާން ނިވުނު އިރު މުޅި ސަރަހައްދު އޮތީ އަޅިއަށް ވެފަ އެވެ.\nޑިޒާސްޓަ މެނޭޖްމަންޓުން ބުނިގޮތުގައި މި ހާދިސާގައި 443 މީހަކު ވަނީ ހާލުގައި ޖެހިފަ އެވެ. އޭގެތެރެއިން 13 އާއިލާއެއްގެ 87 މީހަކަށް ވަގުތީ ބޯހިޔާވަހިކަން ވަނީ ހަމަޖައްސައިދީފަ އެވެ.\nއަލިފާން ރޯވި ގެތަކުގެ މީހުން ގެންދިޔައީ ވަގުތީ ހިޔަލެއްގެ ގޮތުގައި ހަމަޖެއްސި ކަލާފާން ސްކޫލަށެވެ. އޭގެތެރޭގައި ކުޑަކުދިންނާއި އަންހެނުންނާއި ބިދޭސީން ވެސް އެބަތިއްބެވެ. ބައެއް މީހުންނަށް މިހާރު ވަނީ ގެސްޓު ހައުސްތަކުން ވަގުތީ ހިޔާވަހިކަން ފޯރުކޮށްދީފަ އެވެ.\nއަނެއް ބަޔަކު އާއިލާ މީހުންގެ ގެތަކުގައި ވެސް އެބަތިއްބެވެ.\nހަތަރު ފުރޮޅީ އުޅަނދުތަކަށް ނުވަދެވޭހާ ހަނި ގޯޅީގައި ކެމިކަލް ރައްކާކުރާތީ ބައެއް މީހުން ކަންބޮޑުވެ އެވެ. އެކަަމަށް ހައްލު ނުހޯދި ވަނިކޮށް، ފެތުރުނު ބޮޑު ހުޅު ކޮންޓްރޯލް ކުރެވުނު އިރު، ގިނަ ބައެއްގެ ދިރިއުޅުން މިވަނީ އަނދައި ހުލިވެފަ އެވެ.\nއިތުރު ލިޔުންތައް އަލިފާނުގެ ހާދިސާ ޕޮލިސް އެމްއެންޑީއެފް


Firihen singles final gai Zayan aa Sarim | Mihaaru\nފިރިހެން ސިންގަަލްސް ފައިނަލުގައި ޒަޔާން އާއި ސާރިމް\nމިދިޔަ އަހަރު އޮތް އިންޑިއަން އޯޝަން އައިލެންޑް ގޭމްސްގައި މެޑަލް ހޯދުމަށް ފަހު ޒަޔާން (ކ) އާއި ސާރިމް (ވ) ބެޑްމިންޓަން އެސޯސިއޭޝަންގެ ޖެނެރަލް ސެކްރެޓަރީ އިޝްފާންއާ އެކު.-- ފޮޓޯ: މޯލްޑިވްސް އޮލިމްޕިކް ކޮމިޓީ\n01 ޑިސެމްބަރ 2016 - 11:49\nގައުމީ ބެޑްމިންޓަން މުބާރާތުގެ ފައިނަލުގައި ގައުމީ ޓީމުގެ ދެ ކުޅުންތެރިން ކަމަށްވާ ޒަޔާން ޒަކީ އާއި މުހައްމަދު ސާރިމް ވާދަކުރަން ޖެހިއްޖެ އެވެ.\nޒަޔާން އާއި ސާރިމް އަކީ ކުރިން ރާއްޖޭގެ ގިނަ މުބާރާތްތަކުގެ އިތުރުން ބައިނަލްއަގްވާމީ މުބާރާތްތަކުގައި ވެސް އެކުގައި ޑަބަލްސް ކުޅުނު ކުޅުންތެރިންނެވެ. އަދި ރާއްޖޭގެ އެކި މުބާރާތްތަކުގައި މި ދެ ކުޅުންތެރިން ވަނީ މީގެ ކުރިން ރަނގަޅު ކާމިޔާބީތަކެއް ހޯދައިފަ އެވެ.\nކުޅިވަރު އެކުވެނި އިންޑޯ ބެޑްމިންޓަން ކޯޓުގައި މިއަދު ބެޑްމިންޓަން ގައުމީ މުބާރާތާއި ބެޑްމިންޓަން އަތޮޅު ލީގުގެ އަށް ފައިނަލް ކުޅޭނެ އެވެ. ބެޑްމިންޓަން އަތޮޅު ލީގުގެ މިކްސް ޑަބަލްސް ފައިނަލުގައި އަހުމަދު ޝިފާއު އާއި ޝިފްނާ ހުސެއިންގެ ޕެއާ ބައްދަލުކުރާނީ އިސްމާއިލް ޒުހުރީ އާއި ޝިޔާނާ އަހުމަދު ޒުހައިރުގެ ޕެއާއާ އެވެ.\nފުރަތަމަ ޑިވިޝަންގެ މިކްސް ޑަބަލްސް ފައިނަލުގައި ޒަޔާން ޒަކީ އާއި މައިސާ ފަތުހުﷲގެ ޕެއާ ނުކުންނާނީ ސާރިމް އާއި ނީލާ އަހުމަދު ނަޖީބުގެ ޕެއާއާ ދެކޮޅަށެވެ.\nއަތޮޅު ލީގުގެ ފިރިހެން ޑަބަލްސް ފައިނަލުގައި އަހުމަދު ނަޝީދު އާއި ޝިފާއުގެ ޕެއާ ވާދަކުރާނީ އާސިފް އާދަމް މަނިކް އާއި އިބްރާހިމް މުހައްމަދުގެ ޕެއާއާ އެވެ. އަތޮޅު ލީގުގެ ފިރިހެން ސިންގަލްސް ބައިގެ ފައިނަލުގައި ނ. ހޮޅުދޫގެ މުހައްމަދު އާކިފް ނުކުންނާނީ ސ. ހިތަދޫގެ ނަޝީދުއާ ދެކޮޅަށެވެ.\nގައުމީ މުބާރާތުގެ ދެ ވަނަ ޑިވިޝަން ފިރިހެން ސިންގަލްސް ފައިނަލުގައި ހުސެއިން މުހައްމަދު ވާދަކުރާނީ ނިބާލް އަހުމަދުއާ އެވެ. ދެ ވަނަ ޑިވިޝަންގެ މިކްސް ޑަބަލްސް ފައިނަލުގައި ޝިފްނާ އާއި އިބްރާހިމްގެ ޕެއާ ވާދަކުރާނީ އާސިފް އަދި އައިޝަތު ނިހާމާގެ ޕެއާ އެވެ.\nދެ ވަނަ ޑިވިޝަންގެ ފިރިހެން ޑަބަލްސް ފައިނަލުގައި ނަޝީދު އާއި ޝިފާއުގެ ޕެއާ ވާދަކުރާނީ އައްފާން ހާލިދު އާއި މުހައްމަދުގެ ޕެއާއާ އެވެ.\nނިބާލް މޮޅުވާންދޭވެ! އާމީން!


މާބަނޑު ދުވަސްވަރު އަނގައިގައި ކުޅުދިޔާވުން\n12 މާރިޗު, 2018 އެއްވެސް ޚިޔާލެއް ހުށަހަޅާފައި ނެތް\nމާބަނޑު ދުވަސްވަރު އަނގައިގެ ތެރޭގައި ކުޅު އުފެއްދުން އިތުރުވެ، ކުޅުދިޔާވުމަކީ ވެދާނެ ކަމެކެވެ. މިއީ ވަރަށް ގިނަ މާބަނޑު މީހުންނަށް އިހުސާސްކުރެވޭ ކަމެކެވެ. ޚާއްޞަކޮށް މާބޮޑަށް ހޮނޑުލެވޭނަމަ މިކަން އިހުސާސްވާލެއް ބޮޑުވެއެވެ. އާންމުކޮށް މިކަން ކުރިމަތިވަނީ މާބަނޑުވާތާ ކުރީކޮޅުގައެވެ. މާބަނޑުވާތާ ކުރީކޮޅު މޭނުބައިކޮށް ހޮނޑުލެވުން ކުރިމަތިވާ ދުވަސްވަރު، ކުޅު އުފެއްދުން އިތުރުވާކަން ފާހަގަކުރެވެއެވެ. ގިނަ ފަހަރު މިކަން ކުރިމަތިވަނީ ބަލިވެއިނުމުން އާދަޔާ ޚިލާފަށް ގިނައިން މޭނުބައިކޮށް ހޮނޑުލެވޭ މީހުންނަށްކަން ފާހަގަ ކުރެވެއެވެ.ޞިއްޙީގޮތުން ބަލާއިރު މިއީ ނުރައްކާތެރި ކަމެއް ނޫނެވެ.\n“އަނގައިގާ ކުޅު ގިނަވަނީ ބަލިވެއިނުމުން ހަށިގަނޑުގެ ހޯރމޯންތަކަށް އަންނަ ބަދަލުގެ ސަބަބުން ކަމުގައި ބެލެވެއެވެ. އަދި މިކަމުގެ އުނދަގޫ ބައެއްފަހަރު އިތުރަށް ބޮޑުވެގެންދާ އެއްސަބަބަކީ މޭނުބައިކޮށް ހޮޑުލަވާއިރު ކުޅު ދިރުވަން އުނދަގޫވެ ދިރުވޭވަރު މަދުވާތީއެވެ. މިހެންވުމުގެ ސަބަބުން އަނގައިގާ ކުޅު ޖަމާވެ ގިނަވާގޮތް ވެއެވެ.\nއެސިޑުނޫނަސް އަނގަޔާއި ކާއެއްޗެތި ގޮހޮރަށް ގެންގޮށްދޭ ހޮޅިއަށް އަނިޔާވެ ގެއްލުން ލިބޭ ކޮންމެ އެއްޗެއްގެ ސަބަބުން ކުޅު އުފެދޭ މިންވަރު އިތުރު ކުރާނެއެވެ. މިގޮތުން އަގައިގެ ބަލިތަކާއި ދުންފަތުގެ އިސްތިއުމާލު ކުރުމުންނާއި ބައެއްވައްތަރުގެ ބޭހުގެ ސަބަބުންވެސް ކުޅު އުފެދޭ މިންވަރު އިތުރުވެއެވެ. ” (ޑރ މުޙައްމަދު ފައިޞަލް: ކަވާސާ.ކޮމް)\nކުޅުއުފެއްދުން އިތުރުވުމުން ދިމާވެދާނެ އުނދަގޫތައް ކުޑަކުރުމަށް ކުރެވިދާނެ ކަންތައްތައް\nއިރުއިރުކޮޅާ އެތިކޮޅުކޮޅުން ކެއުން\nކޮންމެ ދުވަހަކު ދެތިން ފަހަރަކު ދަތްއުގުޅައި، އަނގަދޮވެހެދުން\nފޮނިރަހަނުލާ ޗުއިންގަމެއް ހެފުން: މިގޮތަށް ހެދުމުން ކުޅު ދިރުވަން ފަސޭހަވާނެ އެވެ.\nގިނަގިނައިން ދިޔާތަކެތި އިރުއިރުކޮޅާ ބުއިން\nބަލިވެއިނުމުން ދިމާވާ އުނދަގޫތަކުގެ ތެރެއިން ..އަނގައިގާ ކުޅުދިޔާވުން: ޑރ މުޙައްމަދު ފައިޞަލް އަހުމަދު- ކަވާސާ.ކޮމް\nhaamiimhaamimހާމިމް.ކޮމްހެލްތުޙާމިމް.ކޮމްޙާމީމް ޢަލީކުޅުކުޅުދިޔާވުންއަނގައިގައި ކުޅުދިޔާވުންމާބަނޑުމާބަނޑު ދުވަސްވަރުމާބަނޑު ދުވަސްވަރު އަނގައިގައި ކުޅުދިޔާވުން


Thuhumathu thah dhogukoh Rhea gislamun bunee hageegaiy haamavaane kamah!\nރިއާ އާއި ސުޝާންތު--\nތުހުމަތުތައް ދޮގުކޮށް ރިއާ ރޮމުން ރޮމުން ބުނީ ހަގީގަތް ހާމަވާނެ ކަމަށް!\n01 އޯގަސްޓް 2020 - 09:42:47\nބޮލީވުޑުގެ މަޝްހޫރު ތަރި، ސުޝާންތު ސިންގް ރާޖުޕުތުގެ މަރާއި ގުޅިގެން އޭނާގެ ލޯބިވެރިޔާ، ރިއާ ޗަކްރަބޯޓީއާ ދެކޮޅަށް ސުޝާންތުގެ ބައްޕަ، ކޭކޭ ސިންގް ވަނީ ސީރިޔަސް ތުހުމަތުތަކެއްކޮށްފަ އެވެ. އެއާއެކު ގިނަ ބައެއްގެ ފާޑުކިޔުންތައް ރިއާއަށް އަމާޒުވެފައިވާއިރު ރިއާ މިވަނީ އެތުހުމަތުތައް ދޮގުކޮށް ވީޑިއޯއެއް އާންމުކޮށްފަ އެވެ.\nއެގޮތުން ގޮނޑިއެއްގައި އިށީންދެ އިނދެގެން ރިއާ ވަނީ ސޯޝަލް މީޑީއާގައި އޭނާއަށް ކިތަންމެ ހަޑިއެއްޗެއްކީ ނަމަވެސް އޭނާއަށް އިންސާފު ލިބޭނެ ކަމަށް ގަބޫލުކުރާ ކަމަށް ބުނެފަ އެވެ.\nއެގޮތުން އޭނާއަށް ކުރެވޭ ތުހުމަތުތަކަށް އެއްޗެކޭ ނުބުނެ ހުރީ، ލޯޔަރުގެ ލަފާގެ މަތިން ވަނީ ބުނެފަ އެވެ. އަދި ހަގީގަތް ހާމަވާނެ ކަމަށް ވެސް ރިއާ ބުނެ އެވެ. އެ ހުރިހާ ވާހަކައެއް ވެސް ދައްކާއިރު އޭނާ އިންނަނީ ކިރިޔާ ރޮވޭ ނުރޮވޭ ވަރުގަ އެވެ. އަޑުންވެސް ގިސްލެވޭކަން އެނގެ އެވެ.\nސުޝާންތުގެ ބައްޕަ، ކޭކޭ ސިންގް ވަނީ މިމަހުގެ 26 ވަނަ ދުވަހު، ރިއާ އާދެކޮޅަށް ފުލުހުންނަށް މައްސަލައެއް ހުށަހަޅާފަ އެވެ.\nޕަތްނާގައި ދިރިއުޅޭ ސުޝާންތުގެ އާއިލާ އިން ތުހުމަތު ކުރަނީ، އޭނާ އަމިއްލައަށް މަރުވީ ރިއާ އޭނާއަށް ފައިސާގެ ގޮތުން ހިޔާނާތްތެރިވުމާއި ނަފްސާނީ ގޮތުން ވެސް ތަފާތު ދުއްތުރާތައް ކުރުމުން ކަމަށެވެ. މިއީ ސުޝާންތުގެ މަރުގެ މައްސަލާގައި އޭނާގެ ބައްޕަ ފުލުހަށް މައްސަލައެއް ހުށަހެޅި ފުރަތަމަ ފަހަރެވެ.\nރިއާގެ އިތުރުން، އޭނާގެ އާއިލާއަށް ވެސް ސުޝާންތުގެ ބައްޕަ ވަނީ އެ ތުހުމަތުތައްކޮށްފަ އެވެ.\nއެއާއެކު ރިއާ، އޭނާގެ ދިފާއުގައި މަސައްކަތް ކުރާނެ ވަކީލެއް ވެސް ހޯދާފައިވެ އެވެ.\nރިޕޯޓުތައް ބުނާގޮތުގައި ބިހާރުގެ ބައެއް އޮފިޝަލުން މުމްބާއީގައި ކޭމްޕުކޮށް، ސިއްރު އިންވެސްޓިގޭޝަނެއް ވެސް ދަނީ ކުރަމުންނެވެ. އަދި ލިޔެކިޔުންތައް ތައްޔާރުވުމުން ރިއާ ހައްޔަރުކުރުމަށް އަންހެން އޮފިސަރު، ހޯދުމަށް ވެސް އެ މައްސަލަ ތަހުގީގުކުރާ ޓީމުން އެދޭ ކަމަށް ވެސް ބުނެ އެވެ.\nސުޝާންތުގެ ބައްޕަ ވަނީ ސުޝާންތު، އޭނާގެ އާއިލާ މީހުންނާއި އޮންނަ ގުޅުން ކަނޑާލުމަށް ވެސް ރިއާ މަސައްކަތް ކުރިކަމުގެ ތުހުމަތުކޮށްފަ އެވެ. އަދި ސުޝާންތުގެ އެކައުންޓުން އެތައް ކްރޯޑު ރުޕީސްއެއް، ބިރު ދެއްކުމަށް ފަހު އަތުލިކަމަށް ވެސް ބައްޕަ ތުހުމަތު ކުރެ އެވެ.\nއެ ތުހުމަތުތަކަށް ބާރުދޭ ގޮތަށް ފަހުން ސުޝާންތުގެ ކުރީގެ ލޯބިވެރިޔާ އަންކިތާ ލޮކާންޑޭ ވެސް ވާހަކަ ދައްކާފައިވެ އެވެ. އަދި ހަގީގަތް ހާމަވެގެންދާނެ ކަމަށް ވަނީ ބުނެފަ އެވެ.\nރިއާގެ މައްޗަށް ކުރެވޭ ތުހުމަތުތަކާއެކު ސުޝާންތުގެ ބޭންކް ޓްރާންސްކްޝަންތައް ވެސް ފުލުހުން ބަލާފައިވާއިރު ބޮޑެތި އަދަދުތަކުން ފައިސާ ނަގާފައިވާކަން އެނގޭ ކަމަށް ރިޕޯޓްތައް ބުނެ އެވެ.\nސުޝާންތު ސިން ރާޖްޕުތް މުނިފޫހިފިލުވުން\n"ސުޝާންތު ރޮއިފައި ބުނީ، އޭނާގެ އެކަކުވެސް މިދުނިޔެއަކު ނެތޭ"\nޕޮޒިޓިވްކަން އެނގުނުތާ 55 ގަޑިއިރު، އަދިވެސް ގޭގައި!\nލަންކާގެ ބޮޑުވަޒީރުކަމުގެ ހުވާ ރާޖަޕަކްސަ ކުރައްވައިފި\nއެއާ އިންޑިއާގެ ފްލައިޓް ވެއްޓުނު ހާދިސާގައި 18 މީހުން މަރުވެއްޖެ\nއުތުރާއި މެދުރާއްޖެ ތެެރެއަށް ވިއްސާރަވާނެ


India ge College eh gai Buruga Alha Kudhin Claahah Nuvahdhan Ninmaifi އިންޑިޔާގެ ކޮލެޖެއްގައި ބުރުގާ އަޅާ ކުދިން ކުލާހަށް ނުވައްދަން ނިންމައިފި – Huvadhoo News India ge College eh gai Buruga Alha Kudhin Claahah Nuvahdhan Ninmaifi Huvadhoo News\nއިންޑިޔާގެ ކޮލެޖެއްގައި ބުރުގާ އަޅާ ކުދިން ކުލާހަށް ނުވައްދަން ނިންމައިފި\nއިންޑިޔާގެ ކޮލެޖެއްގައި ބުރުގާ އަޅާ ކުދިން ކުލާހުން ބޭރުގައި ތިބެގެން ކިޔަވަނީ\nއިންޑިޔާގެ ކޮލެޖެއްގައި ކިޔަވާ ކުދިންގެ ތެރެއިން ބުރުގާ އަޅާ ކުދިން ކުލާހަށް ނުވައްދާ ގޮތަށް ނިންމައިފިއެވެ.\nއިންޑިއާގެ ކަރުނާޓަކާގައި ހުންނަ ސަރުކާރު ކޮލެޖެއްގައި، ބުރުގާ އަޅާ މުސްލިމު އަންހެން ދަރިވަރުން ކުލާހަށް ނުވައްދަން ނިންމާފައިވަނީ މިދިޔަ އަހަރު ޑިސެންބަރ މަހުގައެވެ. އެހެންކަމުން އެކޮލެޖުން ތައުލީމް ހާސިލްކުރަމުން އަންނަ ބުރުގާ އަޅާ އަންހެން ދަރިވަރުން ކިޔަވަން ތިބެން ޖެހެނީ ކޮލެޖުގެ އެކި ހިސާބުތަކުގައި ކުލާހުން ބޭރުގައެވެ. އޭގެ ސަބަބުން އެކުދިންނަށް ފިލާވަޅުތައް ގެއްލި ކިޔެވުމަށް އަސަރު ކުރަމުންދާކަމަށް ކުދިންނާއި ބެލެނެވެރިން ދަނީ ޝަކުވާ ކުރަމުންނެވެ.\n200 އަށްވުރެ ގިނަ މުސްލިމް ދަރިވަރުން ކިޔަވަމުން އަންނަ ކޮލެޖަކުން މިފަދަ ނިންމުމެއް ނިންމުމުން ބެލެނެވެރިން ދަނީ ސްކޫލަށް ފާޑުކިޔުން އަމާޒު ކުރަމުންނެވެ. އެހެންނަމަވެސް އެކޮލެޖުގެ ޕްރިންސިޕަލް ވިދާޅުވެފައިވަނީ ސްކޫލުގެ ޔުނީފޯމް ލައިގެން ނޫނީ ކުލާހަށް ނުވަދެވޭނެ ކަމަށެވެ.\nކުލާހުން ބޭރަށް ދިއުމަށާއި ނުނިކުންނަންޏާ ކޮއްޕާފައި ނެރޭނަމޭ ބުނެ ބައެއް ޓީޗަރުން މުސްލިމު ކުދިންނަށް ބިރު ދައްކާ ކަމަށް އެކުދިން ބުނެފައި ވެއެވެ.


Ooredoo atholhu dhuvun kaamiyaabukamaaeku ninmaalaifi – Iru\nމިއަދު 37 މީހަކު ބަލިން ރަނގަޅު ވެއްޖެ\nމިއަދު ކޮވިޑަށް ޕޮޒިޓިވްވީ 17 މީހުން\nޝީލާގެ ބްރެކްފާސްޓެއް ރައީސްގެ ދެކަނބަލުން ނަގައިފި\nއުރީދޫ އަތޮޅު ދުވުން ކާމިޔާބުކަމާއެކު ނިންމާލައިފި\nއުރީދޫ އަތޮޅު ދުވުން ކާމިޔާބުކަމާއެކު ނިންމާލައިފިއެވެ.\nމިދިޔަ ހުކުރު ދުވަހު ފެށި އުރީދޫ އަތޮޅު ދުވުމުގައި 5،000 ށްވުރެ ގިނަ މީހުން ބައިވެރިވި ކަމަށް އުރީދުން މައުލޫމާތުދެއެވެ.\nއުރީދޫ އަތޮޅު ދުވުމަކީ ރާއްޖޭގެ އެކި ކަންކޮޅުތަކުން މީހުން ބައިވެރިވި ފުރަތަމަ ވާޗުއަލް ދުވުމެވެ. އުރީދުން މާއުލޫމާތުދޭ ގޮތުގައި މި ދުވުމުގެ މައިގަނޑު މަގްސަދަކީ ކުޅިވަރު ނުވަތަ ކަސްރަތު މެދުވެރިކޮށް އެކުވެރިކަމާއި އެއްބައިވަންތަކަމުގެ ރޫހު އާލާކޮށްދިނުމެވެ. އަދި އެންމެން އެއްތަންވެގެން އުޅެވެން ނެތް ދުވަސްވަރެއްގައި، މިފަދަ ދުވުމެއް ބޭއްވުމުގެ އެންމެ ބޮޑު އެއް މަގްސަދަކީ އެކަނިވިޔަސް އަދި އާއިލާ އާއި ރައްޓެހިންނާއެކުގައިވެސް، ގައިދުރުކަމާއިއެކު ބައިވެރިވެ މަޖާ ވަގުތުކޮޅެއް ހޯދާދިނުން ކަމަށްވެސް އުރީދޫން ބުނެއެވެ.\nމީގެ ކުރިން މި ދުވުނުން ހަފުތާ ބަންދުގައި ކުރިއަށް ގެންދިޔުމަށް ހަމަޖެހިފައި އޮތް ނަމަވެސް، ބައިވެރިންގެ އެދުމާއެކު ފަހުން ވަނީ ހޯމަ ދުވަހުގެ ނިޔަލަށް ދުވުން ކުރިއަށް ގެންގޮސްފައެވެ. އުރީދޫގެ އަތޮޅު ދުވުން ހަ އަހަރުން މަތީގެ ހުރިހާ ފަރާތްތަކަށް ހުޅުވާލިއިރު، މާލޭގެ އިތުރުން އަތޮޅު ތެރެއިންވެސް ވަނީ މި ދުވުމަށް ބޮޑު ތަރުހީބަށް ލިބިގެން ގޮސްފައެވެ.\nއުރީދޫން މައުލޫމާތުދޭ ގޮތުގައި މި ވާޗުއަލް ދުވުމުގައި ދިވެހިންނާއެކު އުރީދޫ ފުރިހަމަކުރި ކާމިޔާބު 15 އަހަރުގެ ރަމްޒެއްގެ ގޮތުގައި 20 އަތޮޅުން 20 ދުވުންތެރިން 15 ކިލޯމިޓަރު، ރާއްޖޭގެ އުތުރުން ދެކުނަށް ވަނީ ފުރިހަމަ ކޮސްފައެވެ. އަދި މި 15 ކިލޯމީޓަރުގެ ދުވުމަކީ ވާޗުއަލް ރިލޭއެއް ކަމަށްވެސް އުރީދޫން ފާހަގަކުރެއެވެ.\nމީގެ އިތުރުން އުރީދޫ އަތޮޅު ދުވުމުގެ ޕާޓްނަރުންނާއި ގުޅިގެން ދުވުންތެރިންނަށް ވަރަށް ހާއްސަ އިނާމުތަކެއް ވަނީ ކަނޑައަޅާފައެވެ. އެގޮތުން ދުވުމުގެ ތެރެއިން ނަގާފައިވާ ފޮޓޯ، ސޯޝަލް މީޑިއާގައި ހިއްސާ ކުރާ ދުވުންތެރިންގެ ތެރެއިން ނަސީބުވެރި އެއް ފަރާތަކަށް އެންމެ ފަހުގެ “އައިފޯން އެސްއީ” އެއް ލިބޭނެ ކަމަށް އުރީދޫން ބުނެއެވެ.


Adduge kuneege hidhmathun agu nagan nimmaifi | Mihaaru\nއެމްއާރްޑީސީގެ މުވައްޒަފުންތަކެއް ކުނި ނެގުމުގެ މަސައްކަތުގައި: އަންނަ މަހުން ފެށިގެން ހިދުމަތުން އަގު ނަގާނެ. ފޮޓޯ: އެމްއާރްޑީސީ\nއައްޑޫގެ ކުނީގެ ހިދުމަތުން އަންނަ މަހުން ފެށިގެން އަގު ނަގަން ނިންމައިފި\n23 ޖުލައި 2016 - 16:513comments\nއެ ކުންފުނިން ބުނީ ކުނީގެ ހިދުމަތުން އަގު ނަގަން ފަށާނީ އަންނަ މަހުގެ ފުރަތަމަ ދުވަހުން ފެށިގެންނެވެ.\nއެމްއާރްޑީސީން ބުނީ ގޭބިސިތަކާއި އޮފީސްތަކާއި ފިހާރަތަކުން ހަފުތާ އަކު ތިން ދުވަހު ކުމި ނަގައި ދޭނީ މަހަކު 159ރ. އަށް ކަމަށެވެ. އަދި ފިހާރަތަކާއި އޮފީސްތަކުން ހަފުތާ އަކު ހަ ދުވަހު ކުނި ނަގައި ދޭނީ މަހަކު 318ރ. އަށެވެ.\nމީގެ އިތުރުން ކެފޭ/ރެސްޓޯރަންޓް ފަދަ ތަންތަނުން ހަފުތާ އަކު ހަ ދުވަހު ކުނި ނަގައި ދޭނީ މަހަކު 795ރ. އަށް ކަމަށް ވެސް އެމްއާރްޑީސީން ބުންޏެވެ.\nއެ ކުންފުނިން ބުނީ ކުނީގެ ހިދުމަތަށް އެދޭ ފޯމް އެމްއާރްޑީސީގެ ހިތަދޫ އޮފީހާއި ހުޅުމީދޫ އޮފީހުން މިހާރު ދޫކުރަމުން އަންނަ ކަމަށެވެ.\nއައްޑޫގެ ކުނި މެނޭޖް ކުރުމުގެ މަސައްކަތް ވަގުތީ ގޮތުން އެންވަޔަރަމަންޓް މިނިސްޓްރީން ޖޫން 11، 2015 ގައި އެމްއާރްޑީސީ އާ ހަވާލު ކުރުމަށް ފަހު، ދާއިމީކޮށް ކުނި މެނޭޖް ކުރުމުގެ މަސައްކަތް އެ ކުންފުންޏާ ހަވާލު ކުރީ މިދިޔަ މެއި މަހުގެ 17 ގަ އެވެ.\nމިދިޔަ އަހަރުގެ ޖޫން މަހުން ފެށިގެން އެމްއާރްޑީސީން ކުނި ނަގައި ދިނުމުގެ ހިދުމަތް ދެމުން އަންނަނީ އެއްވެސް ފީއަކާ ނުލައި މުޅިން ހިލެ އެވެ.\nއައްޑޫގައި ކުނި މެނޭޖް ކުރުމުގެ ހަރުދަނާ ނިޒާމެއް މި އަހަރު ނިމުމުގެ ކުރިން ގާއިމް ކުރަން އެންވަޔަރަމަންޓް މިނިސްޓްރީން ވަނީ ނިންމައިފަ އެވެ. އެގޮތުން ރީޖަނަލް ވޭސްޓް މެނެޖްމަންޓް ސެންޓަރެއް ހިތަދޫގައި ގާއިމު ކުރަން ވަނީ ނިންމައިފަ އެވެ.\nއިތުރު ލިޔުންތައް އައްޑޫ ކުނި އެމްއާރްޑީސީ


Dhivehi Dhemafiriehge Kaiveneege Valeemaa Palestine Kudhinnah - Vaguthu\nދިވެހި ދެމަފިރިއަކު އެމީހުންގެ ކައިވެނީގެ އުފަލުގައި ކައިވެނީގެ ވަލީމާ ފަލަސްތީންގައި ހާލުގައި ޖެހިފައިވާ ކުދިންނަށް ޞަދަޤާތް ކޮށްފިއެވެ.\nފަލަސްތީނާއި އަދި ދުނިޔޭގެ އެތައް ގައުމެއްގައި ހާލުގައި ޖެހިފައި ތިބި މީހުންނަށް އެހީތެރިކަން ފޯރުކޮށްދިނުމުގައި ހަރަކާތްތެރިވާ ރާއްޖޭގެ އަމިއްލަ ޖަމިއްޔާއެއް ކަމަށްވާ އިންޓަނޭޝަނަލް އެއިޑް ކެމްޕޭން މެދުވެރިކޮށް ދިވެހި ދެމަފިރިން ފަލަސްތީން ކުދިންނަށް ވަލީމާ ދިން ފޮޓޯތައް އެޖަމިއްޔާ އިން ވަނީ ފޭސްބުކްގައި އާއްމު ކޮށްފައެވެ.\nއިންޓަނޭޝަނަލް އެއިޑް ކެމްޕޭނުން ބުނީ ފޮޓޯތަކުގައި މިވަނީ ދެ ދިވެއްސެއްގެ ކައިވެނީގެ އުފަލުގައި އެދެމަފިރިން ކޮށްފައިވާ ޞަދަޤާތުގެ މަންޒަރުތަކެއް ކަމަށެވެ. "މާތްﷲ މިދެމަފިރިންގެ ކައިވެނީގައި އަދި މުދަލުގައި ބަރަކާތް ލައްވާ، އުފާވެރިކަމާއި އުޖާލާކަން މިންވަރުކުރައްވާށީ! އާމީން." ޖަމިއްޔާގެ ފޭސްބުކް ޕޭޖްގައި ބުނެފައި ވެއެވެ.\nޞަދަޤާތް ކުރި ދެމަފިރިންގެ އެއްވެސް މައުލޫމާތެއް އިންޓަނޭޝަނަލް އެއިޑް ކެމްޕޭނުން ހާމަކޮށްފައެއް ނުވެއެވެ.\nކައިވެންޏެއް ކުރެވޭހިނދު ވަލީމާދިނުމާއި، ނިކަމެތީންނާއި މިސްކީނުން މަތިން ހަނދުމަކޮށް އެމީހުންނަން އެހީތެރިވުމަކީ ކައިވެނީގައި ބަރަކާތްލެއްވިގެންދާނެ ކަމެކެވެ.\nދިވެހި ދެމަފިރިން ފަލަސްތީން ކުދިންނަށް ޞަދަޤާތް ކުރުމުން ގިނަ ބަޔަކު ވަނީ ފޭސްބުކްގައި އެކަން ފާހަކޮށް ދިވެހި ދެމަފިރިންނަށް ހެޔޮ ދުއާ ކޮށްފައެވެ.\nމީގެ ދެމަސް ކުރިން އިސްރާއީލުން ޣައްޒާއަށް ވަރުގަދަ ހަމަލާތަކެއް ދޭން ފެށުމުން ވެސް ދިވެހިންގެ ތެރެއިން ގިނަ ބަޔަކު ވަނީ ޣައްޒާއަށް އެހީގެ ތަކެތި ފޮނުވާފައެވެ.\nއިސްރާއީލްގެ އަނިޔާވެރިކަމުގެ ސަބަބުން ފަލަސްތީންގެ ގިނަ ރައްޔިތުންނަށް ދިރިއުޅުމުގެ އެންމެ އަސާސީ ބޭނުންތައް ފުއްދަން ވެސް ވަނީ ދަތިތައް ކުރިމަތިވެފައެވެ. ފަލަސްތީނަކީ ރެފިއުޖީންގެ އަދަދު ވެސް އެންމެ ގިނަ އެއް ގައުމެވެ. ފަލަސްތީންގައި 5.6 މިލިއަނަށް ވުރެ ގިނަ ރެފިއުޖީން އެބަތިއްބެވެ.\nޖުލައި 2, 2021 15:27\nވަރަށް ފުރިހަމަ. ތިބާގެ ކައިވެނީގައި ބަރަކާތް ލައްވާށި އާމީން.\nޖުލައި 2, 2021 16:31\nޖުލައި 2, 2021 18:26\nތި ކައިވެނީގައި ބަރަކާތް ލައްވައި ހެޔޮލަފާ ސާލިހު ދަރިން ދެއްވާށި ދިރިުޅުން ފާގަތި ކުރައްވާށި.


Bunty Aur Babli ge dhevana bayai gulheygothun Abhishek...\nބަންޓީ އައުރު ބަބްލީގެ ދެވަނަ ބަޔާއި ގުޅޭގޮތުން އަބީޝެކް ބުނެފައިވަނީ މިހެން!\nކުރިން ޕްރޮޑިއުސަރގެ ވިސްނުންހުރި\nފަހުން އެއްވެސް މީހަކު އެ ފިލްމް ކުޅުމަށް ހުށައެއް ނާޅާ\nކ. މާލެ3ސެޕްޓެންބަރ 2018 | ހޯމަ 16:23 1,202\nއަބީޝެކް ބަޗަން އާއި ރާނީ މުކަރްޖީ - އިންޑިއާ ޓައިމްސް\n2005 ވަނަ އަހަރު ރިލީޒްކުރި ފިލްމް "ބަންޓީ އައުރު ބަބްލީ" ގެ ކާމިޔާބަށް ފަހު އެއިރު ފިލްމްގެ ދެވަނަބައެއް ހެދުމަށް ފިލްމްގެ ޕްރޮޑިއުސަރ އަދިއްތުޔާ ޗޯޕްރާގެ ވިސްނުން ހުރި ކަމަށް ބޮލީވުޑްގެ ތަރި އަބީޝެކް ބަޗަން ބުނެފިއެވެ.\nއަބިޝެކް ބުނެފައި ވަނީ ނަމަވެސް އެއިރު ފިލްމްގެ ދެވަނަ ބައެއް ހެދުމަށް ސްކްރިޕްޓް ތައްޔާރުކޮށްފައި ނެތް ކަމަށެވެ.\nދާދި ފަހުން ވަނީ މި ފިލްމްގެ ދެވަނަ ބައެއް ހެދުމުގެ މަސައްކަތް ފަށާފައި ކަމަށް ޚަބަރު ފެތުރިފައިވަނިކޮށް އަބިޝެކް ބުނެފައިވަނީ އެއްވެސް މީހަކު އޭނާ އެ ފިލްމް ކުޅުމަށް ހުށަހަޅާފައި ނުވާ ކަމަށެވެ.\nއަބީޝެކް ބުނެފައިވަނީ އާދީ އަށް ރަނގަޅު ސްޓޯރީއެއް ހޯދިއްޖެ ނަމަ އަދި އޭނާ ލައްވާ އެ ފިލްމް ކުޅުވަން ބޭނުންވާނަމަ އެކަން އަންގާނެ ކަމަށެވެ. މިވަގުތު އެއްވެސް އެއްޗެއް ބުނެވެން ނެތް ކަމަށް އަބީޝެކް ވަނީ ބުނެފައެވެ.\n"އާދީ އަހަރެންގެ ގާތު އެއްވެސް އެއްޗެއް ނުބުނަނީސް މީޑިއާގައި ދެކެވޭ ވާހަކަތައް އަހަރެން ގަބޫލެއް ނުކުރާނަން" އަބީޝެކް ވަނީ ބުނެފައެވެ.\nޝާދް އަލީ ޑައިރެކްޓް ކޮށްފައިވާ "ބަންޓީ އައުރު ބަބްލީ" އިން ފެނިގެން ގޮސްފައިވަނީ އަބީޝެކް ބަޗަން އާއި ރާނީ މުކަރްޖީ އެވެ.\n"ދޫމް4" އިން ވެސް އަބީޝެކް ފެނިގެންދާނެ ކަމުގެ އަޑުތައް ވަނީ ފެނިގެން ފަށާފައެވެ. މި ފިލްމްގައި ނުބައިބައި ރޯލު ކުޅޭނީ ޝާހުރުކް ޚާން ކަމަށް ޚަބަރުތައް ބުނެއެވެ. މި އެކްޝަން ފްރެންޗައިސްގައި ވިލަންގެ ރޯލުން ފެނިގެން ގޮސްފައިވަނީ ޖޯން އަބްރަހަމް، ރިތިކް ޜޯޝަން އަދި އެންމެ ފަހުން ރިލީޒް ކުރި "ދޫމް3" އިން ފެނިގެން ގޮސްފައިވަނީ އާމިރު ޚާން އެވެ.\nއުމުރުން 42 އަހަރުގެ އެކްޓަރ ހުރީ އޭނާގެ އަންހެނުން އައިޝްވަރިޔާ އާއި އެކު ދިހަ އަހަރުގެ މެދުކެންޑުމަކަށްފަހު އަލުން ފިލްމް "ގުލްބް ޖާމުން" ގައި މަސައްކަތް ކުރެވޭތީ ވަރަށް އުފަލުންނެވެ.\n" ގުލާބް ޖާމޫން ކުޅެން އައިސްވަރިޔާ ވެސް އަހަރެން ވެސް ވަނީ އެއްބަސް ވެފައި. ކުރިއަށް އޮތީ އެފިލްމްގެ މަސައްކަތް. ނަމަވެސް އެ ފިލްމްގެ މަސައްކަތް ފަށާނެ އިރެއް އަދި ނުނިންމޭ" އަބިޝެކް ވަނީ ބުނެފައެވެ.


Dhagandey Aai Umairu Green Streets Ah Soekoffi - Vaguthu\nމޮޅަދޫ ކަނު އަނދިރީގައި - 1 ގަޑިއިރު ކުރިން\nދަގަނޑޭއާއި އުމައިރު ގްރީން ސްޓްރީޓްސްއަށް ސޮއިކޮށްފި\nވަގުތު އިމޭޖްސް / އަމީން ހުސައިން ފަހުމީ\nރާއްޖޭގައި އުފެދުނު އެންމެ މޮޅު ކުޅުންތެރިޔާ އަލީ އަޝްފާގު (ދަގަނޑޭ)އާއި، ތަޖުރިބާކާރު މިޑްފީލްޑަރު މުހައްމަދު އުމައިރު ކްލަބު ގްރީން ސްޓްރީޓްސްއަށް މިރޭ ސޮއިކޮށްފިއެވެ.\nއެ ދެ ކުޅުންތެރިންވެސް ގްރީންއަށް ސޮއިކޮށްފައި ވަނީ އެކަމަށްޓަކައި މިރޭ "ދަ ކިޗަން"ގައި ބޭއްވި ހާއްސަ ހަފްލާއެއްގައެވެ.\nގްރީންއިން ދަގަނޑޭއާއި އުމައިރު ގެންގޮސްފައިވާ އިރު، އެ ކްލަބުގައި މިދިޔަ އަހަރުވެސް ހުރި ކޯޗު، އަލީ ސުޒޭން ވަނީ މަޑުކުރަން ނިންމާފައެވެ.\nނިމިދިޔަ ދިވެހި ޕްރިމިއާ ލީގުގެ ޗެމްޕިއަންކަން ޓީސީން ހޯދި އިރު، އެޓީމަށް މުހިއްމު ކުޅުމެއް ދައްކާ، މިދިޔަ އަހަރު ރާއްޖޭގެ އެއްވަނަ ފުޓުބޯޅަ ކުޅުންތެރިޔާގެ މަގާމުވެސް ހޯދި ދަގަނޑޭ، ކުރިއަށް އޮތް ސީޒަންގައި ޓީސީ ޖާޒީގައި ނުފެންނާނެ ކަމަށް އެ ކްލަބުން ވަނީ ކުރިން އިއުލާން ކޮށްފައެވެ.\nދަގަނޑޭ މިދިޔަ ސީޒަންގެ ފުރަތަމަ ބައިގައި ކުޅުނީ ނިއު ރޭޑިއަންޓް ސްޕޯޓްސް ކްލަބަށެވެ. އެ ކްލަބަށް މޮޅު ކުޅުމެއް ދައްކާ މާލޭ ލީގުވެސް ކާމިޔާބުކޮށްދިނުމަށްފަހު ދަގަނޑޭ ޓީސީއަށް ބަދަލުވީ ނިއުއިން މުސާރަ ނުދޭތީ އެފްއޭއެމްއަށް މައްސަލަ ހުށަހަޅާ، އެފްއޭއެމްއިން އޭނާއާއި ނިއުއާ ދެމެދު ވެފައިވާ އެއްބަސްވުން އުވާލާ ދިނުމުންނެވެ.\nމިދިޔަ އަހަރުގެ ފުޓުބޯޅަ ސީޒަންގައި 42 ގޯލް ޖެހި ދަގަނޑޭ ވަނީ ސީޒަންގެ ރަން ބޫޓުވެސް ހޯދައިފައެވެ. ރާއްޖޭގެ ތާރީހުވެސް ދުތް އެންމެ މޮޅު ކުޅުންތެރިޔާ، ދަގަނޑޭ ވަނީ ރާއްޖޭގެ އެންމެ މޮޅު ކުޅުންތެރިޔާގެ މަގާމު ރެކޯޑު އަދަދަކަށް ހޯދައިފައެވެ.\nރާއްޖޭގެ އިތުރުން ރާއްޖޭން ބޭރުގައިވެސް ފުޓުބޯޅައިގައި ކާމިޔާބީތައް ހޯދާފައިވާ ދަގަނޑޭއަކީ މިގައުމު ދުތް އެންމެ މޮޅު ކުޅުންތެރިޔާއެވެ.\nއުމައިރަކީވެސް ރާއްޖޭގެ ފުޓުބޯޅައިގައި އެންމެ ތަޖުރިބާކާރު އެއް ކުޅުންތެރިޔާއެވެ. ވިކްޓަރީން ވިދާލި އުމައިރު ވަނީ 2006 ވަނަ އަހަރުން ފެށިގެން ފުރަތަމަ ޑިވިޝަންގެ ކްލަބުތަކަށް ކުޅެފައެވެ. އޭނާ ވަނީ ވީބީއާއި މާޒިޔާއަށް މޮޅު ކުޅުމެއް ދައްކާ ނިއު ރޭޑިއަންޓްގައިވެސް ވިދާލާފައެވެ.\nމިދިޔަ ސީޒަންގައި ނިއު ރޭޑިއަންޓަށް ކުޅުނު އުމެއިރު ވަނީ 2007 ވަނަ އަހަރުން ފެށިގެން ގައުމީ ޓީމަށް 60 ވަރަކަށް މެޗު ކުޅެދީފައެވެ. އޭގެ ތެރެއިން 2008 ވަނަ އަހަރު ސާފް ޗެމްޕިއަންޝިޕް ހޯދި ޓީމުގައިވެސް އުމައިރު ވަނީ ކުޅެފައެވެ.\nފޮޓޯ: ވަގުތު އިމޭޖްސް / އަމީން ހުސައިން ފަހުމީ\nލިރުއާމްގެ ހިތްގައިމު ގޯލާއެކު ރީތިރަށް ބަލިކޮށް، އުސްގަނޑަ ސެމީއެއް\nނަމާދަށް ދިޔަ ކުޑަކުއްޖަކު ގެއްލިގެން ހޯދަނީ\nފެބުރުއަރީ 13, 2019 10:27\nދަގޭ ކާރީ އެހެރީ ގޭންގު ބޮޑެއް


Amitabh ge Chehre ah fini tharuheebeh\nޗެހެރޭގެ މަންޒަރެއްގައި އަމީތާބު--\nއަމީތާބުގެ ޗެހެރޭއަށް ފިނި ތަރުހީބެއް\nއަމީތާބު ބައްޗަން އަދި އިމްރާން ހާޝިމީގެ ޗެހެރޭއަށް ފުރަތަމަ ދުވަހު މާ ބޮޑު ތަރުހީބެއް ނުލިބުނެއެވެ.\nމި ފިލްމު ރިލީޒްކޮށްފައިވަނީ ސިނަމާތަކުގައެވެ. އެގޮތުން މި ފިލްމަށް ފުރަތަމަ ދުވަހު ލިބިފައިވަނީ 40 ލައްކަ ރުޕީސް އެވެ. ހަބަރުތަކުން ރިޕޯޓްކުރާ ގޮތުގައި ޗެހެރޭއެކު ސިނަމާތަކުގައި އެޅުވި ޕަންޖާބީ ފިލްމު "ޗަލް މޭރާ ޕުޓް 2" އަށްވެސް ލިބިފައިވަނީ ޗެހެރޭއާއެއްވަރުގެ އާމްދަނީ އެކެވެ.\nޗަލް މޭރާ ޕުޓް2އަކީ މިދިޔަ އަހަރު މާޗުމަހު ރިލީޒްކޮށް ކޮރޯނާގެ ސަބަބުން ތިއޭޓާގައި އެޅުވުން ކެންސަލްވި ފިލްމެކެވެ.\nއިންޑިޔާއަށް އެރި ކޮވިޑްގެ ދެވަނަ ރާޅަށްފަހު އެންމެ ފުރަތަމަ ސިނަމާތަކަށް އައީ އަކްޝޭގެ ބެލްބޮޓޮމްއެވެ. ބެލުންތެރިންގެ ފަރާތުން ބޮޑު ސަޕޯޓެއް ލިބުނު މި ފިލްމަށް ފުރަތަމަ ދުވަހު 2.72 ކަރޯޑް ލިބުނެވެ. އަދި މިއަދުގެ ނިޔަލަށް ފިލްމުގެ އާމްދަނީއަކީ 19 ކަރޯޑް ރުޕީސްއެވެ.\nރިޕޯޓްތަކުން ބުނާގޮތުގައި އަމީތާބަށް ޗެހެރޭގެ ސްކްރިޕްޓް ކަމުދިޔަ ވަރުން އެ ފިލްމު ކުޅެދީފައިވަނީ އެއްވެސް ފީ އެއް ނުނަގާގޮތަށެވެ. އަދި ފިލްމުގެ ޝޫޓިންނަށް ޕޮލެންޑަށް އޭނާ ދަތުރުކޮށްފައިވަނީ ވެސް އަމިއްލަ ހަރަދުގައެވެ.\nއަމީތާބު، އިމްރާންގެ އިތުރުން ދެން ފިލްމުގެ މުހިއްމު ރޯލުތަކުން ފެނިގެންދާނީ ޓީވީ ތަރި ކްރިސްޓަލް ޑިސޫޒާ އަދި ރިއާ ޗަކްރަބަތީ އެވެ.


Palestine Ge Rahdhu Hamalaa Thakaa Eku Israel Guduvaalaifi - Vaguthu\nފަލަސްތީނުގެ ރައްދު ހަމަލާތަކާއެކު އިޒްރާއިލު ގުޑުވާލައިފި\nފަލަސްތީނުން އިޒްރާއިލަށް ފޮނުވާލި ރޮކެޓު ހަމަލާތަކެއް - ފޮޓޯ: އޭއެފްޕީ\nއަނިޔާވެރި ޒަޔަނިސްޓު އިޒްރާއިލުން، ފަލަސްތީނުގެ ޣައްޒާ އަށް އެއްގަމު މަގުން ސިއްރުން އަރާ ހަތް މީހަކު ޝަހީދުކޮށްލުމާ ގުޅިގެން އެކަމުގެ ރައްދުގައި ހަމާސް ޖަމާއަތުން އިޒްރާއިލުގެ އެކި އަމާޒުތަކަށް ގިނަ އަދަދެއްގެ ރޮކެޓު ހަމަލާ ދެމުން އެބަދެއެވެ. އެންމެ ފަހުގެ މައުލޫމާތުތައް ބުނާގޮތުން ހަމާސް ޖަމާއަތުންވަނީ 200 ރޮކެޓު ފޮނުވާލާފައެވެ.\nޣައްޒާ ކޮންޓްރޯލް ކުރާ ހަމާސް ޖަމާއަތުން ފޮނުވާލި ރޮކެޓުތައް އަމާޒުވެފައިވަނީ އިޒްރާއިލުގެ ދިރޯތު އަދި ނެތިވޮތު ސިޓީ އަށެވެ. އެސިޓީތަކުގެ ތަންތަނުގެ ތެރެއިން ހަމަލާ އަމާޒުވި ތަންތަނުގެ ތެރޭގައި ޔަހޫދީން އަޅުކަން ކުރުމަށް ބޭނުންކުރާ ތަނަކާއި ގެއެއްވެސް ހިމެނެއެވެ. ހަމައެހެންމެ، ބަހަކަށްވެސް ހަމަލާ އަމާޒުވެފައިވާކަމަށްވެސް މައުލޫމާތު ލިބެއެވެ.\nމީގެއިތުރުންވެސް، މައުލޫމާތު ލިބިފައިވާ ގޮތުގައި ހަމަލާތަކުގެ ސަބަބުން އިޒްރާއިލުގެ ފަސް މީހަކަށްވަނީ އެކި ވަރުގެ ޒަޚަމުތައް ލިބިފައެވެ. އެގޮތުން، 19 އަހަރުގެ ސިފައިންގެ މީހެއްގެ ހާލު ސީރިޔަސްކަމަށްވެސް މައުލޫމާތު ލިބެއެވެ.\nފަލަސްތީނުގެ އެކި ސަރަޙައްދުތަކަށް އަމާޒުކޮށް އިޒްރާއިލު އެއަރފޯސް އިންވެސް ދަނީ ވަރުގަދަ ހަމަލާތަކެއް ދެމުންނެވެ. އެގޮތުން، ވައިގެ މަގުން 70 ހަމަލާ ދީފައިވާއިރު އެހަމަލާތަކުގައި ފަލަސްތީނުގެ ދެ ރައްޔިތަކު ޝަހީދުވެފައިވެއެވެ.\nމި ޙަމަލާތަކާ ގުޅިގެން، އިޒްރާއިލުގެ އަނިޔާވެރި ބޮޑުވަޒީރު ބެންޖަމިން ނަތަންޔާހޫ ވަނީ ސަލާމަތީ ކައުންސިލުގެ ކުއްލި ބައްދަލުވުމެއް ބާއްވާ ބައެއް ކަންކަމާ ބެހޭ ގޮތުން މަޝްވަރާ ކޮށްފައެވެ. ހަމަލާތަކާ ގުޅޭގޮތުން އިޒްރާއިލު އަސްކަރިއްޔާގެ ތަރުޖަމާނު ބުނެފައިވަނީ ކުރިއަށް އޮތްތަނުގައި ހަމަލާތައް ވަރުގަދަ ވާނެކަމަށް އަންދާޒާ ކުރެވޭކަމުގައެވެ.\nމިކަމާ ގުޅިގެން ހަމާސް ޖަމާއަތުން ނެރެފައިވާ ބަޔާނެއްގައި ބުނެފައިވަނީ އިޒްރާއިލުން ދޭ ހަމަލާތައް ވަރުގަދަ ކުރަމުންދާކަމުގައިވާނަމަ، އެފަރާތުން ދެމުންދާ ހަމަލާތައްވެސް ވަރުގަދަ ކުރާނެކަމުގައެވެ.\nއިޒްރާއިލާ ވަފާތެރި އެމެރިކާ އިން ވަނީ އިޒްރާއިލުގެ ޢަމަލުތައް ދިފާޢުކޮށްފައެވެ.\nމަސްޖިދުލް އަޤްސާގައި ނަމާދުކުރަން ތިބި ބަޔަކަށް އަނިޔާކޮށް މިސްކިތުން ނެރެފި\nބޮޑު ކޮންޓެސްޓު ތެރެއިން އިސްރާއީލަށް މެޑޯނާގެ ވަރުގަދަ މެސެޖެއް\nއިސްރާއީލުން ބޭއްވި ޝޯވ ގައި ފަލަސްތީނުގެ ދިދަ ވިހުރުވާލި މައްސަލަ ހޫނު ވެއްޖެ\nނޮވެމްބަރު 13, 2018 00:40\nއަލްހަމްދުލިﷲ އިންޝާ ﷲ ހަމާސް އަށް ކާމިޔާބާއި ނަސްރު ދެއްވާށި އާމީން މާލަސްވެސް ވެއްޖެ ހަމާސް އިން ހަމަލަ ދިނުން މިހާރު ޔަހޫދީންނަށް އެނގޭނެ ހަމާސްއަކުންނެއް މަޑުން ނޯންނާނެކަން\nނޮވެމްބަރު 13, 2018 01:00\nޢިޒްރާއީލު ގެ އަމާޒުތަށް ނުސީދާވުމަކީ އަހަރަމެންގެ ދުޢާއެއް\nނޮވެމްބަރު 13, 2018 01:23\nﷲ އަކުބަރު ﷲ އަކުބަރު\nފުނޑު ފުނޑު ކޮއްލާ މިފަހަރު ނިމްމަންޖެހޭނެ\nނޮވެމްބަރު 13, 2018 01:43\nނުލަފާ އިޒްރޭލު ބަލި ކުރައްވާ ނެތި ކުރައްވާ ދޭނވެ. ޢަމީން\nނޮވެމްބަރު 13, 2018 08:01\nޔާ ﷲ އިބަ އިލާހަށް ލޮބުވަތައި އަޅުކަން ކުރާ އަޅުންނަށް ނަޞްރު ދެއްވާން ދޭވެ! އާމީން\nނޮވެމްބަރު 13, 2018 09:31\nނޮވެމްބަރު 13, 2018 11:28\nއަނެއްކާ މިފެށީ ކީއްވެގެން ކަމެއް އެނގޭ ކުއްޖަކު ކުރުކޮށް ކިޔާދީބަލަ\nނޮވެމްބަރު 13, 2018 11:35\nއަލްހަމްދުލިﷲ އިންޝާ ﷲ ހަމާސް އަށް ކާމިޔާބާއި ނަސްރު ދެއްވާންދޭ.. އާމީން\nނޮވެމްބަރު 13, 2018 12:21\nފަލަސްތީނު ރައްޔުތުންނާ އެކު އަޅުގަނޑު ވަމެވެ.


Mi idhaaraage beynumah HR Management software eh gannan beynun vejje\nމި އިދާރާގެ ބޭނުމަށް އެޗް.އާރް މެނޭޖްމެންޓް ސޮފްޓްވެއަރއެއް ގަންނަން ބޭނުންވެއްޖެ\n4 މާރޗް 20212months ago\nމި އިދާރާގެ ބޭނުމަށް އެޗް.އާރް މެނޭޖްމެންޓް ސޮފްޓްވެއަރއެއް ގަންނަން ބޭނުންވެއްޖެއެވެ. މިމަސައްކަތަށް ދައުވަތު ހުޅުވާލެވެނީ ދިވެހިރާއްޖޭގައި މިބާވަތުގެ ވިޔާފާރިކުރުމަށް ރެޖިސްޓްރީ ކުރެވިފައިވާ ފަރާތްތަކަށެވެ.\nބިޑް ޑޮކިއުމަންޓް 2021 މާރިޗު 07 ވާ އާދީއްތަ ދުވަހުން ފެށިގެން 2021 މާރިޗު 11 ވާ ބުރާސްފަތި ދުވަހުގެ 14:00 އާއި ހަމަޔަށް ގަންނަން ލިބެން ހުންނާނެއެވެ. މި މަސައްކަތާއި ގުޅޭ މައުލޫމާތު ޝީޓް އަދި ބިޑް ފޯމް ބީލަމުގައި ބައިވެރިވުމަށް ރެޖިސްޓްރީކުރާ ފަރާތްތަކަށް ސޮފްޓްކޮޕީ ފޯރމެޓްގައި މެއިލް ކުރެވޭނެއެވެ.\nބީލަމާއި ގުޅިގެން މައުލޫމާތެއް ސާފުކުރައްވަން ބޭނުންވާނަމަ 2021 މާރިޗު 07 ވާ އާދީއްތަ ދުވަހުން ފެށިގެން 2021 މާރިޗު 14 ވާ އާދީއްތަ ދުވަހުގެ 12:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުން އެދެމެވެ. މި މެއިލްއަށް ފޮނުވޭ ސުވާލުތަކުގެ ޖަވާބު 2021 މާރިޗު 15 ވާ ހޯމަ ދުވަހުގެ 14:00 ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ފޮނުވޭނެއެވެ.\nބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 2021 މާރިޗު 18 ވާ ބުރާސްފަތި ދުވަހުގެ 13:00ގައި ކައުންސިލްގެ އިދާރާގެ ޕްރޮޖެކްޓްސް ކޮންފަރެންސް ރޫމްގައެވެ. ގަޑިޖެހުމަށްފަހު ހުށަހަޅާ ބިޑުތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\nޕަބްލިޝް ކުރި ތާރީޚް: 04-03-2021\nސުންގަޑި: 2021-03-18 13:00:00


Salah aa eku Muslimunnaa dhekolhu nafrathuge kuhthah madhuvejje | Mihaaru\nސަލާހާ އެކު މުސްލިމުންނާ ދެކޮޅު ނަފުރަތުގެ ކުށްތައް މަދުވެއްޖެ\n06 ޖޫން 2019 - 10:57\nލިވަޕޫލުގެ މުސްލިމް ކުޅުންތެރިޔާ މުހައްމަދު ސަލާހުގެ ސަބަބުން، އެ ކްލަބް ނިސްބަތްވާ މާސީސައިޑް ކައުންޓީގައި، މުސްލިމުންނާ ދެކޮޅު ހަރަކާތްތައް މަދުވެފައިވާ ކަމަށް ދިރާސާއަކުން ދައްކައިފި އެވެ.\nއެމެރިކާގެ ސްޓެންފޯޑް ޔުނިވާސިޓީން ކުރި ދިރާސާ އިން ދައްކާ ގޮތުގައި އެ ސަރަހައްދުގައި މުސްލިމުންނަށް އަމާޒުކޮށް ހިންގާ ނަފުރަތުގެ ކުށްތައް 18.9 އިން ސައްތަ ދަށްވެފައިވާ ކަމަށެވެ. އެ މުއްދަތުގައި، އެހެން ބާވަތްތަކުގެ ކުށް ކުރުން މަދުވެފައި ނުވެ އެވެ. މީގެ އިތުރުން ލިވަޕޫލުގެ ސަޕޯޓަރުން މުސްލިމުންނާ ދެކޮޅު ޓްވީޓްތައް ކުރުން ދެބައިކުޅަ އެއްބައި މަދުވެފައިވާ ކަމަށް ވެސް ދިރާސާ އިން ދެއްކި އެވެ. އެއީ އިނގިރޭސި އެހެން ކްލަބްތަކުގެ ސަޕޯޓަރުންނާ ބަލާއިރު 7.2 އިންސައްތަ އިން 2.4 އިންސައްތަ ދަށްވުމެކެވެ.\nމި ދިރާސާ ހެދުމުގައި ނަފުރަތުގެ ކުށްތަކުގެ 936 މައްސަލަ އާއި އިނގިރޭސި ފުޓްބޯޅަ ސަޕޯޓަރުންކޮށްފައިވާ 15 މިލިއަން ޓްވީޓްތައް ބެލުމުގެ އިތުރުން ލިވަޕޫލުގެ 8060 ސަޕޯޓަރުން ހިމެނޭ ދިރާސާއެއް ބޭނުންކުރި އެވެ.\nމި ދިރާސާގެ ބޭނުމަކީ މަޝްހޫރު މީހުން ނުވަތަ ރޯލްމޮޑެލުންގެ ސަބަބުން މުޖުތަމައުތަކުގައި ނަފްރަތު އުފެދުން ހުއްޓުވިދާނެތޯ ބެލުމެވެ. ސަލާހު ލިވަޕޫލާ ގުޅުމާ އެކު، ނަފްރަތާއި ރުޅިވެރިކަމުގެ އަމަލުތައް، 1.8 މީހުން ދިރިއުޅޭ އެ ސަރަހައްދުން މަދުވި ކަމަށް ނިންމާފައިވާ ނިންމުމަށް މި ދިރާސާގެ ނަތީޖާ އިން ބާރުދެ އެވެ.\nސަލާހުގެ އިތުރުން ލިވަޕޫލުގައި މުސްލިމް އެހެން ތިން ކުޅުންތެރިޔަކު ކުޅެ އެވެ. އެއީ ސެނެގޯލްގެ ސަޑިއޯ މާނޭ އާއި ސްވިޒަލެންޑުގެ ޒެރްދާން ޝަގީރީ އަދި ގިނީގެ ނަބީ ކެއިޓާ އެވެ. އެކަމަކު ހުރިހާ ގޮތަކުން ވެސް އެންމެ މަގުބޫލީ ސަލާހެވެ. ލިވަޕޫލުން މި ދެ ސީޒަނުގައި ޗެމްޕިއަންސް ލީގުގެ ފައިނަލަށް ދަތުރުކޮށް ޕްރިމިއާ ލީގަށް ވާދަކޮށް އަދި މި ފަހަރު ޗެމްޕިއަންސް ލީގު ކާމިޔާބުކުރުމުގައި ސަލާހުގެ ގޯލްތައް މުހިއްމު ދައުރެއް އަދާކުރި އެވެ. ދަނޑު މަތީގައި އަދި ދަނޑު ބޭރުގައި ވެސް ސަލާހުގެ އަހުލާގުގެ ސަބަބުން އޭނާ އަށް ދުނިޔޭގެ އެތައް ބަޔެއްގެ ލޯބި ލިބިފައިވެ އެވެ. އޭނާ ލަނޑު ޖެހުމަށް ފަހު ޝުކުރުގެ ސަޖިދައެއް އާއްމުކޮށް ޖަހަ އެވެ. އަދި ގަވާއިދުން ހުކުރު ނަމާދަށް ގޮސް ސަޕޯޓަރުންނާ ވެސް ބައްދަލުކުރެ އެވެ.\n1 ކޮމެންޓް, 136 ރިއެކްޝަންސް\nމީ ސަޅި ދިރާސާއެއް.


ރާއްޖެއިން ކޯވިޑް ޖެހުނު މީހުންގެ އަދަދު 99000އިން މައްޗަށް! ރާއްޖެއިން ކޯވިޑް ޖެހުނު މީހުންގެ އަދަދު 99000އިން މައްޗަށް!\nރާއްޖެއިން ކޯވިޑް ޖެހުނު މީހުންގެ އަދަދު 99000އިން މައްޗަށް!\nމާލޭގައި ކޯވިޑް ޓެސްޓުކުރުން - ފޮޓޯ: މުޙައްމަދު ވަޙީދު / ޕީ.އެސް.އެމް ނިއުސް\nރާއްޖެއިން ކޯވިޑަށް މިއަދު ޕޮޒިޓިވްވީ މީހުންގެ ޢަދަދު 500 އަށްވުރެ އިތުރުވެ ބައްޔަށް ފަރުވާ ހޯދަމުންދާ މީހުންގެ ޢަދަދު 4300އިން މައްޗަށް އަރައިފިއެވެ. މިއާއެކު މިބައްޔަށް ޕޮޒިޓިވްވީ މީހުންގެ ޖުމްލަ ޢަދަދުވެސް 99000 އިން މައްޗަށް ވަނީ އަރާފައެވެ.\nހެލްތު ޕްރޮޓެކްޝަން އެޖެންސީ، (އެޗް.ޕީ.އޭ)އިން އެންމެފަހުން އާއްމުކުރި ތަފާސް ހިސާބުތައް ދައްކާގޮތުން އަލަށް ކޯވިޑަށް ޕޮޒިޓިވްވި 593 މީހުންގެ ތެރެއިން 197 މީހުންނަކީ ރަށްރަށުން ޕޮޒިޓިވްވި މީހުންނެވެ. މާލެއިން ބައްޔަށް ޕޮޒިޓިވްވީ 199 މީހުންނެވެ. އަދި ރިސޯޓްތަކުން 124 މީހަކު ވަނީ ޕޮޒިޓިވްވެފައެވެ. މިއާއެކު ރާއްޖެއިން މި ބަލިޖެހުނު މީހުންގެ އަދަދު މިވަނީ 99099އަށް އަރާފައެވެ.\nއަލަށް ކޯވިޑް ޖެހުނު މީހުންނާއެކު ބަލީގައި ފަރުވާ ހޯދާ މީހުންގެ ޢަދަދުވެސް މިހާރު ވަނީ އިތުރުވާން ފަށާފައެވެ. މިވަގުތު 4320 މީހަކު ފަރުވާ ހޯދަމުން އަންނައިރު އޭގެތެރެއިން 20 މީހަކަށް ފަރުވާދެމުން އަންނަނީ އެޑްމިޓްކޮށްގެންނެވެ.\nމިދިޔަ 24 ގަޑިއިރު 98 މީހުންވަނީ މި ބަލިން ރަނގަޅުވެފައެވެ. މިއާއެކު ޖުމުލަ 94502 މީހަކު ވަނީ ބަލިން ރަނގަޅުވެފައެވެ. ކޯވިޑް ބަލި ދެނެގަތުމަށް ވޭތުވެދިޔަ 24 ގަޑިއިރު ތެރޭގައި 5818 ސާމްޕަލެއް ވަނީ ޓެސްޓުކޮށްފައެވެ. ރާއްޖެއިން މި ބަލީގައި މިހާތަނަށް 264 މީހަކު ވަނީ ނިޔާވެފައެވެ.\nކޯވިޑްގެ އައު ވޭރިއަންޓެއް ކަމަށްވާ އޮމިކްރޯން ރާއްޖޭގައިވެސް ފެތުރެމުން އަންނާތީ މިދުވަސްވަރު ޗުއްޓީއާއި އެކި ތަންތަނަށް ދަތުރުކުރާ ފަރާތްތަކުން ބަލިން ރައްކާތެރިވުމަށް އަޅާ ފިޔަވަޅުތަކަށް ސަމާލުވުމަށް އެޗްޕީއޭއިން ވަނީ އިލްތިމާސްކުރައްވާފައެވެ.


ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި، ހައްދުންމަތީ ފޮނަދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި، ހައްދުންމަތީ ފޮނަދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n10 މާރިޗު 1982، ރިފަރެންސް: MAG/1982/16\nއާދެ، ހައްދުންމައްޗަށް އަޅުގަނޑު މިކުރާ ދަތުރުގައި ފޮނަދޫއަށް އައިސް، ފޮނަދޫގެ ރައްޔިތުންނާ ބައްދަލުކޮށްލުމަށް މި ލިބުނު ފުރުޞަތަކީ ވަރަށްވެސް އުފާވެރި ފުރުޞަތެއް. އެންމެ ފުރަތަމަ އަޅުގަނޑުގެ ވާޖިބެއް ކަމަށް ދެކެނީ، ފޮނަދޫގެ ރައްޔިތުންނަށް ދައުލަތުގެ ނަމުގަޔާއި އަދި އަޅުގަނޑުގެ އަމިއްލަ ނަމުގައި އިޚުލާޞްތެރި ހެޔޮއެދުންތައް ފޮނުވުން. ހަމައެޔާއެކު، ފޮނަދޫގެ ރައްޔިތުންގެ ފަރާތުން އަޅުގަނޑަށް ތިޔަވިދާޅުވި ވަރަށްހޫނު މަރުޙަބާއަށްޓަކައި އިޚުލާޞްތެރިކަމާއެކު ޝުކުރު ދެންނެވުން.\nއެއްވެސް ޝައްކެއްނެތް، އަޅުގަނޑު ރާއްޖެތެރެއަށް މިކުރާ ދަތުރުތަކުގެ ސަބަބުން ވަރަށް އަގުހުރި މަޢުލޫމާތުތަކެއް އަޅުގަނޑަށް ލިބެމުން އެބަދޭ. އެ މަޢުލޫމާތުތަކުގެ މައްޗަށް ބިނާކޮށް، ރާއްޖެތެރޭގެ ކަންތައްތައް ރަނގަޅުކޮށް އިޞްލާޙު ކުރުމަށް މަސައްކަތްތަކެއް މިހާރުވަނީ ފެށިފައި. ރާއްޖެތެރެވަނީ ހުރިހާގޮތަކުން ބަލާއިރުވެސް ވަރަށް އެކަށީގެންނުވާ ދަށު ފެންވަރަކަށް ގޮސްފައި.\nއާދެ، މީގެކުރިން ސަރުކާރުގެ ފަރާތުން ރާއްޖެތެރެއަށް އެކަށީގެންވާ އަހަންމިއްޔަތެއް ލިބިފައި ނެތުމުގެ ސަބަބުން ރާއްޖެތެރޭގެ ކަންތައްތައް ވަނީ އަޅުގަނޑުމެންގެ ތެރެއިން އެކަކުވެސް ހިތްހަމަޖެހޭވަރަށްވުރެ މާދަށަށް ގޮސްފައި. އެހެންކަމާއެކު، އަޅުގަނޑު މި މަޤާމާ ހަވާލުވީއްސުރެ މަސައްކަތް ކުރަމުން މިގެންދަނީ، ރާއްޖެތެރޭގެ ކަންތައްތައް ރަނގަޅު ކުރުމަށްޓަކައި ސަރުކާރުގެ ޚިދުމަތްތައް މާލެއަށް ލިބޭ ފަދައިން، ރާއްޖެތެރެއަށްވެސް ލިބިދެވޭތޯ. އާދެ، އެއީ މާފަސޭހަކަމެއް ނޫން. އެތަކެއް އަހަރެއް ވަންދެން ރާއްޖެތެރެ އިހުމާލުކޮށްލެވިފައި އޮތުމަށްފަހު، ރާއްޖެތެރޭގެ ކަންތައްތައް ރަނގަޅު ކުރުމަކީ ވަރަށްގިނަ ދުވަސްތަކެއް ބޭނުންވާނެ ކަމެއް. ހަމަ އެހާމެ ބޮޑު ހަރަދެއްވެސް ބޭނުންވާނެކަމެއް. އަޅުގަނޑުމެންގެ ޤައުމަކީ ވަރަށް ކުޑަކުޑަ ޤައުމެއް. އަދި އެއީ މާ މުއްސަނދި ތަނެއްވެސް ނޫން. އެހެންވުމާއެކު، އަޅުގަނޑުމެންނަށް ކަންތައްތައް ކުރެވެން އޮންނާނީ ލަސްލަހުން. އަޅުގަނޑުމެންގެ ތަނަވަސްކަންހުރި މިންވަރަކުން. އެހެންކަމުގައިވިޔަސް، އަޅުގަނޑު ދެކެނީ ރާއްޖެތެރެއަށް އަހަންމިއްޔަތު ދިނުމުގެ އުސޫލަކަށް ދައުލަތުގެ ސިޔާސަތު ބަދަލުކޮށްލުން އެއީ އަޅުގަނޑުމެން ހަމަ މިހާރުވެސް ކުރަންވެފައި އޮތް ކަމެއްކަމަށް. އެހެންކަމުން، މީގެ ތިން އަހަރުދުވަސް ކުރިން، އާދެ، އަޅުގަނޑު ރައީސްކަމާ ހަވާލުވީއްސުރެ މަސައްކަތް ކުރަމުން މިގެންދަނީ އެ އުސޫލު މުޅިން ބަދަލުކޮށްލައި، މާލެއާއި ރާއްޖެތެރެއާ ދޭތެރޭގައި ސަރުކާރުގެ ކުރިމަތީގައި އެއްވެސް ތަފާތެއްނެތި މާލެއަށްވެސް އަދި ރާއްޖެތެރެއަށްވެސް ސަރުކާރުގެ ޚިދުމަތްތައް އެކަށީގެންވާ ފެންވަރަކަށް ފޯރުވައިދެވޭތޯ.\nއާދެ، ރާއްޖެތެރެ ތަރައްޤީ ކުރުމުގެ މަޝްރޫޢު އެއީ މިހާރު ސަރުކާރުން ހިންގަމުންގެންދާ މަޝްރޫޢެއް. އެ މަޝްރޫޢުގެ ދަށުން ރާއްޖެތެރޭގައި މިހާރު ވަރަށްގިނަ ކަންތައްތައް ކުރެވެމުން އެބަދޭ. އެހުރިހާ ކަމެއްގެ ތަފުސީލު އަޅުގަނޑު ދަންނަވާކަށްނެތިން. ތިޔަބޭފުޅުންނަށްވެސް ރޭޑިއޯގެ ޚަބަރުގެ ޛަރީޢާއިންނާއި އަދި އެނޫންވެސް ގޮތްގޮތުން އެކުރެވެމުންދާ ކަންތައްތަކުގެ ވާހަކަ ރަނގަޅަށް އެނގިވަޑައިގަންނަވާނެ. ހަމައެފަދައިން، މިއަތޮޅުގައިވެސް އަދި މިރަށުގައިވެސް ތަރައްޤީގެ އެތަކެއް މަސައްކަތްތަކެއް ކުރެވެމުން އެބަދޭ. އެހެންވީމާ، މިހާރު ރާއްޖެތެރެއަށް ސަރުކާރުންދޭ އަހަންމިއްޔަތާއި ރާއްޖެތެރެ އިޞްލާޙުކޮށް ތަރައްޤީ ކުރުމަށްޓަކައި ސަރުކާރުން ކުރަމުންގެންދާ މަސައްކަތްތައް އެއީ ތިޔަބޭފުޅުންގެވެސް އަމިއްލަ ތަޖުރިބާއިން މިހާރު އެކަންތައްތައް އެނގިވަޑައިގެންފައި އޮންނާނެ ކަންތައްތަކެއް. އެހެންވުމާއެކު، އެކަމާ ދޭތެރޭގައި މާގިނަ ވާހަކަތަކެއް ދެއްކުމުގެ ބޭނުމެއް އޮތް ކަމަކަށް އަޅުގަނޑު ނުދެކެން.\nމިރަށަކީ އާދެ، ފޮނަދޫއަކީ، ރާއްޖޭގެ މުސްތަޤްބަލުގައި ވަރަށް އެކަށީގެންވާ ބައެއް އަދާކުރާނެ ރަށެއް ކަމަށް މިހާރު ގަބޫލުކުރެވޭ. ރާއްޖެތެރެ ތަރައްޤީ ކުރުމުގައި އެންމެ އިސްކަންދެވޭ 68 ރަށުގެ ތެރެއިން އެއްރަށެއް ފޮނަދޫއަކީ. އަދި އެއަށްވުރެ ޚާއްޞަ ގޮތެއްގައި އިސްކަންދެވޭ 8 ރަށުގެ ތެރެއިން އެއްރަށް ފޮނަދޫއަކީ. އާދެ، ވަރަށްގިނަ ގޮތްގޮތަށް ބެލުމަށްފަހު، ސަރުކާރުގެ ކަމާބެހޭ ފަރާތްތަކުން ނިންމައިފައިވަނީ، މިދެންނެވި 8 ރަށަށް އިތުރު ސަމާލުކަމެއް ދިނުމަށް. އެންމެ ފުރަތަމަ ތަރައްޤީ ކުރެވޭ 8 ރަށަކީ މިދެންނެވީ. އޭގެތެރެއިން އެއްރަށް ފޮނަދޫއަކީ. އޭގެ ހެއްކެއްގެ ގޮތުގައި ތިޔަބޭފުޅުންނަށް މިހާރު ފެނިވަޑައިގަންނަވާނެ، މިރަށުގައި ކުރެވެމުންދާ މަސައްކަތްތައް. މިރަށަކީ މުސްތަޤްބަލުގައި ތަރައްޤީގެ ވަރަށް ބޮޑު ބައެއް އަދާކުރާނެ ރަށެއް.\nއާދެ، މިހާރުވެސް މިރަށުގައި ވަރަށްގިނަ މަސައްކަތްތައް ފެށިފައިވޭ. އެއްކަމަކީ އަތޮޅު ތަޢުލީމީ މަރުކަޒު. އަތޮޅު ތަޢުލީމީ މަރުކަޒުގެ މަސައްކަތްތައް މިހާރު ނިމުމަކާ ހަމަޔަށް އެދަނީ. މާލަސްތަކެއްނުވެ އެ ތަޢުލީމީ މަރުކަޒު ހުޅުވޭނެ. ހަމައެފަދައިން، މިރަށުގައި އިޤުތިޞާދީ ގޮތުން ވަރަށް މުހިންމު މަސައްކަތެއް ކުރުމަށް އެބަ ތައްޔާރުކުރެވޭ. އެއީ މަސްވެރި އަވަށެއް ޤާއިމުކުރުން. ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނޭ ފަދައިން، މަސްވެރިކަމަކީ، ރާއްޖޭގެ އިޤުތިޞާދު، އޭގެ މައްޗަށް ބިނާވެފައިވާ އެންމެ ވަރުގަދަ އަދި އެންމެ ބޭނުންތެރި މަސައްކަތްތައް. މީގެކުރިން އަޅުގަނޑުމެން މަސްވެރިކަމުގެ ކަންތައްތައް ކުރަމުން އައިސްފައިވަނީ އަޅުގަނޑުމެންނަށް ލިބޭ މަސް، އެހެން ފަރާތްތަކަށް ވިއްކާލުމުން، އެއިން ލިބޭ އެއްޗަކުން ދިރިއުޅޭގޮތަށް. އަޅުގަނޑުމެން މިހާރު ވިސްނަންޖެހިފައި ވަނީ ހަމައެކަނި އެއްގޮތަކަށް މަސްވެރިކަމުގެ ކަންތައްތައް ކުރުމުގެ އިތުރަށް، ތަފާތު ގޮތްތައް ހޯދޭތޯ. ކާބަފައިންގެ ޒަމާނުއްސުރެ މަސްވެރިކަން ކުރަމުން އައިގޮތް، އެއަށް ޒަމާނާ އެކަށީގެންވާ ތަރައްޤީތަކެއް ގެންނަން އެބަޖެހޭ. ދުނިޔޭގެ ބާޒާރުގައި ތަކެތީގެ އަގުދަނީ އެއްދުވަހުން އަނެއް ދުވަހަށް ބޮޑުވަމުން. އެހެންވުމާއެކު، އަޅުގަނޑުމެންގެ ހަރަދުތައްވެސް ބޮޑުވާނެ. އަޅުގަނޑުމެންގެ އެންމެބޮޑު އާމްދަނީއެއް ލިބޭ އެއްޗަކީ މަސްކަމަށްވުމާއެކު، މަހަށް ލިބޭ އާމްދަނީވެސް އަޅުގަނޑުމެން އިތުރުކުރަންޖެހޭނެ. އެހެންވީމާ، މަސްވެރިކަން ތަރައްޤީ ކުރަންވީ ހަމައެކަނި އަޅުގަނޑުމެން ބާނާ ނުވަތަ ހިފާ މަސް އިތުރުކުރުމުގެ ގޮތަކުންނެއް ނޫން. އެގޮތުންވެސް ވަރަށް މަތިވެރި ތަރައްޤީއަކަށްވަނީ ބޭނުންވެފައި.\nއޭގެއިތުރުން، މަސްވެރިކަމުގެ ދާއިރާގައި އެކަށީގެންވާ އެހެނިހެން ފިޔަވަޅުތައްވެސް އަޅަންޖެހޭ. އެއީ އެ ދާއިރާއިން އަޅުގަނޑުމެންނަށް ލިބޭ އާމްދަނީ އިތުރުކުރުމަށްޓަކައި. އެގޮތުން، މަސް ފިނިކޮށް ބެހެއްޓުމަކީ މިހާރު ކޮންމެހެން ބޭނުންކަމެއް. އެކަހަލަ އިންތިޒާމުތަކެއް އަޅުގަނޑުމެންނަށް ހަމަޖެހިފައި ނެތުމުގެ ސަބަބުން ވަރަށް ބޮޑެތި ގެއްލުންތައް އަޅުގަނޑުމެންނަށް ލިބެމުންދޭ. ބައެއްފަހަރަށް އެކަށީގެންވާ އަދަދަކަށް މަސްބާނައިގެން އަޅުގަނޑުމެން ބޯޓުކައިރިއަށް ކިރުވަންދާއިރު، ބޯޓަށް މަސް ނުކިރުވައި ހިނގައިދާނެ، އެމީހުން ބޭނުންވާ ވަރަށް މަސް ލިބިފައި ހުރުމުގެ ސަބަބުން ނުވަތަ އެމީހުން ބޭނުންވާ ވަރަށްވުރެ ތަންކޮޅެއް ކުދިމަސް ބޭނިފައި ހުރުމުގެ ސަބަބުން އެ މަސްތައްވެސް އެމީހުން ނުކިރުވައި ހިނގައިދާނެ. އެހެންވުމުގެ ސަބަބުން އަޅުގަނޑުމެންނަށް ވަރަށް ބޮޑެތި ގެއްލުންތައް ލިބޭ. އެ މަސް ޖެހެނީ އުކައިލަން. އޭގެ ބޭނުންކުރެވޭކަށެއް ނޯވޭ. އެއާޚިލާފަށް މަސްފިނިކުރާ ތަނެއް އަޅުގަނޑުމެން ހަދައިފި ކަމުގައިވަންޏާ، ގެއްލެމުންދާ މަސް އެއީ އޭގެފަހުން ގެއްލިގެންދާނެ އެއްޗެއް ނޫން. އެ ފިނިކޮށްފައި ބެހެއްޓިދާނެ، ކިތަންމެ ދުވަހެއް ވަންދެންވެސް. މަސްފިނިކޮށްފައި ބެހެއްޓުމަށްފަހުގައި، އަޅުގަނޑުމެން ބޭނުންވާ ކޮންމެ ދިމާއަކަށްވެސް އެ މަސް ވިއްކައިލެވިދާނެ.\nއެހެންވީމާ، އިޤުތިޞާދީ ގޮތުން ބަލާއިރު، މަސްފިނިކުރާ ތަންތަން ރާއްޖޭގައި ހުރުމަކީ މިހާރު ވަރަށް ބޭނުންތެރި ކަމެއް. އެ މަސައްކަތް މިހާރު ސަރުކާރުން ފަށައިގެން މިގެންދަނީ. ދެކުނުން ހައްދުންމަތީ ފޮނަދޫގައި، މަސްވެރި އަވަށް އެ ތައްޔާރުކުރެވެނީ އެބޭނުމުގައި. ހަމައެފަދައިން މާލެއިން އުތުރުގައި، ހއ. ހުވަރަފުށީގައި އެ މަސައްކަތް ކުރެވެމުން އެބަދޭ. އެއީ އެންމެ ފުރަތަމަ ދެތަން، ސަރުކާރުގެ ފަރާތުން ހަދާ. އޭގެފަހުން އިރާދަކުރެއްވިއްޔާ، އިތުރު ތަންތަންވެސް ހެދޭނެ. ހަމައެއާއެކުގައި މަސްވެރިކަން ތަރައްޤީ ކުރުމަށްޓަކައި ސަރުކާރުން، ބޭރުގެ އެހީގައި ކުރިއަށްގެންދާ މަޝްރޫޢުތަކުގެ ތެރޭގައިވެސް މަސްފިނިކޮށްގެން، ގިނަދުވަސް ވަންދެން ތަނެއްގައި ރައްކާކޮށްފައި ބެހެއްޓުމުގެ އިންތިޒާމުތައް ހަމަޖެއްސޭނެ.\nއާދެ، އެއީ އަޅުގަނޑު ކުރިންވެސް ދެންނެވި ފަދައިން، މަސްވެރިކަމަކީ އަޅުގަނޑުމެންގެ އިޤުތިޞާދަށް އެންމެ ބޭނުން މަސައްކަތް ކަމަށްވާތީ، އެއިން ލިބޭ އާމްދަނީ އިތުރުކުރުމަށްޓަކައި އެޅޭ ފިޔަވަޅުތަކެއް. އެހެންވީމާ، މިރަށުގައި މިހާރު އެ މަސައްކަތް ހިނގަމުން އެބަދޭ. އިރާދަކުރެއްވިއްޔާ މާ ލަސްތަކެއްނުވެ އެ ޢަމަލީ ސިފަ އެކަމަށްވެސް އަންނާނެ. ހަމައެފަދައިން، މިރަށުގެ ވަރަށް ކައިރީގައިވާ ރަށެއްގައި، މިހާރު ރާއްޖެތެރޭގައި ހެދޭ އެންމެ ފުރަތަމަ އެއަރޕޯޓް ނުވަތަ ސްޓޭޝަން ހެދެމުން އެބަދޭ. މާލެ ފިޔަވައި މީގެކުރިން ރާއްޖޭގައި އެއަރޕޯޓެއް އޮތީ ހަމައެކަނި ގަމުގައި. އެ އެއަރޕޯޓަކީ، އަޅުގަނޑުމެން ހެދިތަނެއް ނޫން. ބޭރުގެ ފަރާތަކުން އާދެ، އިނގިރޭސިން ފައިބައިތިބި ދުވަސްވަރު އެމީހުން ހެދި ތަނެއް. ދިވެހި ސަރުކާރުގެ ފަރާތުން ދިވެހިންގެ މަސައްކަތުން ރާއްޖެތެރޭގައި ހަދާ އެންމެ ފުރަތަމަ އެއަރޕޯޓަކީ މިއަތޮޅު ކައްދޫގައި އެ ހެދޭ އެއަރޕޯޓް. އެއްވެސް ޝައްކެއްނެތް، އެ އެއަރޕޯޓް ހެދުމަށްފަހު، އެތަނުގެ ސަބަބުންވެސް މިހިސާބުގަނޑަށް ވަރަށްބޮޑު ދިރުމެއް ލިބޭނެ. އިޤުތިޞާދީ ގޮތުން، އިޖުތިމާޢީ ގޮތުން، ދަތުރުފަތުރުކުރުމުގެ ގޮތުން، މިހިސާބުގަނޑަށް ވަރަށްބޮޑު ދިރުމެއް ލިބި، އޭގެ ފައިދާތައް މިހިސާބުގަނޑުގެ ރައްޔިތުންނަށް އިހުސާސް ކުރެވެން ފަށާނެ. މިހާރުވެސް ފޮނަދޫގެ ވަރަށްގިނަ މީހުން އެއުޅެނީ އެ މަސައްކަތުގައި. އެ މަސައްކަތުގެ ސަބަބުން މިރަށަށް އާމްދަނީ ލިބެމުން އެދަނީ. އަދި އޭގެއިތުރުން، އެއަރޕޯޓް ހުޅުވުމުން އޭގެފަހުން އަޅުގަނޑު ކުރިންވެސް ދެންނެވި ފަދައިން، މިހިސާބުގަނޑަށް ވަރަށް އެކަށީގެންވާ، ވަރަށް ރަނގަޅު ދިރުމެއް އަންނާނެ.\nއާދެ، މިބާވަތުގެ ކަންތައްތައް ސަރުކާރުން ރާވައިގެން ކުރަމުން އެގެންދަނީ ރާއްޖެތެރެ ތަރައްޤީ ކުރުމަށްޓަކައި. ރާއްޖެތެރެ އިޞްލާޙު ކުރުމަށްޓަކައި. ސަރުކާރުގެ ޚިދުމަތްތައް ރާއްޖެތެރޭގައިވެސް ލިބެން ހުންނާނެގޮތް ހަދައިދިނުމަށްޓަކައި. އާދެ، އަޅުގަނޑުމެން ތަރައްޤީގެ މަގުގައި އެއް ފިޔަވަޅަކަށްފަހު އަނެއް ފިޔަވަޅެއް ކުރިއަށް އަޅަމުންދާއިރު، ތަޢުލީމަށް ވަރަށް ޚާއްޞަ އަހަންމިއްޔަތެއް ދޭންޖެހޭ. އެއީ ތަޢުލީމަކީ، ހުރިހާ ކުރިއެރުމެއްގެވެސް ސިއްރު ކަމަށްވާތީ. އެއްވެސް ޤައުމެއް ކުރިއަކަށް ނުދާނެ، އެކަށީގެންވާ ފެންވަރަކަށް އެ ޤައުމެއްގައި ތަޢުލީމުގެ ކަންތައްތައް ނެތްކަމުގައިވާނަމަ. އެހެންވީމާ، އަޅުގަނޑުމެންވެސް ކުރިއަށްދާން ބޭނުންވާ ކަމަށްވަންޏާ، އެންމެ ފުރަތަމަ ސަމާލުކަންދޭންވާނީ އަޅުގަނޑުމެންގެ ތަޢުލީމަށް. އަޅުގަނޑުމެންގެ ދަރިންނަށް އެކަށީގެންވާ ފެންވަރަކަށް ކިޔަވައިދިނުމަށް. އެއީ ޤައުމުގެވެސް ވާޖިބެއް. އަދި އަފްރާދުންގެ ގޮތުގައި އަޅުގަނޑުމެންގެ ތެރެއިން ކޮންމެ މީހެއްގެވެސް ވާޖިބެއް. ސަރުކާރުގެ ފަރާތުން ތަޢުލީމަށްދޭ އަހަންމިއްޔަތަކީ، ތިޔަ ހުރިހާ ބޭފުޅުންނަށްވެސް ވަރަށް ރަނގަޅަށް އެނގިވަޑައިގަންނަވާނެ އަހަންމިއްޔަތެއް. މިހާރު ރާއްޖެތެރޭގެ ކޮންމެ އަތޮޅެއްގައި ސަރުކާރުގެ ހަރަދުގައި ހިނގާ މަދަރުސާއެއް ހިނގަމުން އެބަދޭ. އޭގެއިތުރުން ކޮންމެ އަތޮޅެއްގައި ތަޢުލީމީ މަރުކަޒެއް ހެދެމުން އެދަނީ. ހަމައެފަދައިން، ބޭރު ޤައުމުތަކުގެ އެހީގައި އިތުރު މަދަރުސާތައްވެސް ރާއްޖެތެރޭގައި އެދަނީ ހުޅުވެމުން.\nއާދެ، އޭގެ ބޭނުމަކީ ރާއްޖެތެރޭގެ ކިޔަވާ ޢުމުރުގެ ކުދިންނަށް، ސަރުކާރުގެ ފަރާތުން ތަޢުލީމު ހާސިލު ކުރުމުގެ ފުރުޞަތު ހޯދައިދިނުން. ސަރުކާރުން އެކުރާ މަސައްކަތްތަކުގެ އިތުރަށް އަޅުގަނޑުމެން އަމިއްލައަށްވެސް އެ މަސައްކަތްވާނެ ކުރަން. އެހެން ދަންނަވަންޖެހޭ ސަބަބަކީ ހުރިހާ ކަމެއް އެއްފަހަރާ ސަރުކާރުން ނުކުރެވޭނެތީ. އަދި ކޮންމެ ރަށެއްގައި ސަރުކާރުގެ ހަރަދުގައި މަދަރުސާއެއް ނުހެދޭނެ. ސަރުކާރުގެ ހަރަދުގައި މަދަރުސާއެއް ނުހިންގޭނެ. އެހެންވީމާ، އަތޮޅުގައި ސަރުކާރުގެ ހަރަދުގައި ހިންގާ އެއް މަދަރުސާ ހުރިކަމުގައިވިޔަސް، ދެ މަދަރުސާ ހުރި ކަމުގައިވިޔަސް، އަދި ތިން މަދަރުސާ ހުރި ކަމުގައިވިޔަސް، އަތޮޅުގައި ތިބޭ ކިޔަވާ ޢުމުރުގެ ހުރިހާ ކުދިންނަށް އެތަންތަނަށް ގޮސްގެން ކިޔެވުމުގެ ފުރުޞަތެއް ނުލިބޭނެ. އެހެންވީމާ، އަޅުގަނޑުމެން އަމިއްލައަށް މަސައްކަތްކުރަންޖެހޭނެ، ދެން ތިބި ކުދިންނަށް ކިޔަވައިދެވޭނެ ގޮތްތަކެއް ހޯދުމަށްޓަކައި. އެގޮތަކަށްވާންޖެހޭނީ ކޮންމެ ރަށެއްގައިވެސް އެކަށީގެންވާ ފެންވަރަކަށް މަކްތަބެއް ނުވަތަ މަދަރުސާއެއް ހިންގުން.\nއާދެ، ހައްދުންމައްޗަކީ އިޤުތިޞާދީ ގޮތުން އަދި މަސައްކަތްތެރިކަމުގެ ގޮތުން ބަލާއިރުވެސް ރާއްޖެތެރެއިން ވަރަށް ޚާއްޞަ ވަނައެއް ލިބޭނެ އަތޮޅެއް. އެހެންކަމުގައިވިޔަސް، ތަޢުލީމީ ގޮތުން ބަލާއިރު، ހައްދުންމައްޗަކީ މާކުރިއަށް ގޮސްފައިވާ އަތޮޅެކޭ ދެންނެވޭކަށް ނެތް. އާދެ، އެކަން އެހެންވާންވީ އެއްވެސް ސަބަބެއް ނެތް. މީގެކުރިންވެސް ހައްދުންމައްޗަކީ ތަޢުލީމަށް މަޝްހޫރުވެފައިވާ ތަނެއް. އެހެން މިދެންނެވީ އަޅުގަނޑުމެންގެ ތާރީޚުގައި މިހިސާބުގަނޑުން އުފެދިފައިވާ މަޝްހޫރު ބޭފުޅުން ތިއްބެވީތީ. ރާއްޖޭގެ ތާރީޚުގައި މަޝްހޫރު، ތާރީޚު ލިޔުއްވި ޙަސަން ތާޖުއްދީން އެއީ މިއަތޮޅު ގަމުގެ ބޭފުޅެއް. ހަމައެފަދައިން، މިރަށުގެވެސް މަޝްހޫރު ޢިލްމުވެރިއެއް، އަޅުގަނޑުމެންގެ ތާރީޚުގައި ފާހަގަކުރެވިފައިވޭ. ފޮނަދޫ ދަންނަ ކަތީބު ތަކުރުފާނު. އެހެންވީމާ، އެއިން އަޅުގަނޑުމެންނަށް އެނގޭ އެއްޗަކީ، މިއަތޮޅުގެ މީހުންގެ ތެރޭގައި ތަޢުލީމަށް ލޯބިކުރާ އަދި ރާއްޖޭގެ ތާރީޚުގައި މަޝްހޫރުވެފައިވާ ޢިލްމުވެރިންނާއި، އަދީބުންނާއި، ލިޔުންތެރިން އެބަތިއްބެވިކަން. އެހެންވީމާ، ކުރީ ޒަމާނުގައި މިއަތޮޅުގެ ރައްޔިތުންގެ ހިތުގައި ތަޢުލީމަށް އެއޮތް ލޯބި އަދިވެސް މިއަތޮޅުގެ ރައްޔިތުންގެ ހިތުގައި އޮންނަންވާނެ. އަދި އޮންނާނެކަންވެސް ކަށަވަރު. އެއަށް ޢަމަލީ ސިފަ ގެންނަން ބޭނުންވަނީ ހަމަ ވަރަށް ކުޑަކުޑަ މަސައްކަތަކުން.\nއެހެންވީމާ، އަޅުގަނޑުގެ އިލްތިމާސަކީ، ނަޞޭޙަތަކީ މިއަތޮޅުގެ ރައްޔިތުންވެސް ތަޢުލީމަށް މިހާރު ދެއްވާ އަހަންމިއްޔަތަށްވުރެ މަތިވެރި އަހަންމިއްޔަތެއް ދެއްވަމުން ގެންދެވުން. ކޮންމެ ރަށެއްގައިވެސް އެކަށީގެންވާ ފެންވަރަކަށް މަކްތަބެއް ނުވަތަ މަދަރުސާއެއް ހިންގަވަމުން ގެންދެވުން. އޭގެ ފައިދާ ލިބޭނީ ހަމަ އަތޮޅުގެ ރައްޔިތުންނަށް. އެ ރަށްރަށުގެ ރައްޔިތުންނަށް. އެ ރަށްރަށުގެ ދަރިންނަށް. އަމިއްލަ މަސައްކަތުން ކުރިއަށްގެންދާ މަކްތަބުތަކަށާއި މަދަރުސާތަކަށް ސަރުކާރުން ވަރަށް ޚާއްޞަ އެހީތަކެއް ވަމުންގެންދޭ. އެ ވާހަކަވެސް ތިޔަބޭފުޅުން އައްސަވާނެ. މެދުކެނޑުމެއްނެތި 10 އަހަރު ވަންދެން ހިނގާފައި، ހިނގަމުންދާ ކޮންމެ މަދަރުސާއަކަށް، ކޮންމެ މަކްތަބަކަށް މިހާރު ސަރުކާރުން ފައިސާގެ އެހީވެސް ދަނީ ވަމުން. ހަމައެފަދައިން، ވަރަށްގިނަ ތަންތަނަށް ސަރުކާރުގެ އެހެނިހެން ޢިނާޔަތްތައްވެސް ދަނީ ދެމުން. އެހެންވީމާ، އަމިއްލަ މަސައްކަތުން، އަމިއްލަ އިޖްތިހާދުން، އަމިއްލަ ހިންމަތުން ތަޢުލީމުދޭ ތަނެއް، ރައްޔިތުންގެ ފަރާތުން ހިންގަމުން ގެންދާ ކަމަށްވަންޏާ، ސަރުކާރުގެ ފަރާތުން އެތަނަށް އެކަށީގެންވާ އެހީތައް ވަމުން ގެންދާނެ. އެކަމަކު އެންމެ ފުރަތަމަ ޖެހޭނީ އެ މަސައްކަތް ރައްޔިތުން ފަށަން. އެއީ މަސައްކަތް ނުކުރާ ބަޔަކަށް އެއްވެސް ކަހަލަ ތަރައްޤީއެއް ގެނައުމަށްޓަކައި އެމީހުންގެ އަމިއްލަ ހިންމަތުން މަސައްކަތް ނުކުރާ ބަޔަކަށް ސަރުކާރުން އެހީއެއްވެވޭކަށް ނޯންނާނެ. ސަރުކާރުން އެހީވެވެން އޮންނާނީ، އަޅުގަނޑު ކުރިންވެސް ދެންނެވި ފަދައިން، އެމަސައްކަތް ފަށައިގަނެގެން ހިންމަތާއެކުގައި ކުރިއަށްގެންދާ ބަޔަކަށް. އެހެންވީމާ، އަޅުގަނޑުގެ ނަޞޭޙަތަކީ، ކުރިއަށް އޮތް ތާނގައި، މިއަތޮޅުގެ ރައްޔިތުން މިހާރަށްވުރެ ބޮޑަށް ތަޢުލީމު ކުރިއެރުވުމަށްޓަކައި މަސައްކަތް ކުރައްވަމުން ގެންދެވުން.\nއާދެ، އަޅުގަނޑުގެ ވާހަކައިގައި އަދިވެސް އެހެން ނުކުތާއެއް ފާހަގަކޮށްލަން ބޭނުންވޭ. އެއީ އަޅުގަނޑުމެންގެ މެދުގައި އެކުވެރިކަމާއި އެއްބާރުލުމުގެ ގުޅުން އުފެއްދުމަކީ ކޮންމެހެން ބޭނުންކަމެއް ކަމުގައި ދެންނެވުން. އާދެ، އަޅުގަނޑުމެންނަކީ އެއް ޤައުމެއްގެ ރައްޔިތުން. އެއްދީނެއްގެ އަހުލުވެރިން. އެހެންވުމާއެކު، އަޅުގަނޑުމެންގެ މެދުގައި އޮންނަންވާނީ އެއްބަނޑުއެއްބަފާ ކަމުގެ ގުޅުން. އުޚުއްވަތްތެރިކަމުގެ ގުޅުން. އެއްބަޔަކު އަނެއް ބަޔަކަށް އެހީތެރިވުމުގެ ގުޅުން. އެއާ ޚިލާފަށް އެއްވެސްކަހަލަ ހަމަނުޖެހުމެއް އެއްވެސްކަހަލަ ފިތުނަވެރިކަމެއް އަޅުގަނޑުމެންގެ މެދުގައި އޮވެގެނެއްނުވާނެ. ރާއްޖެތެރޭގައި ކަންތައްތައް ހުންނަގޮތުން ބައެއް ރަށްރަށުގައި ހިސާބަކަށް ހަމަނުޖެހުން ދޭތެރެދޭތެރެއިން އުފެދޭ. އެހެންނަމަވެސް، އެއީ މާގިނަ ތަންތަނެއްގައެއް ނޫން. ރާއްޖޭގެ ގިނަ ތަންތާނގައި ރައްޔިތުން ދިރިއުޅެމުން އަންނަނީ ޞުލްޙަމަސަލަސްކަންމަތީގައި. އަމަންއަމާންކަންމަތީގައި. އެއްވެސްކަހަލަ ހަމަނުޖެހުމެއް، ފިތުނަވެރިކަމެއްނެތި. އެގޮތަށް އަޅުގަނޑުމެންގެ ދިރިއުޅުން ވޭތިކުރަންވާނީ. އަދި އޭގެއިތުރުން އަޅުގަނޑުމެންގެ ތެރެއިން ކޮންމެ މީހަކުވެސް އެމީހެއްގެ ވާޖިބެއް ކަމަށް ދެކެންވާނެ، ތިމާގެ ޖަމާޢަތުގައި އޮންނަ ގުޅުމަކީ އެކުވެރިކަމާއި އެއްބާރުލުމުގެ ގުޅުމަކަށް ހެދޭތޯ މަސައްކަތް ކުރުން. އެގޮތަށް މަސައްކަތް ކުރުން އެއީ ހަމައެކަނި ވަކި ފަރުދެއްގެ ނުވަތަ ވަކިމީހެއްގެ ވާޖިބެއް ކަމުގައި ވެގެން އެއިން އެދެވޭ ނަތީޖާތަކެއް ނުފެންނާނެ. އެއިން އެދެވޭ ނަތީޖާއެއް ފެންނާނީ، ހުރިހާ އެންމެންވެސް އެބާވަތުގެ މަސައްކަތްތަކުގައި އެކުވެރިވެގެން އެއްބާރުލައިގެން މަސައްކަތް ކުރުމުން.\nއާދެ، އެހެންވީމާ، ރާއްޖޭގެ ހުރިހާ ރައްޔިތުންނަށް، އަޅުގަނޑު ދާ ކޮންމެ ރަށެއްގައިވެސް އިލްތިމާސް ކުރަމުން ގެންދަން، ރައްޔިތުންގެ މެދުގައި އެކުވެރިކަން އުފެއްދެވުމަށް މަސައްކަތް ކުރެއްވުމަށް. ހުރިހާ ކަމެއްގައިވެސް އެކުވެރިވެގެން އެއްބާރުލައިގެން، އެންމެންނަކީ އަޚުންތަކެއް ކަމުގައި ދެކިގެން މަސައްކަތް ކުރަމުން ގެންދިޔުމަށް. ކޮންމެ މީހަކުވެސް ތިމާގެ އަމިއްލަ ޙައްޤުތަކަށް ރައްކާތެރިވާ ފަދައިން، އެހެން މީހުންގެ ޙައްޤުތަކަށްވެސް ރައްކާތެރިވާން. ކޮންމެ މީހަކުވެސް ތިމާގެ އަމިއްލަ މުދަލަށް ރައްކާތެރިވާ ފަދައިން، އެހެން މީހުންގެ މުދަލަށްވެސް ރައްކާތެރިވާން. އެއީ އަޅުގަނޑުމެންގެ މާތްވެގެންވާ އިސްލާމްދީނުގައި އަންގަވައިފައިވާގޮތް. އަޅުގަނޑުމެންނަކީ މުސްލިމުން. އަޅުގަނޑުމެންނަށް اللّـه سبحـانـه وتعـالى ދެއްވައިފައިވާ އެންމެ މަތިވެރި ނިޢުމަތަކީ ދީނުގެ ހިދާޔަތު. އެހެންވީމާ، އެދީނުގެ ހިދާޔަތު ލިބި ތިބެގެން، އެދީނުގައި އަންގަވައިފައިވާ ގޮތަށް އުޅުމަކީ އަޅުގަނޑުމެންގެ މައްޗަށް އޮތް ވާޖިބެއް. އަޅުގަނޑުމެންނަށް\nاللّـه سبحـانـه وتعـالى އެ ދެއްވި މަތިވެރި ނިޢުމަތަށް ޝުކުރު އަދާކުރެވޭނީ، އެކަލާނގެ އަންގަވައިފައިވާ ގޮތުގެ މަތިން އުޅެގެން. އަޅުގަނޑުމެން އެކަލާނގެ ދެއްވައިފައިވާ ނިޢުމަތްތަކަށް ޝުކުރުކުރާ ކަމުގައިވަންޏާ، އަޅުގަނޑުމެންނަށް އެ ނިޢުމަތްތައް ގިނަކޮށްދެއްވާނެ، އިތުރުކޮށްދެއްވާނެ. اللّـه سبحـانـه وتعـالى ވަޙީކުރައްވައިފައިވަނީ، [لَئِن شَكَرْتُمْ لَأَزِيدَنَّكُمْ.] [ތިޔަބައިމީހުން ތިމަންރަސްކަލާނގެ ޙަޟްރަތަށް، ތިމަންރަސްކަލާނގެ ނިޢުމަތްތަކަށް ޝުކުރުކޮށްފި ކަމުގައިވަންޏާ، ތިމަންރަސްކަލާނގެ ނިޢުމަތްތައް ތިޔަބައިމީހުންނަށް އިތުރުކޮށްދެއްވާހުށީމެވެ.] ހަމައެފަދައިން ﷲ ވަޙީކުރައްވައިފައިވޭ. [إِنَّمَا الْمُؤْمِنُونَ إِخْوَةٌ.] [ހަމަކަށަވަރުން އެންމެހާ މުއުމިނުންނީ އަޚުންތަކެކޭ.] އެހެންވީމާ، އަޅުގަނޑުމެން އެކަން ވަރަށް ރަނގަޅަށް ދަންނަންވާނެ. އަޅުގަނޑުމެންނަކީ އަޚުންތަކެއްކަން، އެއްބަނޑުއެއްބަފާ ބައެއްކަން. އެއްވެސް މީހަކު އެހެން މީހަކަށް އެއްވެސްކަހަލަ އުނިކަމެއް، އެއްވެސްކަހަލަ ގެއްލުމެއް ލިބޭކަހަލަ ކަމެއް ކޮށްގެންނުވާނެކަން. ރަސޫލާ ޙަދީޘް ކުރައްވައިފައިވަނީ، [المسلم من سلم المسلمون من لسانه ويده.] އޭގައި އެ އަންގަވަނީ، ޙަޤީޤަތުގައި މުސްލިމަކަށްވާނީ، އެމީހާގެ އަތުންނާއި އަދި އެމީހާގެ ދުލުން އެހެން މީހުން ސަލާމަތްވެ ރައްކާތެރިވެގެންވާ މީހާއޭ. އާދެ، އެމީހާގެ އަތްފައިން ކުރާ އެއްވެސް ޢަމަލެއްގެ ސަބަބުން އެހެން މީހަކަށް ގެއްލުން ނުދޭ މީހާއޭ. ހަމައެފަދައިން، އެމީހާގެ ދުލުން ބުނާ ބަހަކުންވިޔަސް، އެހެން މީހަކަށް އެއްވެސްކަހަލަ ގެއްލުމެއް ނުދޭ މީހާއޭ، ޙަޤީޤަތުގައި މުސްލިމަކަށްވާނީ. އެހެންވީމާ، އަޅުގަނޑުމެންނަކީ، މުސްލިމުންގެ ގޮތުގައި ތިބި ކަމުގައިވިޔަސް އަދި ނަމާދުކުރި ކަމުގައިވިޔަސް، ރޯދަ ހިފި ކަމުގައިވިޔަސް، އަޅުގަނޑުމެންގެ ޢަމަލުތައް ހުންނަނީ ކީރިތި ރަސޫލާ އެންގެވިގޮތާ ޚިލާފަށް ކަމުގައިވަންޏާ، ޙަޤީޤަތުގައި އަޅުގަނޑުމެން އެއީ ފުރިހަމަ މުސްލިމުން ކަމުގައެއްނުވާނެ. އަޅުގަނޑުމެންނަކީ ފުރިހަމަ މުސްލިމުން ކަމުގައިވާނީ، އެ މާތް އިރުޝާދުގެ މަތިން އަޅުގަނޑުމެން ޢަމަލުކޮށްގެން. އަޅުގަނޑުމެންގެ އެއްވެސް ޢަމަލަކުން އެހެން ބަޔަކަށް އުނދަގުލެއް، ގެއްލުމެއް ނުދޭގޮތަކަށް އަޅުގަނޑުމެންގެ ޢަމަލުތައް ބަހައްޓައިގެން. އަޅުގަނޑުމެންގެ ބަހުންވިޔަސް، ޢަމަލުންވިޔަސް، އެހެން މީހުންނަށް އެއްވެސް ގެއްލުމެއް ނުލިބޭގޮތަށް އަޅުގަނޑުމެންގެ ބަސްތަކާއި ޢަމަލުތައް ބަހައްޓައިގެން. އަޅުގަނޑުމެންނަކީ އެކުވެރި ބައެއް ކަމުގައި ވެގެން. އެއްބަޔަކު އަނެއް ބަޔަކަށް އެހީތެރިކަން ފޯރުވައިގެން.\nއާދެ، އަޅުގަނޑުގެ ވާހަކަކޮޅު ނިންމައިލުމުގެ ކުރިން މިރަށުގެ ރައްޔިތުންނަށް އިޚުލާޞްތެރިކަމާއެކު އަދިވެސް އެއްފަހަރު ޝުކުރު ދަންނަވަން، އަޅުގަނޑަށް ތިޔަ ވިދާޅުވި ހޫނު މަރުޙަބާއަށްޓަކައި. އާދެ، މިއަދު ދަތުރުގެ ކަންތައްދިޔަގޮތުން، އަޅުގަނޑަށް މިރަށާ ހަމަޔަށް އާދެވުނީ ވަރަށް ހަވީރުވެފައި ހުއްޓާ. އެހެންވީމާ، މިރަށަށް ފައިބައި ރަށުތެރެ ބަލައިލުމުގެ ފުރުޞަތެއް ނުލިބުނު. އެހެންވީމާވެސް އަޅުގަނޑު ގަސްދުކުރަނީ، އިރާދަކުރެއްވިއްޔާ މާދަމާ ހެނދުނުގެ ވަގުތެއްގައި މިރަށަށް ފައިބައި، މިރަށުގައި ކުރެވެމުންދާ މަސައްކަތްތައް ބަލައިލައި، އަދި ރަށުތެރެ ބަލައިލައިހަދާލަން.\nއާދެ، ކޮންމެއަކަސް އަޅުގަނޑުގެ އެދުމަކީ، އަޅުގަނޑު މިރޭ މިދެއްކި ވާހަކަތަކުގައި އެކަށީގެންވާ ރަނގަޅު ނަޞޭޙަތެއް އެކުލެވިގެންވާ ކަމަށްވަންޏާ، އެ ނަޞޭޙަތް މިރަށުގެ ރައްޔިތުން ގަބޫލުކުރައްވައި، އަދި އެއާއެއްގޮތަށް ޢަމަލުކުރެއްވުން. އަދި اللّـه سبحـانـه وتعـالى އަންގަވައިފައިވާ މަގުން އަޅުގަނޑުމެން އެންމެން ހިނގުމުގެ ތައުފީޤު އެކަލާނގެ އަޅުގަނޑުމެން އެންމެންނަށް ދެއްވުން.


ރަސޫލުﷲ ﷺ: ކޮންފަދަ ކެތްތެރި ނަބިއްޔެއްތޯ؟ – Ilm\nރަސޫލުﷲ ﷺ: ކޮންފަދަ ކެތްތެރި ނަބިއްޔެއްތޯ؟\nމާތް ނަބިއްޔާ ﷺ އަކީ ދިރިއުޅުމުގެ އެންމެހާ ކަންކަމެއްގައިވެސް އަޅުގަނޑުމެންނަށްވާ ރިވެތި ނަމޫނާއެކެވެ. ކެތްތެރިވެވަޑައިގަތުމުގައިވެސް އެކަލޭގެފާނު ވެވަޑައިގެންފައިވަނީ ނަމޫނާ ބޭކަލެއްކަމުގައެވެ.\nރަސޫލުﷲ ﷺ އަށް3ފިރިހެން ބޭފުޅުންނާއި4އަންހެން ބޭފުޅުން ލިބިވަޑައިގެންނެވިއެވެ. އެއީ:\nރަސޫލުﷲ ﷺ ނަބީކަމައިގެން ފޮނުންވުމުގެ ކުރިން އެކަލޭގެފާނު އުފަންވެވަޑައިގެންނެވިއެވެ. ނަބިއްޔާ ﷺ ކުންޔާއެއްގެ ގޮތުގައި މިނަން އަބުލް ޤާސިމް މިފަދައިން ބޭނުންކުރެވުނެވެ. އަލްޤާސިމް އަވާހާރަވީ އުމުރުފުޅުން ދެއަހަރުފުޅުގައެވެ.\nރަސޫލުﷲ ﷺ ދަރިކަލުން ޢަބްދުﷲ އުފަންވެވަޑައިގަތީ ރަސޫލުﷲ ﷺ ނަބީކަމައިގެން ފޮނުއްވުނުފަހުންނެވެ. އަދި ހިޖްރައިގެ ކުރިން މައްކާގައި ވަރަށް ތުއްޕުޅުއިރު އަވަހާރަވެއްޖެއެވެ.\nފިރިހެން ބޭފުޅުންގެ ތެރެއިން އެންމެ ފަހުން ލިބިވަޑައިގެންނެވީ އިބްރާހީމްއެވެ. އެއީ ހިޖްރައިން 8 ވަނައަހަރެވެ.\nޒައިނަބު ރަޟިޔަﷲ ޢަންހާ\nރަސޫލުﷲ ގެ އަންހެން ބޭފުޅުންގެ ތެރެއިން އެންމެ ދޮށީ ޒައިނަބުގެފާނެވެ.\nރުޤައްޔާ ރަޟިޔަﷲ ޢަންހާ\nއެކަމަނާ ޢުޘްމާނުގެފާނާއި ކައިވެނި ބައްލަވައިގެންނެވިއެވެ. އަދި އެކަމަނާވަނީ ދެ ހިޖްރަކުރައްވާފައެވެ. އަވަހާރަވީ ރަސޫލުﷲ ﷺ ބަދުރު ހަނގުރާމައަށް ނުކުމެވަޑައިގެން މަދީނާއިން ބޭރުގައި ވަނިކޮށް ހިޖްރައިން ދެވަނަ އަހަރެވެ.\nއުއްމު ކުލްޘޫމް ރަޟިޔަﷲ ޢަންޙާ\nރަސޫލުﷲ ﷺ ގެ ދަރިކަލުން ރުޤައްޔާ ރަޟިޔަﷲ ޢަންހާ އަވަހާރަވުމުން ދެން ޢުޘްމާނުގެފާނު ކައިވެނިބައްލަވައިގަތީ އުއްމު ކުލްޘޫމް ރަޟިޔަﷲ ޢަންހާ އާއެވެ. ޢުޘްމާނުގެފާނަށް ޛުއްނޫރައިނިގެ ލަޤަބު ލިބިވަޑަގެންނެވީ މިސަބަބަށްޓަކައެވެ.\nފާޠިމާ ރަޟިޔަﷲ ޢަންހާ\nރަސޫލުﷲ ﷺ ގެ ދަރިދަރިކަލުންނާއި ދަރިދަރިކަނބަލުންގެ ތެރެއިން އެކަލޭގެފާނު އަވަހާރަވީއިރު ދުނިޔޭގައި ހުންނެވީ ހަމައެކަނި ފާޠިމަތުގެފާނެވެ. އެހެންނަމަވެސް ރަސޫލުﷲ ﷺ އަވަހާރަވުމަށްފަހު މާގިނަ ދުވަހެއްނުވެ އެކަމަނާވެސް އަވަހާރަވެއްޖެއެވެ.\nދުނިޔޭގައި ހުންނަވަނިކޮށް އެކަލޭގެފާނުގެ ގިނަ ބޭފުޅުންތަކެއް އަވަހާރަވުމަކީ ޔަޤީނުންވެސް އެކަލޭގެފާނުގެ ހިތްޕުޅަށް ވަރަށް އަސަރުކުރުވާނެކަމެކެވެ. އެކަލޭގެފާނުގެ ކެތްތެރިކަން ހިތައް ގެނެވޭތޯއެވެ. ﷺ


Ukraine ah vanna NATO ge komme ulhan'dhakah hamalaa dheynan: Russia Defense Minister - vNews.mv\nރަޝިޔާގެ ދިފާއީ ވަޒީރު ސަރްގެއި ޝޮއިގޫ:\nޔޫކްރެއިނަށް ވަންނަ ނޭޓޯގެ ކޮންމެ އުޅަނދަކަށް ހަމަލާދޭނަން: ރަޝިޔާގެ ދިފާއީ ވަޒީރު\nސައިފް އަޒްހަރު 05 May 2022, 11:41\nހަތިޔާރު ނުވަތަ ޔޫކްރެއިން ސިފައިން ބޭނުންކުރަން ފޮނުވާ އެއްވެސް އެއްޗެއް ހިފައިގެން ޔޫކްރެއިނަށް އެތެރެވާ ނޭޓޯގެ ކޮންމެ އުޅަނދަކަށް ހަމަލާ ދޭނޭކަމަށް ރަޝިޔާގެ ދިފާއީ ވަޒީރު ސަރްގެއި ޝޮއިގު އިންޒާރު ކުރައްވައިފިއެވެ.\nއޭނާ ވިދާޅުވީ، ހަޔިޔާރު ހިފައިގެން ޔޫކްރެއިނަށް ވަންނަ ނޭޓޯގެ ކޮންމެ އުޅަނދަކީ ރަޝިޔާ ސިފައިންގެ މައިގަނޑު އަމާޒަކަށް ހަދާނެ ކަމަށެވެ.\nރަޝިޔާގެ ދިފާއީ ވަޒީރު މިކަމުގެ އިންޒާރު މިދެއްވީ، ރަޝިޔާގެ ދިފާއީ އިސް އޮފިޝަލުންނާއެކު ބޭއްވި ބައްދަލުވުމެއްގައެވެ.\nމި ބައްދަލުވުމުގައި ސަރްގެއި ޝޮއިގު ވިދާޅުވީ، ނޭޓޯގެ އިތުރުން، އެމެރިކާއިން ގެންދަނީ ޔޫކްރެއިނަށް ހަތިޔާރު ފޯރުކޮށްދެމުން ކަމަށެވެ.\nރަޝިޔާ ދިފާއީ ވަޒީރުގެ އިންޒާރު އައިއިރުވެސް، ހުޅަނގުގެ ގައުމުތަކުން ޔޫކްރެއިނަށް ހަތިޔާތު އެތެރެކުރާ ކަމަށް ރަޝިޔާއިން ތުހުމަތުކުރާ މަގުތަކަށް ރަޝިޔާ ސިފައިން ރޭގައިވަނީ ވަރަށް ވަރުގަދައަށް ބޮން އަޅާފައެވެ.\nއެގޮތުން، ކަނޑާއި ވައިގެމަގުން މިސައިލް ހަމަލާތަކާއި ބޮން އަޅައިގެން ޔޫކްރެއިންގެ5ރޭލު ސްޓޭޝަނެއްގެ ކަރަންޓު ވިއުގައާއި، ސްޓޭޝަން ހިންގާ އިމާރާތްތައް ރަޝިޔާ ސިފައިންވަނީ ފުނޑުފުނޑު ކޮށްލާފައެވެ.\nމީގެއިތުރުން، ޔޫކްރެއިން ސިފައިންގެ ތަންތަނަށާއި، ތެޔޮ ރައްކާކުރާ ތަންތަނާއި، އެތައް ހަތިޔާރު ގުދަނަކަށްވެސް ބޮންއަޅައި ގޮއްވާލާފައި ވެއެވެ.\nރަޝިޔާ ސިފައިން ބޮންއަޅައި ގޮއްވާލި ތަނެއްގައި އަލިފާން ރޯވެ އަނދަނީ:\nޔޫކްރެއިންގެ މެދުތެރޭ ޗަރްކަސީއާއި، ޑްނިޕްރޮ އަދި ދެކުނުން ޒެޕޮރިޒިޔާގައި ރޭ އިންޒާރުގެ ރަނގަބީލުގެ އަޑު މެދުނުކެނޑޭކަމަށް މީޑިއާ ރިޕޯޓްތައް ބުނެއެވެ.\nއިނގިރޭސި ދިފާއީ ވުޒާރާއިން ބުނެފައިވަނީ، ރަޝިޔާ ސިފައިންގެ ހަމަލާތައް އާންމު އިމާރާތްތަކަށްވެސް އަމާޒުކުރާ ކަމަށާއި، ރޭލު ސްޓޭޝަންތައް ގޮއްވާލައި ރަޝިޔާއިން ބޭނުންވަނީ ޔޫކްރެއިންގެ ހިތްވަރު ބަލިކަށި ކޮށްލުން ކަމަށެވެ.\nރަޝިޔާގެ ދިފާއީ ވަޒީރު ސަރްގެއި ޝޮއިގު ވިދާޅުވީ، ޑޮންބަސްގެ ބޮޑުބައެއް ކޮންޓްރޯލް ކުރަނީ ރަޝިޔާ ސިފައިންނާއި، ލުހާންސްކް އަދި ޑޮނެސްކްގެ ފައުޖުތަކުން ކަމަށާއި، ސިފައިންގެ މަގްސަދު ހާސިލްވަމުންދާ ކަމަށެވެ.\nހަމަ އެއާއެކު، ރަޝިޔާ ސިފައިންގެ ކޮންޓްރޯލްގެ ދަށުގައި އޮތް ސަރަހައްދުތަކުގެ އާންމުންނަށް އިންސާނީ އެހީ ފޯރުކޮށްދިނުމުގައި ސިފައިން އެކްޓިވް ރޯލެއް ކުޅެމުންދާ ކަމަށާއި، އާންމުން ރައްކާތެރި ސަރަހައްދުތަކަށް ދިއުމަށް ކޮންމެ ދުވަހަކުވެސް ހިއުމަނިޓޭރިއަން ކޮރިޑޯރސްތައް ހުޅުވައިދެމުން ގެންދާ ކަމަށް ރަޝިޔާގެ ދިފާއީ ވަޒީރުގެ ވާހަކައިގައި ވިދާޅުވިއެވެ.


Allah Ge Ismafulhu Liyevifai Oiy Mahuge Aadhayaa Hilaafu Vaahaka Thakeh\nޖެނުއަރީ 1, 2020 902 0\nﷲ ގެ އިސްމަފުޅު އޮތް މަހުގެ އާދަޔާ ޚިލާފު ވާހަކަތަކެއް!\nރާއްޖޭގެ މަސްވެރިޔަކު ބޭނި މަހެއްގައި މާތްﷲ ގެ އިސްމަފުޅު ލިޔެވިފައި ވަނިކޮށް ފެނިއްޖެެއެވެ.\nދިވެހި މަސްވެރިކަން ޕްރޮމޯޓްކުރުމަށް މަސައްކަތްކުރާ ޒުވާން މަސްވެެރިޔާ ސާޖިން މީސް މީޑިޔާއަށް ދޫކޮށްލި މި ފޮޓޯގައިވާ ގޮތުގައި އެމަހުގެ މެދެެއްހާ ހިސާބުގައި ވަނީ މާތްﷲގެ އިސްމަފުޅު ލިޔެވިފައެވެ.\nއެނގިފައިވާ ގޮތުގައި މިއީ ވަދުއެޅުމަށް ދިޔަ ނ.މަނަދޫގެ ޑިންގީއަކުން ބޭނި މަހެކެވެ.\nމިމަސް ބޭނި ފަރާތްކަމުގައިވާ ޝިޔާމްވަނީ ވޮއިސްއަށް މައުލޫމާތުދީފައެވެ. ޝިޔާމް ބުނީ އޭނާ އާދަކޮށް މަޖާކޮށްލުމަށް މަހަށް ދާތާ ގާތްގަނޑަކަށް ދެމަހެއްހާ ދުވަސް ވެދާނެކަމަށާއި އެގޮތުން މިއަދުވެސް ފަތިސް ނަމާދުކޮށްލައިގެން މަހަށް ދިޔަކަމަށެވެ. އެގޮތުން ޑިންގީގައި ވަދުއަޅައިގެން ދަނިކޮށް ހަތަރު މަހާއި ހަތަރު ލައްޓި ބޭނިކަމަށް އޭނާ ބުންޏެވެ.\nއަދި މަސް ބާނައި ނިމިގެން ރަށަށް ލަފައި، ކަރު ކަނޑަން އުޅެނިކޮށް އެކުގައި މަހަށްދިޔަ ކުއްޖަކަށް އެމަހުގައި މާތްﷲގެ އިސްމަފުޅު ލިޔެވިފައި އޮތްތަން ފެނުނުކަމަށެވެ.\n“ދެން ފުރަތަމަ ނެގިކުއްޖާ، އޭނަ މަހުގެ އަނެއްފަޅިއަށް ބަލާފައި ބުނެފި މީގައި އެބައިނެއް ނޫންހޭ ލިޔެވިފަ. ދެން އަޅުގަނޑަށް ވަރަށް ރީއްޗަށް ކިޔަން އެނގުނު ﷲ ވަރަށް ރީއްޗަށް ޖަހާފައި އިންކަން. ބަލާލިއިރު ވަރަށް ފާޅުކޮށް ހަމަ ވަަރަށް ރީއްޗަށް ވަރަށް ކްލިއަރކޮށް ލިޔެވިފަ އެބައިން” ރަށުގައި ހުރެ ފޯނުން ދިން އިންޓަރވިއުއެއްގައި ޝިޔާމް ބުންޏެވެ.\nމީގެ އިތުރުން އެމަހުގައި ހުރި އެހެން އާދަޔާ ޚިލާފުކަމެއްވެސް ޝިޔާމް ވަނީ ފާހަގަކޮށްފައެވެ. އެގޮތުން އެމަހުގެ އަނެއްފަޅި އޮތީ އަމިއްލައަށް ފަޅައިގެން ގޮސްފައިކަން އޭނާ ފާހަގަކުރިއެވެ. މިއީ ދޮށިން ބޭނިކަމުގައިވިޔަސް އާންމުގޮތެއްގައި ނުވާފަދަ ކަމެއްކަމަށް ޒުވާން މަސްވެރިޔާ ސާޖިންވެސް ވަނީ ފާހަގަކޮށްފައެވެ. ޝިޔާމް ބުނިގޮތުގައި އެ މަސް ބޭނިއިރަކުވެސް އެއަށް އެއްވެސް ގެއްލުމެއް ލިިބިފައެއް ނުވެއެވެ.\nއެމަސް މިހާރު އޮތީ ކޮން ފަރާތެއްގެ އަތުގައިކަމެއް ޔަގީންނުވާކަމަށް ޝިޔާމް ވަނީ ބުނެފައެވެ.\nމަސްދަރު:ވޮއިސް (މިއީ މީގެ ދެ މަސް ކުރިން ލިޔެފައިވާ ލިޔުމެކެވެ.)


ހުޅުމާލޭގައި ސުކޫލެއް އެޅުމަށް ކުވައިތުގެ ކުންފުންޏަކާ ހަވާލުކޮށްފި | Sandhaanu\nހުޅުމާލޭގައި ސުކޫލެއް އެޅުމަށް ކުވައިތުގެ ކުންފުންޏަކާ ހަވާލުކޮށްފި\nހުޅުމާލޭގައި އިންޓަނޭޝަން ސްކޫލެއް އަޅައި ހިންގަން ކުވެއިތުގެ އަލްޖެރީ ހޯލްޑިން ގްރޫޕާ ހަވާލު ކޮށްފި އެވެ.\nމިއަދު އެޑިއުކޭޝަން މިނިސްޓްރީގައި ބޭއްވި ރަސްމިއްޔާތެއްގައި އެކަމާ ގުޅޭ އެއްބަސްވުމެއްގައި ވަނީ ސޮއި ކޮށްފަ އެވެ.\nއެ އެއްބަސްވުމުގައި އެޑިއުކޭޝަން މިނިސްޓްރީގެ ފަރާތުން ސޮއި ކުރެއްވީ މިނިސްޓަރ ޑރ. އައިޝަތު އަލީ އެވެ. އަދި އަލްޖެރީ ހޯލްޑިންގ ގްރޫޕްގެ ފަރާތުން ސޮއި ކުރެއްވީ ކުންފުނީގެ ޗެއާމަން ތޮލާލް ހަލީފާ އަލްޖެރީ އެވެ.\nއެޑިއުކޭޝަން މިނިސްޓްރީން ބުނީ ހުޅުމާލޭގެ ފުރަތަމަ ފޭސްގައި އެޅުމަށް ހަމަޖައްސާފައިވާ މި ސްކޫލަކީ ގާތްގަޑަކަށް 1200 ދަރިވަރުންގެ ޖާގައިގެ ސްކޫލެއްކަމަށެވެ. މި ސްކޫލުގައި ފައުންޑޭޝަން ސްޓޭޖުން ފެށިގެން ގްރޭޑް 12 އާ ހަމައަށް ކިޔަވައިދޭން ހަމަޖައްސާފައިވާ އިރު މި ސްކޫލުގައި ކިޔަވައިދޭނީ އިނގިރޭސި މީޑިއަމަށް ކަމަށް ވެސް އެޑިއުކޭޝަނުން ބުނެއެވެ. އަދި މި ސްކޫލުގައި އަރަބި ބަސް ވެސް ކިޔަވައި ދިނުމަށް ހަމަޖައްސާފައިވާ ކަމަށްވެސް އެޑިއުކޭޝަނުން ބުނެއެވެ.\nއެ ސްކޫލުގައި ކިޔަވައިދޭން ފަށަން ނިންމާފައި ވަނީ ދެ ފޭހަކަށް ބަހާލައިގެނެވެ. އަދި ފުރަތަމަ ފޭސްގައި އަންނަ ދިރާސީ އަހަރު ފެށޭއިރު ކިޔަވައިދޭން ފެށުމަށް މަސައްކަތް ކުރަމުދާކަމަށް އެޑިއުކޭޝަނުން ބުނެއެވެ. އަދި އަދި ދެވަނަ ފޭސްގައި 2023 ވަނަ އަހަރުގެ ދިރާސީ އަހަރާއެކު ކިޔެވުން ފަށާނެކަމަށް ވެސް އެޑިއުކޭޝަނުން މައުލޫމާތު ދެއެވެ.\nއެޑިއުކޭޝަން މިނިސްޓްރީން ބުނީ މި ސްކޫލް އިމާރާތް ކުރުމަށް ނިންމާފައިވަނީ ރާއްޖޭގެ ކުންފުންޏަކާ ހަވާލު ކޮށްގެން ކަމަށާއި އިމާރާތް ކުރުމަށް ބަޔަކާ ހަވާލު ކުރުމަށް މިހާރު މަޝްވަރާތައް ކުރަމުން އަންނަ ކަމަށެވެ.\nއަލްޖެރީ ހޯލްޑިން ގްރޫޕުން ހުޅުމާލޭގައި ސުކޫލެއް ހެދުމަށް ނިންމާފައިވާއިރު އެ ކުންފުނިން ދިން ދައުވަތަކަށް ނައިބް ރައީސް ފައިސަލް ނަސީމް ވަނީ މިދިޔަ އަހަރު ކުވައިތަށް ވަޑައިގެންފައެވެ. އެދަތުރުގައި ނައިބް ރައީސް ވަނީ އަލްޖެރީ ހޯލްޑިންގް ގްރޫޕްގެ ދަށުން ހިންގާ 20 ސްކޫލްގެ ތެރެއިން ކުވެއިތުގައި ހުންނަ އަޖިއަލް ބައިލިންގުއަލް ސްކޫލަށާއި، އެމެރިކަން ޖާމަން ސްކޫލަށް ޒިޔާރަތްކުރައްވާފައެވެ. އެދަތުރުގައި އަލްޖެރީ ހޯލްޑިންގް ގްރޫޕްގެ ފަރާތުން ވަނީ ރާއްޖޭގެ ސްކޫލްތަކަށް 40،000 ފޮތް ވެސް ހަދިޔާކޮށްފައެވެ.


ހިތި ނިމުން 16 – Esfiya\nހިތި ނިމުން 16\nއަހަރެން ކުރި ސުވާލަށް އުމައިރު ހިތްހަމަ ނުޖެހުނު ހެން ހީވިއެވެ. ރާގައިގަ އެކަން ހުއްޓަސް މޫނުމަތިން އެކަން ދައްކައި ނުލިއެވެ. ” ދެން އުމައިރުއަށް ފެނިފަވާނަމަ ބުނެވިދާނެއެއްނު…” އަހަރެން އަނެއްކާވެސް އަހާލީމެވެ. ” އާނ! މީހުން ކިޔާތީ އަޑުއެހިން މުޅި ރަށުގައި އެއްގެއިން އަނެއްގެއަށް ބަނޑުހައިހޫނުކަން ފިލުވަން އާދޭސްކުރަމުން ދުވިޔޭ…މިހާރު މަށަކަށް ނޭނގެ..” އަމިއްލަ މައިމީހާގެ ވާހަކަ ދެއްކުމުންވެސް ނޭގުނު މީހެއްކައިރީގަ އިތުރަށް އެވާހަކަ ދެއްކުމުގެ ބޭނުމަކީ ކޮބައިބާއޭ އުމައިރުގެ ހިތައް އެރިއެވެ.\nއަހަރެން އެގެއިން ނިކުތީމެވެ. އަހަރެން ދުއްވަން ވީކޮޅު ނޫން އަނެއްކޮޅަށް ދުއްވިފަ ހުރިކަން އެނގުނީ މަގުމައްޗަށް ނިކުމެވުނީމައެވެ. އަހަރެން އަނބުރާ ގެއަށް ފެންވަރައިލަން ގޮސްވަނީމެވެ. އުމައިރު ދެއްކީ ތެދުވާހަކަތަކެއްކަން އަހަރެންނަށް އިޙުސާސްވަނީ މިފަދަ މަންޒަރުތައް ފެނުމުންނެވެ. އަހަރެން ލޯބިވި އަހަރެންގެ އަނބިމީހާ ހިލޭ ފިރިހެނުންތަކަކާއެކު ގޭ ސިޓިންގ ރޫމުގައި ހެއްދެވި ގޮތަށް އޮތެވެ. އަދިވެސް އެމީހުން ހޭ ނުޖެހެއެވެ. އެމަންޒަރު ބަލާފަ އަހަރެން އަމްނާއާ ދިމާއަށް ވަކި ބުނާނީ ވެސް ކީކޭ ހެއްޔެވެ. މިފަހަކަށް އައިސް ދެމީހުންގެ ދެމެދުގަ އެއްޗެކޭ ބުނެފިއްޔާ ޒުވާބަކަށް ނުދާ އެއްކަމެއްވެސް ނެތެވެ. އެމަންޒަރުތައް ނުފެންނަ މީހަކަށް ހެދިގެންގޮސް އަހަރެން ފާޚާނާއަށް ވަނީމެވެ. އަހަރެންގެ އަންހެނުން ހިލޭ ފިރިހެނުންނަށް ދީގެން ހުރެ އަހަރެންކުރަމުން މިދާ ނުބައިކަންތައްތައް އަހަރެންނަށް އިނގޭނަމަ މިއިން އެއްވެސް ކަމެއް ނުފެންނަ ކަމަކަށް ނަހަދާނެކަން ޔަގީނެވެ.\nއަމްނާ ހޭއެރީ އަހަރެން ކޮމްޕެނީ އޮފީހަށް ދާންވެގެން ހެދުން އަޅައިގެން ނިކުތްތަނާއެވެ. އުމައިރުގެ ގެއިން ރަގަޅަށް ސައިބޮއިލާގެން ނިކުމެވުމުން މިއިން ޒަމާނަކުވެސް ހައި ނުފިލާވަރަށް ހައިފިލިއެވެ. ހަޤީގަތަކީ އެވަގުތު އަހަރެން އަހަރެންގެ މަންމަ މަތިން ވަރަށް ބޮޑަށް ހަނދާންވިއެވެ. މަންމަ އަހަރެންނަށް ކައްކައިދޭ މަސްރިހަ މަތިން ވަރަށް ބޮޑަށް ހަނދާންވިއެވެ. އަހަރެން އަމްނާ ކުރާ ކަމެއް ނުބަލާ ގެއިން ނިކުތީމެވެ. އެނބުރި ގެއަށް އަހަރެން އައީ ހަވީރުގެ ވަގުތެއްގައެވެ. އޭރު ގޭގައި އަމްނާ އުޅެމުންދާކަން ގޭތެރެއިން އިވޭ އަޑުތަކުން އެނގެއެވެ. އަމްނާ ގޭގައި އުޅޭނަމަ މިއުޒިކާ ނުލާ އޭނާއަކަށް ސިކުންތަކުވެސް ނުހުރެވޭނެއެވެ. އަހަރެންގޮސް ވަނުމުން އަމްނާ ވަރަށް ލޯބިން އަހަރެންގައިގަ ބައްދާލީއެވެ. އަމްނާ އެފަދަ ކަމެއް ކުރާނީ ކޮންމެވެސް ކަމެއް ބޭނުންވުމުން ކަން އަހަރެންނަށް އެނގެއެވެ. ” ކިހިނެއްވީ..؟..” އަހަރެން އަހާލީމެވެ. ” ދެމީހުން އެއްކޮށް މަޖާކޮށްނުލެވޭތާ ވަރަށް ޒަމާން ވެއްޖެއެއްނު… ނިކުންނަންވެގެން އެންމެނަށް ގުޅައިފިން އެއްވެސް މީހަކަށް މިވަގުތު ނިކުމެވޭ ގޮތަކަށް ނެތް…ހިނގާބައި ދެމީހުން އެއްކޮށް ރައިޑަކަށް ނިކުމެލަން…” އަމްނާ ބުންޏެވެ. އުމުރުން ކިތަންމެ ދުވަހެއް ވިއެއްކަމަކު އަމްނާގެ އުޅުންޒުވާން ޅަކުއްޖެކޭ ތަފާތެއްނެތެވެ. ހެދުން އެޅުމުގައިވެސް އެންމެ ފަހުގެ ފެޝަންއެއްޗެއް ނޫނީ ނުލެވެއެވެ. ގަޔަށްބާރު ކުރު އެތިކޮޅެއް ނޫނީ ގަޔަށް އަރާކަމަކަށްވެސް ނުވެއެވެ.\nއަހަރެންވެސް އަމްނާއާއެކު ދާން ބޭނުމެވެ. ނަމަވެސް އަހަރެންވެސް މިދުވަސްކޮޅު އަމިއްލަ ކަންތަކާ އުޅެނީ ވަރަށް ބުރަކޮށެވެ. ދެމީހުން ޒުވާބަކަށް ދާން ބޭނުން ނުވާތީ އަހަރެން އަމްނާއާއެކު ދާން އެއްބަސްވީމެވެ. އަމްނާއަށް އަހަރެން މަތިން ހަނދާންވަނީވެސް އޭނަގެ އެހުރިހާ ރަޙުމަތްތެރިންނަށް ވަގުތެއް ނުވިއްޔާއެވެ. ރަތްކުލައިގެ ގަޔަށްބާރު ކަކުލުން މައްޗަށް އޮތް ހެދުމެއް އަމްނާ ލައިގެން ނިކުތްއިރު އޭނައެއީ އުމުރުން ސާޅީހަށް އެޅިފައިވާ އަންހެނެކޭ އެއްވެސް މީހެއް ނުބުނާނެއެވެ. ” އަހަރެންގެ ކާރުގަ ދޯ ދާނީ..” އަމްނާ އަހާލިއެވެ. އަހަރެން އެކަމާ ދެކޮޅެއް ނަހަދަމެވެ. ބުނެވޭ ކުޑައެއްޗަކުންވެސް ދެމީހުންގެ ދެމެދުގަ ޒުވާބެއް ނޫނީ ނުހިނގާނެއެވެ. އަމްނާ ބޭރަށް ނިކުތަސް ދާނެ ތަންތަން އަހަރެންނަށް ވަރަށް ރަގަޅަށް އެނގެއެވެ. ކާރަށް އެރުމާއެކު މިއުޒިކު އަޑުފަށްގަނޑު މުޅި ކާރުގެ ތެރޭގައި ހިފާލިއެވެ. އެއާ އެއްވަރަށް އަމްނާގެ މުޅި ހަށިގަނޑު ހެލެމުން ދިޔައެވެ. އަހަރެންވެސް އަމްނާއާ ބައިވެރިވެލުމުގެ ގޮތުން އޭނައާ އެއްވަރަށް އެކަން ކުރަމުން ދިޔައީމެވެ.\nއަމްނާ ގޮސް މަޑުކުރި ތަނުގެ ބޭރުން އަހަރެންނާއި އަނެއްކާވެސް އުމައިރުއާ ދިމާވިއެވެ. ” އައްސަލާމް އަލައިކުމް..” އުމައިރު އަހަރެންނާ ސަލާން ކުރުމަށްފަހު ބުންޏެވެ. އަހަރެން އެއަކަށް ޖަވާބެއް ނުދެމެވެ. ނަމަވެސް އުމައިރުގެ ހަށިގަނޑުގައި ބައްދައިލީމެވެ. ” އެއްކަލަ ހާބީންތައް ދޯ… އަދިވެސް ކަލޭ ތި ކަޓް މީހުންތައް ދޫކޮށްލަން ނޫޅެންދޯ؟..” އަމްނާ ބުނިއެއްޗަކަށް އަހަރެންނަށް އެއްޗެކޭ ނުކިއިގެން އުޅެނިކޮށް އުމައިރު ވާހަކަ ދެއްކިއެވެ. ” އަހަރެމެންގެ ހުރި ކަޓް ކަމަކީ ކޮބައިކަން އަމްނާ ކިޔާދީބަލަ..” އުމައިރު ބުންޏެވެ. ” ޗީ..ޗީ..އަދި އެބަ ބުނެއެއްނު ކަޓް ތަންކޮޅޭ… ކަލޭމެނަށް ދުނިޔޭގައި މަޖާކޮށްލެވުމަކީވެސް ހަރާމް ކަމަކަށްވަނީ.. ގޮތަކަށް ހެދުން އެޅުމަކީވެސް ޙަރާމް ކަމަކަށްވަނީ… މުޅި ފޮތިގަނޑެއް ގައިގަ އޮޅައިގެން ދުވާ ދާވަހުން އެހެން މީހުނަށް ކައިރި ނުވެ އުޅެން ޖެހެނީ.. ޒަމާނަށް ހޭލާކަށް ކަލޭމެން ނުވޭތަ…ދީނަކީވެސް އުނދަގޫ ބޮޑު އެއްޗަކަށް ހަދައިގެން އުޅެނީ.. އަހަރެމެން ކަމެއްކޮށްފިއްޔާ ދާނީ އަލިފާނަށް…ނޫންނަމަ ﷲ އަޒާބު ފޮނުއްވާނޭ… ކުރިން ދުވަހަކުވެސް މިއިން މީހަކާ ދިމާވެގެން ހަމަ މިކަހަލަ ވާހަކަ ގަނޑެއް ދެއްކި… ﷲއަށްބިރުވެތިވެ ބަލާށޭ…ކަލޭމެންތީ މުސްލިމުން ނޫންހޯ.. އަހަރެމެން ކޮން ދުވަހަކުތަ ބުނީ އަހަރެމެން މީ މުސްލިމުންނޭ.. ދައްކާ ވާހަކައެއް ދައްކަން ފެށުމުގެ ކުރިން މިހެން އަހަންވެސް ވެއްޖެއެއްނު” އަމްނާ ދެއްކި ވާހަކަތަކަށް އުމައިރުއަށް ބަލައިލެވުނީ އަހަރެންގެ މޫނަށެވެ. އަހަރެން ހުރީ ބުނާނެ އެއްޗެއް ނޭނގިފައެވެ.\n” ތީ އަހަރެމެން ފަދައިން ﷲ ސުބުޙާނަޙޫ ވަތައާލާ ހައްދަވައިފައި ތިބި އަޅުންތަކެއް…އެކަލާނގެ ކަލޭމެންވެސް ފޮނުއްވީ އަދި އަހަރެމެން ހުރިހާ އިންސާނުންވެސް ފޮނުއްވީ އެކަލާނގެއަށް އަޅުކަން ކުރުމަށް…އެކަމަކު އެކަލާނގެ ސުވަރުގެއާ ނަރަކަ ހެއްދެވި… އަދި މީސްތަކުންނަށް ދެމަގު ދެއްކެވި..އެއީ އިމްތިހާނަކަށް… ޖާހިލުންގެ ގޮތުގައި ނުތިބެ އީމާންވެ އިސްލާމްވޭ… މަރަކީ އެއްވެސް މީހަކަށް އެނގޭނެ އެއްޗެއް ނޫން… އީމާންވާނެ ހެއްދެވި ފަރާތެއް ނުވާނަމަ ކަލޭމެނަށްވެސް މަރު ނުވެ ދުނިޔޭގައި ތިބެވޭނެ..އަދި މަރުއައިސް ޖެހޭއިރު އެކަން ހިފަހައްޓައިވެސް ލެވިދާނެ… އެކަމަކު އެކަން އެހެނެއް ނުވޭ… އެއީ ކޮންމެވެސް ފަރާތެއްގެ ބާރުން ވާކަމެއްކަން ވިސްނައިލީމަ އެނގޭނެ..” އުމައިރު ބުންޏެވެ. ” ދެން ކަލެއަށް ކަލޭ ހެއްދެވިފަރާތް ކިޔައިދެނީތަ އަހަރެމެން މަރުވީމަ ދާނީ އަލީފާނަށޭ..” އަމްނާ ބުންޏެވެ. ” ތީ މާކުރިންވެސް އެކަލާނގެ ވަޙީ ކުރައްވައިފައި އޮތް ކަމެއްގެ ވާހަކައެއްނު… އެކަލާނގެ ޙަރާމް ކުރެއްވި ހުރިހާ ކަމެއް ކަލޭމެން އެބަކުރޭ…މިވަގުތު ތިދަނީވެސް ހަމަ އެފަދަ ނިޔަތެއްގައި އެފަދަ ކަމަކަށް ދާން… ކަލޭމެން ތައުބާ ނުވެ މަރު އައިސް ޖެހިއްޖެނަމަ.. ދެންގޮސް ވަންނާނެތަން މާ ކުރިންވެސް އޮތީ އަންގަވާފަ…. އިންޒާރު ކުރައްވާފަ…” އުމައިރު ބުންޏެވެ. އަމްނާއަކީ އެއްވެސް ކަމަކަށް ދޫދޭނެ މީހަކަށް ނުވާތީ އަމްނާ ކައިރީ އިހަށް ވަނުމަށް އަހަރެން ބުނީމެވެ. އަމްނާ އެތެރެއަށް ވަންތަން ބަލައިގެން ތިބުމަށްފަހު އަހަރެން އުމައިރުގެ ކިބައިން މާފަށް އެދުނީމެވެ. އަދި ދިމާވާ ކޮންމެ ފަހަރަކު ތިވާހަކަތައް ނުދެއްކުމަށްވެސް އެދުނީމެވެ.\n” ސަމީރުއަށް ރަގަޅީ ސަމީރުގެ އަންހެނުން އެހެން މީހުން ކުރިމަތީގަ އެހެން ހުރީމަތަ؟.. އާނ! އަހަރެން ހަނދާން ނެތުނީއޭ.. ކުރިން ދުވަހު ސަމީރުއަށް ވެސް މިދީނުގައި ހުންނަން ބޭނުން ނުވާ ވާހަކަ ބުނެ މި ދީން ގަބޫލު ނުކުރާ ވާހަކަ ވެސް ބުނިން.. އެހެންވީމަ ކޮންމެ ގޮތަކަށް އުޅުނަސް އެކަލާނގެ ތިކަން ބައްލަވާ ވޮޑިގެން ނުވާނެ ކަމަށްދޯ ތި ހީކުރަނީ… ބަލަ ސަމީރު ތީ އަހަރެމެން އެންމެ ޅައިރުއްސުރެ ހެޔޮ ގޮތަކީ ކޮބައިކަން ބުނެދެމުން އައި މީހަކީ… އެކަމަކު އެކަން އެންމެ ހެޔޮގޮތުގައި ކުރަން ވީ ދުވަހު އެކަމުން އެއްކިބާވެ އެންމެ ފަހުން ގޮސް ދީނުންވެސް ބޭރުވީ.. ސަމީރު ދޯ އަހަރެމެނަށް ކިޔައިދިނީ ކާފިރުންގެ ކަންތައްވެސް ﷲސުބުޙާނަހޫ ވަތަޢާލާ ގާތުން ބައްލަވާ ވޮޑިގެންވެޔޭ..” އުމައިރު ދެއްކިވާހަކަތައް ސަމީރުގެ ހަނދާނަށް އަންނަން ފެށިއެވެ. އެއަށް ދޭނެ ރައްދެއްވެސް ސަމީރުއަކަށް ނުވިސްނުނެވެ. ” ދެން އެންމެ ރަގަޅު…އަހަރެން ނެތިން އެވާހަކަ ދައްކާކަށް.. ސަމީރުއަކީ ވެސް ރަގަޅު ދެމަފިރިޔަކަށް ލިބިގެން ހެޔޮހުރިހާ އެއްޗެއް ބުނެދީގެން ބަލައި ބޮޑުކުރި ދަރިއެއް..އުމުރުން ތިހާ ވަރު ވީމަވެސް އިސްލާހު ވެވޭނީވެސް އަމިއްލައަށް ބޭނުން ވެގެން..” އުމައިރު ބުންޏެވެ.\nއަހަރެންވެސް މައުޟޫ ބަދަލު ކޮށްލުމުގެ ގޮތުން އެހެން ވާހަކައެއް ފެށީމެވެ. ” އުމައިރު މިކޮޅަށް އައިސް ކޮންކަމެއްތަ ތިކުރަނީ…؟..” އަހަރެން އަހާލީމެވެ. މިކޮޅަށް އައިސް ފުރަތަމަ ވަޒީފާއެއް ލިބޭތޯ ބެލީ…އެކަމަކު މަންމަ ބަލިކަމުން ވަޒީފާއަށް ދަމުން މަންމަގެ ކަންތައް ނުބެލޭނެތީ.. ގެ ކައިރިން ތަނެއް ކުއްޔަށް ހިފައިގެން ފިހާރައެއް ހިންގަން ފެށީ… ތަނުގެ ގޮތުން ވިޔަފާރި އިންޝާﷲ ވިޔަފާރި ވަރަށް ކާމިޔާބު… ސަމީރު މިހާރު ކޮންކަމެއްތަ ކުރަނީ…” އުމައިރުގެ ވާހަކަތައް ކިޔާ ދިނުމަށްފަހު އޭނާ އަހާލިއެވެ. ” މަ މުއްސަނދިވާގޮތް ނުބުންޏަސް އެނގެއެއްނު… މިހާރު މިކޮޅުގަ ހުންނާނެ އަހަރެންގެ މިލްކިއްޔާތުގަ އެއްގެއާ އިހަކަށް ދުވަހު ބޮޑު ކޮމްޕެނީއެއްވެސް ގަނެ ލައިގެން މިއުޅެނީ އެތަނުގެ ދަށުންވެސް ހިންގާ ފަސް ފިހާރައާ ދެ ކްލަބު އެބަހުރި… ފަސް ފިހާރައަށް ވުރެ ގިނަ އެއްޗެއް ލިބޭ ކްލަބުން…އެއްފަހަރާ މުއްސަނދިވެގެން މިހުރީ… ދެން އަމްނާގެވެސް ތަކެތި އެބަހުރި މިކޮޅުގަ…” އަހަރެން ވަރަށް ފޮނިވެލާފައި ބުނީމެވެ.\nMasha allah kudhu mibaives varah reethi♥♥♥\nލޯބި January 7, 2015


ދަތި އުނދަގޫ ޙާލަތްތަކުގައާއި ހާސްވެ ކަންބޮޑު ވާނަމަ ކިޔަންވީ ދުޢާ – Dhen.mv\nއާއިޝަތު އަލީނާ January 13, 2021 - 10:59 pm\nالله ތަޢާލާއާ މެދު ޣާފިލްވެ އެ އިލާހަށް އުރެދެމުން އެ އިލާހު ލެއްވި ބިމުގައި ގަދަފަދަ ކަމާއެކު ހިނގާފައި އުޅޭ އިންސާނާ ވެސް ، ހިތާމައެއް މުސީބާތެއް ނުވަތަ ހާސްކަމާއި ކަންބޮޑުވުން ފަދަ އިންސާނާ ހިތް ނޭދޭ ކަންކަން ކުރިމަތިވުމުން ތިމާގެ ރައްބު މަތީން ހަނދާން ވެއެވެ. އެ އިލާހުގެ މަދަދު ބޭނުންވެއެވެ.\nފަހެ، މި ދެންނެވި ސަބަބަށް ޓަކައި ބަލާ މުސީބާތާއި ދިރިއުޅުމުގެ ދަތިކަންފަދަ ކަންކަމަކީ ވެސް ހެޔޮ ފާލެކެވެ. އެއީ ކެތްތެރިވެ ހެޔޮ ޢަމަލުތައް ކުރުން މަތީ ދެމިތިބެ ، އެކަމުގެ ބަދަލު ކަމަށްވާ ފާފަ ފުއްސެވުމާއި މަޣްފިރަތް ލިބިގަތުމަށް ޓަކައެވެ.\nދަތިކަމާއި ހާސްވެ ކަންބޮޑުވުމަކީ ކޮންމެ މީހެއްގެ ޙަޔާތުގައި ވެސް އަންނާނޭ ޙާލަތްތަކެވެ. ބުއްދިވެރިއަކީ ކޮންމެ ޙާލަތެއްގައި ވެސް اللهގެ މަގުގައި ސާބިތުވެ ހުންނަ މީހާއެވެ. ހެޔޮ ޢަމަލުތައް ކުރުން މަތީ ދެމިހުރެ الله ތަޢާލާއަށް ދަންނަވާ މީހާއެވެ. ކޮންމެ ކަމެއްގައި ވެސް އެ އިލާހަށް ވަކީލު ކުރާ އަޅާއެވެ.\nތިރީގައި އެވާ ދެ ދުޢާއަކީ ހާސްވެ ކަންބޮޑުވާ ޙާލަތްތަކާއި ދަތި އުދަނގޫ ޙާލަތްތަކުގައި ކިޔުމަށް ސުންނަތުން ވާރިދު ވެފައިވާ ދެ ދުޢާއެވެ. ކީރިތި މާތް ނަބިއްޔާ ޞައްލަ الله ޢަލައިހި މި ދެ ދުޢާ ވިދާޅުވި ކަމަށް ޙަދީޘްގައި ވެއެވެ.\nމާނައީ: ހައްދަވައި ގެންގުޅުއްވާ އިލާހެވެ. މިއަޅާ އާދޭސް ދަންނަވަނީ ހަމައެކަނި އިބަ އިލާހުގެ ރަޙުމަތަށެވެ. މިއަޅާ އާދޭސް ދަންނަވަނީ ހަމައެކަނި އިބަ އިލާހުގެ ރަޙުމަތަށެވެ. މިއަޅާގެ ނަފްސަށް ހިނދުކޮޅަކަށް ވެސް މިއަޅާ ދޫކޮށް ނުލައްވައިފާންދޭވެ. މިއަޅާގެ ކަންތައްތައް ރަނގަޅު ކޮށްދެއްވައިފާންދޭވެ. އިބަ އިލާހު ފިޔަވައި ޙައްޤުވެގެން އަޅުކަން ވެވޭ އެހެން އެއްވެސް އިލާހަކު ނުވެއެވެ.\nމާނައީ: ކޯފާ މަޑު މައިތިރިވެގެންވާ ﷲ ފިޔަވައި ޙައްޤުވެގެން އަޅުކަން ވެވޭ އެހެން އިލާހަކު ނުވެއެވެ. އަދި މަތިވެރިވެގެންވާ ޢަރްޝީގެ ވެރި ﷲ ފިޔަވައި ޙައްޤުވެގެން އަޅުކަންވެވޭ އެހެން އިލާހަކު ނުވެއެވެ. އުޑުތަކާއި ބިމާއި ޢަރްޝީގެ ވެރި ދީލަތިވަންތަ މާތްﷲ ފިޔަވައި އެހެން އިލާހަކު ނުވެއެވެ.\nދިރިއުޅުމުގެ ދަތިކަމުން ސަލާމަތްވުމަށް ކޮންމެ ކަމެއްގައި ވެސް ތަކުރާރުކުރުން މުހިންމު ދުޢާއެއް!\nހުވަފަތްވެފައިވާ އަންހެނުން ، މިދުޢާ ކިޔުން މަތީ ދެމިތިއްބަވާ ! އިންޝާ ﷲ ހެޔޮ ފިރިއެއް ދެއްވަވާނެ!\nމަލާއިކަތް ބޭކަލުންގެ ދުޢާ ތިބާއަށް ބޭނުންވާނަމަ ތިބާގެ އަޚާއަށްޓަކައި ދުޢާކޮށްދީ!